ދުވާފަރުން މަސްތުވާތަކެއްޗާއެކު މީހަކު ހައްޔަރުކޮށްފި\nހޯމަ ،20 މެއި 2019 / 12:32\nމަސްތުވާތަކެއްޗާއި ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން ރ. ދުވާފަރު ޕޮލިސް ސްޓޭޝަނާއި އިންޓެލިޖެންސް ގުޅިގެން ކުރިއަށްގެންދިޔަ އޮޕަރޭޝަނެއްގައި ދުވާފަރުން މަސްތުވާތަކެއްޗާއެކު މީހަކު ހައްޔަރުކޮށްފިއެވެ.\nމާލެއިން ދުވާފަރަށް ދަތުރުކުރަމުންދާ ލޯންޗަކުން މަސްތުވާތަކެތި ގެންނަކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާއި ގުޅިގެން ހިންގި މިއޮޕަރޭޝަންގައި ހައްޔަރު ކޮށްފައިވަނީ 40 އަހަރުގެ ދިވެހި ފިރިހެނެކެވެ.\nމެއި 19 ވަނަ ދުވަހު ކުރިއަށްގެންދިޔަ އޮޕަރޭޝަނުގައި، އެ ލޯންޗު ދުވާފަރު ބަނދަރާއި ގާތްކުރުމުން މިމީހާ ފުލުހުންގެ ބެލުމުގެ ދަށަށް ގެނެސް އެ ލޯންޗު ބަލައިފާސްކުރިއިރު ލޯންޗުގައި އިން ކަރުދާސް ފޮށިގަނޑެއްގެ ތެރެއިން، މަސްތުވާތަކެތި ކަމަށް ޝައްކުކުރެވޭ އެއްޗެއް އަޅާފައި ހުރި 77 ރަބަރު ޕެކެޓު ފެނިފައިވެއެވެ.\nމިމައްސަލައިގައި ހައްޔަރުކޮށްފައިވާ މި މީހާގެ ބަންދާއިމެދު ގޮތެއް ނިންމުމަށް ރ. ދުވާފަރު މެޖިސްޓްރޭޓް ކޯޓަށް ހާޒިރުކުރުމުން، މިނިސްޓްރީ އޮފް ހޯމް އެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް ފަސް ދުވަހުގެ މުއްދަތު ދީފައިވެއެވެ.\nމި މައްސަލަ ދުވާފަރު ޕޮލިސް ސްޓޭޝަނުން ދަނީ ތަހުޤީޤު ކުރަމުންނެވެ.


ލ. ގަން އިގްރާ ޕްރީސްކޫލުގެ ދަރިވަރުން އެރަށު ޕޮލިސް ސްޓޭޝަނަށް ޒިޔާރަތްކޮށްފި\nބުރާސްފަތި ،27 ޖޫން 2019 / 8:00\nލ. ގަން އިގްރާ ޕްރީ ސްކޫލްގައި ތަޢުލީމް ހާޞިލްކުރަމުންދާ ދަރިވަރުން ލ. ގަން ޕޮލިސް ސްޓޭޝަނަށް ޒިޔާރަތްކޮށްފިއެވެ.\nސަރުކާރުގެ މުއައްސަސާތަކުން ކުރަމުންދާ މަސައްކަތްތައް އޮޅުންފިލުވުމަށް މުއައްސަސާތަކަށް ދަރިވަރުން ކުރަމުންދާ ޒިޔާރަތުގެ ތެރެއިން، ގަން ޕޮލިސް ސްޓޭޝަނަށް އިއްޔެ ޒިޔާރަތްކޮށް އެތަނުގެ މަސައްކަތްތައް ކުރިއަށްދާ ގޮތާއި ގުޅޭގޮތުން މަޢުލޫމާތު ހޯދާފައިވެއެވެ.\nއެގޮތުން ދަރިވަރުން މިކުރި ޒިޔާރަތުގައި، ޕޮލިސް ސްޓޭޝަނުގައި ކުރަމުންދާ މަސައްކަތްތަކާއި މަސައްކަތްތައް ރާވާފައިވާގޮތް ދަރިވަރުންގެ އުމުރާއި ގުޅޭގޮތަށް ބުނެދީފައިވެއެވެ. އަދި ފުލުހުންގެ މަސައްކަތްތަކުގައި ބޭނުންކުރާ ތަކެތި ދަރިވަރުންނަށް ދައްކާލައި އެތަކެއްޗާ ގުޅޭ މަޢުލޫމާތުވެސް ދީފައިވެއެވެ.\nމި ޒިޔާރަތުގައި ބައިވެރިވި ހުރިހާ ދަރިވަރުންނަށް ފުލުހުންގެ ފަރާތުން ހަދިޔާއެއް ދީފައިވާއިރު ދަރިވަރުންނާއި ފުލުހުންނާއެކު ވަނީ ފޮޓޯއެއްވެސް ނަގާފައެވެ. ގަން ޕޮލިސް ސްޓޭޝަނަށް ކުރި ޒިޔާރާތުގައި އިގްރާ ޕްރީސްކޫލުގެ 24 ދަރިވަރުންނާއި އެދަރިވަރުންގެ މުދައްރިސުން ބައިވެރިވެފައިވެއެވެ.


Kondey ''Naleya'' ކޮނޑޭ “ނަލެޔާ” – Huvadhoo News Kondey ''Naleya'' Huvadhoo News\nފައިބައަހަރު ބޮޑުއީދުގައި އަޅުގަނޑު ކޮނޑޭއަށް ކުރިދަތުރުގައި ކޮނޑޭ ހަރުމީހަކު އަޅުގަނޑަށް ކިޔައިދިންގޮތުގައި، މީލާދީން 18 ވަނަ ޤަރުނު ހުސްވާން ދާދި ކައިރިވެފައި ވަނިކޮށް، ހުވަދު އަތޮޅު އުތުރު ބުރީ ކޮނޑޭގެ ކައިރީގައި އޮންނަ ފަރަކަށް ފަރަންސޭސި ނަވެއް އުރުނެވެ. އެއީ ހުވަދު އަތޮޅު ދެބައި ކުރައްވައި، އެ އަތޮޅުގެ “އުތުރު ބުރި” އާއި “ދެކުނު ބުރި” ކިޔަން ފެށުމުގެ މާ ކުރީގަ އެވެ.\nވާހަކައިގައި ބުނެވޭ ގޮތުގައި، އެ ނަވުގައި ތިބި މީހުންގެ ތެރެއިން، 15 އަހަރުގެ ފިރިހެންކުއްޖެއް ނޫން އެހެން އެންމެން މި ހާދިސާގައި މަރުވީ އެވެ. މި ކުއްޖާ ގެނައީ ކޮނޑޭއަށެވެ. އަދި ރަށުގެ އިސް މީހަކު މީނާއާ ޙަވާލުވެ ބަލައި ބޮޑުކުރީ އެވެ. މި ކުއްޖާ އަކީ ވަރަށް ރީތި ކުއްޖެއް ކަމުން، ރަށުގެ މީހުން މީނާއަށް ކިޔައި އުޅުނީ “ނަލަޔާ” އެވެ. މި ކުއްޖާ ބޮޑުވެގެން ކައިވެނިކުރީ އެ ރަށުގެ އަންހެންކުއްޖަކާ އެވެ. މި ދެމަފިރިންނަށް ދެ ކުދިން ލިބުނެވެ. އެއީ އަންހެންކުއްޖަކާއި ފިރިހެން ކުއްޖެކެވެ. އަންހެންކުއްޖާ އަކީ ވަރަށް ރީތި ކުއްޖެކެވެ. އޭނާއަށް ރަށު މީހުން ކިޔައިއުޅުނީ “ދޮންދިޔަ” އެވެ. ފިރިހެންކުއްޖާ އަށް ޅައިރުގައި ކިޔައި އުޅުނީ “ކާކަލިފުތާ” އެވެ. ދުވަސްވެ މުސްކުޅި ވުމުން އޭނާއަށް ކިޔަމުންއައީ “ކާކަލިބެއްޔާ” އެވެ.\nމައުލޫމާތު ލިބިފައިވާ ގޮތުގައި، ނަލަޔާ މަރުވި ފަހުން، ބޭރު ބަޔަކު އޭނާ ހޯދަން އައެވެ. ނަލަޔާ މަރުވެފައިވާ ޚަބަރު ލިބުމުން، އެ މީހުން އެދުނީ އޭނާގެ ދަރިންނާ ބައްދަލުކުރުމަށެވެ. އަދި އެ ކުދީންނާ ބައްދަލުކޮށް އެކުދިންނަށް ވަރަށް ގިނަ ހަދިޔާތައް އެމީހުން ދިނެވެ. އެ ރަށު މީހުން ލަފާކޮށްފައިވަނީ މިއައި މީހުންނަކީ ނަލަޔާގެ ތިމާގެ މީހުން ކަމަށެވެ.\nދޮންދިޔަ މީހަކާ އިނދެގެން ހަ ކުދިން ލިބުނެވެ. އޭނާ ކައިވެނިކުރި މީހެއްގެ މަޢުލޫމާތެއް އަޅުގަނޑަކަށް ލިބިފައެއް ނެތެވެ. މީގެ ތެރެއިން ދެ ކުއްޖަކު މަރުވީ ކޮނޑޭގަ އެވެ. އެއް ކުއްޖަކު ދިރިއުޅުނީ ކޮނޑޭގަ އެވެ. ދެން ތިބި ކުދީންގެ ތެރެއިން ފިރިހެންކުއްޖަކާ އަންހެންކުއްޖަކު ގިމަށް ދިޔައީ (ވަޒަންވެރިވާން ދިޔައީ) ފުވައްމުލަކަށެވެ. އަދި އެހެން އަންހެން ދަރިޔަކު ވަޒަންވެރިވީ ހުވަދޫ އަތޮޅު ދެކުނު ބުރީ ރަށެއްގަ އެވެ. ކޮނޑޭގައި ހުރި އަންހެންކުއްޖާ ކޮނޑޭގެ މީހަކާ އިނދެގެން ދަރިން ލިބި، ދިރިއުޅުން ބިނާކުރީ އެ ރަށުގަ އެވެ. އޭނާއަށް ލިބުނު ދެ އަންހެންކުދިން، ކޮނޑޭ ދޫކޮށް އެއަތޮޅު ގެމަނަފުށްޓަށް ގޮސް ވަޒަންވެރިވީ އެރަށުގަ އެވެ. މަޢުލޫމާތު ލިބިފައިވާ ގޮތުގައި، ދޮންދިޔަގެ މިނިމިނީން (ދަރިފަސްކޮޅު) ފަހުން އުޅުނީ ފުވައްމުލަކު ގައްޔާއި، ގދ ވާދޫގައްޔައި، ގއ ގެމަނަފުށީގައްޔާއި، ކޮނޑޭގަ އެވެ. (މިއީ މިކަމާ ބެހޭ ގޮތުން 2007 އަހަރު، ގއ. ކޮނޑޭ ޢަބްދުﷲ އިސްމާޢީލް ދެއްވާފައިވާ މަޢުލޫމާތެވެ.)\nއިސްވެދެންނެވި ވާހަކައާ ގުޅުމެއް ހުރި ކަމަށް ފެންނަ އެހެން ވާހަކައެއް، 1835 ގައި ދިވެހިރާއްޖޭގެ ޗާޓު ކުރެހުމަށް ކޮމާންޑަރު މޯރަސްބީގެ ޓީމުގައި ދިވެހިރާއްޖެ އަށް އައި، ބޮއިސް ކިޔުނު އިނގިރޭސިއަކު ލިޔެފައިވެ އެވެ. އެމީހުން އަހާފައިވާ ގޮތުގައި، އެ ހިސާބަށް އުރުނު ނަވެއްގައި އައި ފަރަންސޭސިއަކު، އެއިރު ގއ. ކޮނޑޭގައި ހުއްޓެވެ. މި މީހަކާ ބައްދަލުކޮށްލަން އެމީހުން ބޭނުންވެގެން، އެރަށަށް ގޮސް މިކަން އޮޅުންފިލުވުމުން އެނގުނީ، އެ ފަރަންސޭސި މީހާ އޭގެ އެތަކެއް އަހަރެއް ކުރިން މަރުވެފައިވާ ކަމެވެ. ނަމަވެސް އޭނާގެ އަންހެން ދަރިޔަކު އެއިރު އެރަށުގައި ހުއްޓެވެ. އޭނާ އުޅެނީ އެރަށުގެ އިސް މަޤާމެއްގައި ހުރި މީހަކާ އިނދެގެންނެވެ.\nމި ފިރިހެންމީހާއާ ބައްދަލުކޮށް، އޭނާގެ އަންހެނުން ދެކިލަން އެމީހުން އެދޭ ކަމަށް ބުނުމުން، އެ އަންހެންމީހާ ބަލާ ފޮނުވި އެވެ. ނަމަވެސް މިއައި ބޭރު މީހުން ދެކެ އެ އަންހެންމީހާ ގަންފައިވާ ބިރެއްގެ ބޮޑުކަމުން އެތަނަށް އޭނާ ގެންނަން ޖެހުނީ، ފިރމީހާ އޭނާ ނަގައިގަނެގެން ކޮނޑުމަތީގަ އެވެ. އޭނާގެ ކުޑަ ފިރިހެންދަރިޔަކު ވެސް ގެނަ އެވެ. އޭނާގެ ބިރުކެނޑުމުން، އެއަންހެންމީހާ ރަނގަޅަށް ވާހަކަދައްކަން ފެށި އެވެ. އޭނާގެ އަތުގައި ބައްޕަގެ އެއްވެސް ލިޔުމެއް ނެތް ކަމަށް ބުންޏެވެ. ބައްޕަ ދިރިއުޅެން ކުރި މަސައްކަތަކީ ވަޑާންކުރުމެވެ.\nމި ގޮތުން ބައްޕަ ޖަހާފައިވާ ލަކުޑިފޮށްޓެއް ދައްކާލި އެވެ. އަދި، ބައްޕަ އަބަދުވެސް ހުންނަނީ ވަރަށް މޮޅިން ކަމަށާއި، މަރުވިއިރު އޭނާ އުޅުނީ ވަރަށް ފަޤީރު ޙާލުގައި ކަމަށް އެ އަންހެންމީހާ ބުންޏެވެ. މީނާއަށް އެއިރުވާނީ، ގާތްގަނޑަކަށް 53 އަހަރު ކަމަށް ބޮއިސް ލަފާކުރި އެވެ. އަދި މީނާގެ މޫނުމަތީގައި ޔޫރަޕް މީހުންގެ ވައްތަރު ހުރި ކަމަށާއި، ޒުވާން ދުވަސްވަރު ވަރަށް ރީތި މީހަކަށް މީނާ ވާނޭ ކަމަށް ވެސް ބޮއިސް ލިޔެފައިވެ އެވެ.\nނޯޓް: މައުލޫމާތު އެއްކޮށްފައިވަނީ އިސްލާމިކް ލައިބްރަރީގައި އޮތް “އިޙުގެ ލިޔުންތެރީންގެ ލިޔުންތަށް” މިފޮތުންނެވެ.


Samsung Galaxy S10 5G ah network eh neiy | Mihaaru\nސެމްސަންގް ގެލަކްސީ އެސް10 5ޖީ: މުޅި ދުނިޔެ އަށް ވިޔަފާރި އަށް އަދި ނެރެވޭ ވަރު ނުވާ ކަމަށް މަސްރަުގައި ބުނެވޭ\nސެމްސަންގް ގެލަކްސީ އެސް10 5ޖީ: ބޭނުންކުރެވޭ ފެންވަރުގެ ނެޓްވޯކެއް އަދި ނެތް\n25 ފެބުރުއަރީ 2019 - 07:154comments\nއާންމު ބޭނުންތަކަށް ދޫކުރެވޭ ފެންވަރަށް އެއްވެސް ގައުމެއްގައި އަދި 5ޖީ ނެޓްވޯކް ގާއިމެއްނުކުރެވެ އެވެ. އެހެންކަމުން، ސެމްސަންގް ގެލަކްސީ އެސް10 5ޖީ، އާންމުކޮށް ބޭނުންކުރެވޭނެ ދުވަހެއް އެކަކަށް ވެސް އަދި ނޭނގެ އެވެ.\n"ސެމްސަންގް ގެލަކްސީ އެސް10 5ޖީ" އަކީ، "ސެމްސަންގް ގެލަކްސީ އެސް" ސީރީޒްގައި އެންމެ ފަހުން ތައާރުފުކުރި ފޯނުތަކުގެ ތެރެއިން އެންމެ ބާރުގަދަ ފޯނެވެ. "އެސް10 5ޖީ" ބާރުގަދަވަނީ، 5ޖީ ނެޓްވޯކްތަކުގައި ބޭނުންކުރެވޭ ފެންވަރުގެ ފޯނަކަށް ވާތީ އެވެ.\n"އެސް10 5ޖީ" އާންމުކުރުމުގައި ސެމްސަންގެ ވިސްނުމަކީ ބޭނުންކުރަން ތިބި މީހުންނެއް ނޫނެވެ. އެހެން އެއްވެސް ބަޔަކަށް ވުރެ ކުރިން ދުނިޔެ އަށް 5ޖީ ފެންވަރުގެ ފޯނެއް ތައާރުފުކުރުމެވެ.\nދުނިޔެ އަށް 5ޖީ ނެޓްވޯކް ތައާރުފުކޮށް ގައުމުތަކުން ބުރަ މަސައްކަތްތަކެއް އެބަ ކުރެވެ އެވެ. ކުރި އަށް އޮތް ދޮޅު އަހަރެއްހާ ދުވަސް ތެރޭގައި، އާންމުންނަށް 5ޖީ ނެޓްވޯކް ދޫކުރެވޭ ފެންވަރަށް ބައެއް ގައުމުތަކުން ވަނީ މަސައްކަތް ފުރިހަމަކޮށްފަ އެވެ. އެ ގޮތުގައި އެންމެ ކުރީގައި އުޅޭ ގައުމުތަކުގެ ތެރޭގައި އެމެރިކާ، ސައުތު ކޮރެއާ، ސްވީޑްން، ތުރުކީ، ޖަޕާން އަދި ޗައިނާ ހިމެނެ އެވެ.\nގެލަކްސީ އެސް10 5ޖީ އާންމުކޮށް ދައްކާލި ނަމަވެސް، އާންމު ވިޔަފާރި އަށް ނެރޭނެ ދުވަހެއް އަދި ކަނޑައެއް ނާޅަ އެވެ. މިއީ ވެސް ވިސްނާލަން ރަނގަޅު ނުކުތާއެކެވެ. ސެމްސަންގުން ސްމާޓްފޯނެއް ފަތްޖަހައި "ގެލަކްސީ ފޯލްޑް"ގެ ނަމުގައި އާންމުކޮށް އަދި ބާޒާރަށް ނެރޭނެ ތާރީޚު ކަނޑައެޅި ނަމަވެސް، ގެލަކްސީ އެސް10 5ޖީ އަކަށް އަދި އެ ފަދަ ތާރީޚެއް ނެތެވެ. މިއީ އެ ފޯނު ބޭނުންކުރުމަށް 5ޖީ ނެޓްވޯކެއް ފައްކާވެފައި ނެތުމުން ކުރި ކަމެއް ކަމަށް ބެލެ އެވެ. ގެލަކްސީ އެސް10 5ޖީ އާންމުކޮށް ވިއްކަން ފަށާނެ ކަމަށް ލަފާކުރެވެނީ މި އަހަރުގެ މެދާ ހިސާބުގަ އެވެ.\nއިތުރު ލިޔުންތައް ސެމްސަންގް ސްމާޓް ފޯން މޯބައިލް ނެޓްވޯކް


India ge 'covaccine' June 2021 gai launch kuranee\nއިންޑިޔާ ބާރަތު ބަޔޯޓެކް އާއި އިންޑިއަން ކައުންސިލް އޮފް މެޑިކަލް ރިސާޗް (އައިސީއެމްއާރް) ގުޅިގެން ޑިވެލޮޕްކުރި ކޮރޯނާވައިރަސް ވެކްސިނެއް ކަމަށްވާ ކޮވެކްސިން 2021ގެ ޖޫން މަހު ލޯންޗުކުރުމުގެ ތައްޔާރީތައް ފަށައިފި އެވެ.\nލައިވް މިނިޓް ކިޔާ އޮންލައިން ނޫހަކުން ރިޕޯޓު ކޮށްފައިވާ ގޮތުގައި ކޮވެކްސިން އަންނަ ޖޫންގައި ރިލީޒްކުރުމަށް ވަނީ ހަމަޖެހިފަ އެވެ. އެއީ މި ވެކްސިން އިމަޖެންސީކޮށް ބޭނުންކުރުމުގެ ހުއްދަ މީގެ ކުރިން ސަރުކާރުން ނުދީފި ނަމަ އެވެ. ސަރުކާރުން ހުއްދަ ދީފިނަމަ މިއަށް ވުރެ ކުރިން ވެސް މި ވެކްސިން ލޯންޗުކުރާނެ އެވެ.\nހައިދަރުއާބާދުގައި ހުންނަ ވެކްސިން އުފައްދާ މަޝްހޫރު މި ކުންފުނިން އުފެއްދި ވެކްސިންގެ ދެ ޓްރަޔަލް ނިމި ތިން ވަނަ ޓްރަޔަލް ފެށުމުގެ ގޮތުން ކެންޑިޑޭޓުންނަށް ވެކްސިން ދިނުމުގެ ހުއްދައަށް މިހާރު ވަނީ އެދިފަ އެވެ.\nބާރަތު ބައޮޓެކްގެ އެކްޒެކެޓިވް ޑައިރެކްޓަރު ސައި ޕްރަސާދު ވިދާޅުވީ މި ވެކްސިންގެ ދެ ވަނަ ފޭސްގެ ޑޭޓާތައް ރިވިއުކުރުމަށްފަހު އެއަށް ރިއާޔަތްކޮށް އިންޑިޔާ ސަރުކާރުން އިމަޖެންސީކޮށް މި ބޭސް އުފެއްދުމަށް ގަސްތުކޮށްފިނަމަ މިހާރުއްސުރެ ވެކްސިން އުފެއްދުމުގެ މަސައްކަތް ފެށިދާނެ ކަމަށެވެ.\n"ފަހަރެއްގައި ސަރުކާރުން ބުނެފާނެ މިހާރުން މިހާރަށް ވެކްސިން ބޭނުމޭ. އެއީ މި ވެކްސިންގެ ފުރަތަމަ ދެ ޓްރަޔަލް އާއި އޭގެ ކުރިން ޖަނަވާރުން ބޭނުންކޮށްގެން ހެދި ޓެސްޓްތަކުގެ ނަތީޖާ ވަރަށް ރަނގަޅަށް ދައްކާފައިވާތީ،" އެގްޒެކެޓިވް ޑައިރެކްޓަރު ވިދާޅުވި އެވެ.\nމި ވެކްސިންގެ ތިން ވަނަ ޓްރަޔަލް އަންނަ މަހުގެ މެދުތެރޭގައި ފެށުމަށް ތައްޔާރުވަމުންދާއިރު މި ޓްރަޔަލްގައި އުމުރުން 18 އަހަރުން މަތީގެ 26،000 މީހުންނަށް ދޭން ވަނީ ހަމަޖެހިފަ އެވެ.\nމި ޓްރަޔަލްގައި އިންޑިޔާގެ އެކި ހިސާބުތަކުގައި ހުރި 25-30 ތަނެއްގައި ވެކްސިން ޖެހުމުގެ މަސައްކަތް ކުރިޔަށް ގެންދާނެ އެވެ.\nބާރަތު ބައޮޓެކް ވެކްސިންގެ އިތުރުން އިންޑިޔާގެ އެހެން ކުންފުންޏަކުން އުފެއްދި ވެކްސިނެއްގެ ދެ ވަނަ ޓްރަޔަލް ވެސް މިހާރު ކުރިޔަށް އެބަ ދެއެވެ. އަދި އަސްޓްރާޒެނެކާ އާ ގުޅިގެން އޮކްސްފޯޑް ވެކްސިން އުފެއްދުމުގެ މަސައްކަތް ޕޫނޭގައި ހުންނަ ސީރަމް އިންސްޓިޓިއުޓުން ވެސް ކުރިޔަށް އެބަގެންދެ އެވެ.


ޕީޕީއެމް ޕްރައިމަރީ އަކީ ރާއްޖޭގައި ބޭއްވުނު އެންމެ ބޮޑު ސިޔާސީ ހަރަކާތް: އަދުރޭ – Dhen.mv\nFebruary 8, 2020 - 9:53 am\nކުރިއަށް އޮތް ލޯކަލް ކައުންސިލް އިންތިހާބުގައި ނެރޭނެ ކެންޑިޑޭޓުން ހޮވުމަށް ޕީޕީއެމުން ބޭއްވި ޕްރައިމަރީ އަކީ ރާއްޖޭގައި ބޭއްވުނު އެންމެ ބޮޑު ސިޔާސީ ހަރަކާތް ކަމަށް އިދިކޮޅު ޕީއެންސީގެ ރައީސް އަބްދުއްރަހީމް އަބްދުﷲ ވިދާޅުވެއްޖެއެވެ.\nޕްރައިމަރީއަށްފަހު ނޫސްވެރިންނާ ވާހަކަދައްކަމުން އަދުރޭ ވިދާޅުވީ ސިޔާސީ ޕާޓީއަކުން އިންތިޒާމް ކޮށްގެން ބޭއްވި އެންމެ ކާމިޔާބު ހަރަކާތަށް ޕީޕީއެމްގެ ޕްރައިމަރީ ވާނެ ކަމަށެވެ.\nއަދުރޭ ވިދާޅުވީ ރާއްޖޭގައި އޮތް އެންމެ ބޮޑު ޑިމޮކްރެޓިކް ޕާޓީއަކީ އިދިކޮޅު ޕީޕީއެމްކަން އެ ޕާޓީގެ މެމްބަރުން އިއްޔެ ދައްކުވާދީފައިވާ ކަމަށެވެ.\nއިއްޔެ މެންދުރު ފަހު 2:30 އިން ފެށިގެން ރޭގަނޑު 8:00 އަށް ކުރިއަށް ގެންދިޔަ ޕީޕީއެމް ޕްރައިމަރީގައި އެއްވެސް ހަމަނުޖެހުމެއް ހިނގާފައިނުވާ ކަމަށް އެ ޕާޓީގެ އޮފިޝަލުން ބުނެއެވެ. އަދި ގިނަ ޢަދަދެއްގެ ބަޔަކު ވޯޓުލާ މަރުކަޒުތަކަށް ޖަމާވެ ވޯޓުދީފައިވެއެވެ. ނަަމަވެސް ބޮޑެތި މައްސަލަތަކެއް ނުޖެހި ވަރަށް އޮމާންކޮށް ޕާޓީ ޕްރައިމަރީ ނިންމާލެވިފައިވާ ކަމުގައި އެޕާޓީގެ އިސްވެރިން ވިދާޅުވެފައިވެއެވެ.


Majileehuge Supper Majority othee Raajje thereah,erayyithun nikamethikosheh nulaane: Yaugoobu - One Online\nރައްޔިތުންގެ މަޖިލީހުގެ ދާންދޫ ދާއިރާގެ މެންބަރު ޔައުގޫބު އަބްދުﷲ---ފޮޓޯ: މަޖިލިސް އިދާރާ\nމަޖިލީހުގެ ސުޕަމެޖޯރިޓީ އޮތީ ރާއްޖެ ތެރެއަށް، އެ ރައްޔިތުން ނިކަމެތިކޮށެއް ނުލެވޭނެ: ޔައުގޫބު\nރައްޔިތުންގެ މަޖިލީހުގެ ސުޕަ މެޖޯރިޓީ އޮތީ ރާއްޖެ ތެރޭގެ މެންބަރުންނަށް ކަމަށާއި، އެއްވެސް ގޮތަކުން ރާއްޖެ ތެރޭގެ ރައްޔިތުން ނިކަމެތިކޮށް ނުލެވޭނެ ކަމަށް ރައްޔިތުންގެ މަޖިލީހުގެ އެމްޑީޕީ މެންބަރު އަދި ރައްޔިތުންގެ މަޖިލީހުގެ ދާންދޫ ދާއިރާގެ މެންބަރު ޔައުގޫބު އަބްދުﷲ ވިދާޅުވެއްޖެ އެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި އަމިއްލަ ރަށު ބަހުން ވާހަކަ ދައްކަވަމުން މެންބަރު ޔައުގޫބު މިހެން ވިދާޅުވީ، ރާއްޖެތެރޭގެ ރައްޔިތުން ނިކަމެތިވާގޮތަށް މަޖިލިސް މެންބަރަކު ވާހަކަ ދައްކަވާފައިވާތީ ހިތްހަމަޖެހިވަޑައިނުގެން ވާހަކަ ދައްކަވަމުންނެވެ.\nއެ މެންބަރުގެ ނަން ވިދާޅުނުވެ ވާހަކަ ދައްކަވަމުން ޔައުގޫބު ވިދާޅުވީ، ރާއްޖެތެރެ އާއި މާލޭ މީހުން ތަފާތުކޮށް ރާއްޖެ ތެރޭ މީހުންނަށް ވަރަށް ނިކަމެތިކޮށް މެންބަރަކު ވާހަކަ ދައްކާފައިވާތީ ރާއްޖެ ތެރޭމީހުންނަކީ ކޮބައިކަން ބުނެދޭންޖެހޭ ކަމަށެވެ.\nޔައުގޫބު މި މޭރުމުން ވާހަ ދައްކަވާފައިވަނީ، ރައްޔިތުންގެ މަޖިލީހުގެ މާފަންނު މެދު ދާއިރާގެ މެމްބަރު އިބްރާޙިމް ރަޝީދު (ބޮންޑޭ) ދެއްކެވި ވާހަކައަށް ނިސްބަތް ކުރައްވައެވެ.\nރައްޔިތުންގެ މަޖިލީހުގެ އިއްޔެގެ ޖަލްސާގައި ލާމަރުކަޒީ އުސޫލުން ރާއްޖޭގެ ރަށްތައް ހިންގުމަށްޓަކައި ކައުންސިލްތައް މާލީ ގޮތުން ބާރުވެރި ކުރުވުމަށް ގޮވާލައި ހުށަހަޅާ ފައިވާ ގަރާރަށް ވާހަކަ ދައްކަމުން ބޮންޑޭ ވިދާޅުވީ، ރާއްޖެ ތެރޭ މީހުން މާލެ އައިސް މާލޭ މީހުންގެ ބިންތައް ދަމައިގެންފައިވާ ކަމަށެވެ. އަދި މާލޭ މީހުންގެ ބައިންބަފައިން ވެލިފުނި ޖަހައިގެން މާލެ ހިއްކުމުން ގޯތި ދީފައިވަނީވެސް ރާއްޖެ ތެރޭގެ މީހުންނަށް ކަމަށް އޭނާ ވިދާޅުވިއެވެ.\nބޮންޑޭ ވިދާޅުވީ ބޭންކުތަކުންވެސް މަލޭ މީހަކަށް ދީފައިވާ ލޯނެއް ނޯންނެ ކަމަށާއި ލޯނު ދީފައިވަނީވެސް ރާއްޖެ ތެރޭ މީހުންނަށް ކަމަށެވެ. އޭނާ ވިދާޅުވީ ހުޅުމާލެއިިން ބިން ދޭންޖެހޭނީ މާލޭ މީހުންނަށް ކަމަށެވެ. އަދި ހުޅުމާލެއިިން މާލޭ މީހުންނަށް ބިން އަތުލާނެ ކަމަށްވެސް އޭނަ ވިދާޅުވިއެވެ.\nމިކަމާގުޅިގެން ވާހަކަ ދައްކަވަމުން ދާންދޫ ދާއިރާގެ މެންބަރު ޔައުގޫބު އަބްދުﷲ ވިދާޅުވީ، އެމްބަރަކު އެފަދަ ގޮތަކަށް ވާހަކަ ދެއްކެވުމަށް ރިޔާސަތުން ފުރުސަތު ދެއްވުމުން ހިތާމަކުރާ ކަމަށާއި އެވާހަކައަށް ފުރުސަތު ދީގެންނުވާނެ ކަމަށެވެ.\nއަދި ރާއްޖެ ތެރޭ މީހަކަށްވީތީ ފަހުރުވެރި ވާ ކަމަށާއި، ރާއްޖެތެރޭ މީހުންނަކީ މާލެ މީހުންނަށްވުރެ ވަކި ނިކަމެތި ބައެއްނޫން ކަމަށްވެސް އޭނާ ވިދާޅުވިއެވެ.\nޔައުގޫބު ވިދާޅުވީ، މަޖިލީހުގެ ސުޕަ މެޖޯރިޓީ އޮތީވެސް ރާއްޖެ ތެރޭގެ މީހުންނަށް ކަމަށާއި، ރާއްޖެތެރޭގެ 72 މެންބަރުން މަޖިލީހުގައި ތިއްބެވީރު މާލޭގެ ތިއްބެވީ އެންމެ 15 މެންބަރުން ކަމަށެވެ. ނަމަވެސް މަޖިލީހުގެ ޖަލްސާތައް މާލޭގައި ބޭއްވުމަކީ މައްސަލައެއް ކަމަށް ނުބަލައި ރުހި އެއްބަސް ވެގެން މެންބަރުން ތިއްބަވަނީ މާލޭ މީހުންނާ ރާއްޖެ ތެރޭ މީހުންނާ ތަފާތު ކުރުން ނުބޭއްވުމަށް ކަމަށްވެސް ވިދާޅުވިއެވެ. އަދި އެއްވެސް ބަޔަކު ދެރަކޮށް، ނިކަމެތި ކުރާކަށް ބޭނުމެންނޫން ކަމަށާއި ބޭނުންވަނީ މާލޭ މީހުންނަށްވެސް އެހީތެރިވެގެން އެއްވެސް ބަޔަކު ބާކީ ނުކޮށް ކުރިއަށްދާން ކަމަށްވެސް އޭނާ ވިދާޅުވިއެވެ.\nޔައުގޫބު ވިދާޅުވީ، ހުޅުމާލެ އަކީ ރާއްޖޭގެ އެއްމެންގެ ތަނެއް ކމަށާއި، އެތައް ހަދައި ތަރައްގީކުރަމުން ގެންދަނީ ހުރިހާ ރައްޔިތުންގެ ފައިސާއިން ކަމަށެވެ.\nއެހެންކަމުން އެތަނުން ގޯއްޗާއި ފުލެޓް ދޭނީ ވަކި ބަޔަކަށްނޫން ކަމަށާއި، އެ ފުރުސަތު އެންމެންނަށް އޮންނަންޖެހޭނެ ކަމަށްވެސް ވިދާޅުވިއެވެ.\nއަދި ބޮންޑޭގެ ވާހަކައާ ގުޅިގެން، ވާހަކަ ދައްކަން ޖެހުނީ ރާއްޖެ ތެރޭމީހުންގެ ބޮލުގައި އެހާބޮޑެތި ބަދުނާމުތަކެއް އެޅުވުމުން އެތައް ބައެއް ކުރި ޝަކުވާ ތަކަކާ ގުޅިގެން ކަމަށްވެސް ޔައުގޫބު ވިދާޅުވިއެވެ.


vnews - Real ge konme kulhuntheri eh ves thafaathu: Zidane\nރެއާލްގެ ކޮންމެ ކުޅުންތެރިއެއް ވެސް ތަފާތު: ޒިދާން\nޒިދާން އާއި ބޭލް---\nރެއާލް މެޑްރިޑްގެ ކޮންމެ ކުޅުންތެރިޔަކީ ވެސް ތަފާތު ކުޅުންތެރިއެއް ކަމަށް އެޓީމްގެ ކޯޗް ޒައިނުއްދީން ޒިދާން ބުނެފި އެވެ.\nސްޕެނިޝް ލީގުގައި ރޭ ސެލްޓަ ވިގޯ އަތުން ފަސޭހަ ކަމާއެކު 6-0 ލަނޑުން ރެއާލް މޮޅުވި މެޗަށްފަހު ޒިދާން ބުނީ، މި ވަގުތު ޓީމްގައި ތިބި ކޮންމެ ކުޅުންތެރިއަކީ ވެސް ތަފާތު މޮޅު ކުޅުމެއް ދައްކަމުން އަންނަ ކުޅުންތެރިން ތަކެއް ކަަމަށާއި އެހެން ކަމުން ޓީމު ނެގުމުގައި ވަރަށް ވިސްނަން ޖެހޭ ކަމަށެވެ. އަދި ރޭގެ މެޗުގައި ހުރިހާ ކުޅުންތެރިންގެ ފަރާތުން ވެސް ފެނުނީ ތަފާތު މޮޅު ކުޅުމެއް ކަމަށާއި ހާއްސަކޮށް ފޯވާޑް ބޭލްގެ ފަރާތުން ފެނުނު ކުޅުން ފާހަގަކޮށް ލެވޭ ކަމަށް ޒިދާން ބުންޏެވެ.\n"މިހާރު ރެއާލްގެ ކޮންމެ ކުޅުންތެރިއެއް ވެސް ތަފާތު. ރޭގެ މެޗުގައި އެކަން ވަރަށް ބޮޑަށް ފެނުނު. މި މެޗުގައި ބޭލް ވަނީ މޮޅު ކުޅުމެއް ދައްކައިފަ" ޒިދާން ބުންޏެވެ.\nރޭގެ މެޗަށް ފަހު ބޭލް ބުނީ ސީޒަން ވަރުގަދަކޮށް ނިންމާލުމަކީ އޭނާގެ އެންމެ ބޮޑު އަމާޒް ކަމަށާއި އެކަންކުރުމަށް ގިނަ މަސައްކަތްތަކެއް މިހާރުވެސް ކުރަމުން އަންނަ ކަމަށެވެ.\nއަނިޔާގައި ހުުރުމުން ފޯވާޑް ކްރިސްޓިއާނޯ ރޮނާލްޑޯ ނުލައި ކުޅުނު މިމެޗުގައި ރެއާލްގެ ލަނޑުތައް ޖަހާދިން ކުޅުންތެރިންނަކީ ދެ ލަނޑު ޖެހި ބޭލް އާއި އިސްކޯ އާއި އަޝްރަފް ހަކީމީ އަދި ޓޮނީ ކްރޫސް އެވެ. އަދި ރެއާލްއިން މިމެޗުގައި ޖެހި އަނެއް ލަނޑަކީ ސެލްޓާގެ ސާޖީ ގޯމޭޒް އަތުން ބައިކޮޅަށް ވަން ލަނޑެކެވެ.\nރޭގެ މޮޅާ އެކު ރެއާލް ލީގުގެ ތިން ވަނައިގައި އޮތީ 37 މެޗުން 75 ޕޮއިންޓް ހަމަކޮށްގެންނެވެ. ލީގުގެ ދެ ވަނައިގައި އޮތް އެތުލެޓިކޯ މެޑްރިޑްއަށް 37 މެޗުން ލިބިފައިވަނީ 78 ޕޮއިންޓެވެ. އެއް ވަނަ މަގާމްގައި ބާސާ އޮތީ ކުޅުނު 36 މެޗުން 90 ޕޮއިންޓް ހޯދައިގެންނެވެ.


Raeesul Jumuhuriyya Hoarafuttah Vadaigenfi — Ihavandhoo.com\nރައީސުލްޖުމުހުރިއްޔާ ހޯރަފުއްޓަށް ވަޑައިގެންފި\n19 ނޮވެމްބަރު 20200ޢަބުދުﷲ ޙަމީދު\nހއ.ހޯރަފުށީގައި ތަރައްޤީކުރި އެއަރޕޯޓް ހުޅުވުމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް އެރަށަށް ވަޑައިގެންފިއެވެ.\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދަތުރުކުރެއްވި ފުލައިޓު ހޯރަފުށީ ރަންވޭއަށް ދާދި ދެންމެ (12:55ގައި) ޖައްސާފައިވާއިރު، އެމަނިކުފާނަށް މަރުޚަބާ ދެންނެވުމަށްޓަކައި ރައްޔިތުންގެ މަޖިލީހުގެ ހޯރަފުށީދާއިރާގެ މެމްބަރ، ޓުރާންސްޕޯޓު މިނިސްޓުރީގެ އިސްބޭފުޅުންނާއި އެމްޓީސީސީގެ ސީއީއޯއާއި ކައުންސިލް މެމްބަރުން އަދި ހޯރަފުށީގެ ގިނައަދަދެއްގެ ރައްޔިތުން ބައިވެރިވެވަޑައިގެންނެވިއެވެ.\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙުގެ އަރިހުގައި ޓުރާންސްޕޯޓު މިނިސްޓަރ ޢާއިޝަތު ނަހުލާ ބައިވެރިވެވަޑައިގަންނަވާކަން ފާހަގަ ކުރެވެއެވެ. ރައީސުލްޖުމްހޫރިއްޔާއަށް މަރުޚަބާ ދެންނެވުމުގެގޮތުން ހޯރަފުށީގައި ބާއްވާ ހަރަކާތްތައް އޮންނާނީ އެރަށުގެ ބަނދަރު ސަރަހައްދުގައެވެ. ހޯރަފުށީ ކައުންސިލުން ހާމަކޮށްފައިވާ ގޮތުން ހޯރަފުށީ އެއާޕޯޓު ހުޅުވުމުގެ ރަސްމިއްޔާތު އޮންނާނީ މިއަދު ހަވީރު 4:00 ގައި އެއަރޕޯޓު ސަރަހައްދުގައެވެ.\n198 މިލިއަން ރުފިޔާ ޚަރަދުކޮށްގެން ހއ.ހޯރަފުށީގައި އެއަރޕޯޓެއް ތަރައްޤީކޮށްފައިވާއިރު މި އެއަރޕޯޓްގައި 1200 މީޓަރު ދިގު، 35 މީޓަރު ފުޅާ ރަންވޭއެއް އޮވެއެވެ. އަދި 8635 ސްކުއަރ މީޓަރުގެ އޭޕްރަން އަކާއި ޓެކްސީ ވޭއެއްގެ އިތުރުން ސާވިސް މަގުތަކާއި، 9473 ސްކުއަރ މީޓަރުގެ ޕާކިން އޭރިއާއަކާއި 1718 ސްކުއަރ މީޓަރުގެ ފަޔާ އެކްސެސް މަގެއްވެސް މި މަޝްރޫޢުގެ ދަށުން ވަނީ ތަރައްޤީކޮށްފައެވެ.


އެންމެ ކުއްޖެއް ރިހެބިލިޓޭޓުކޮށް، ކުށް ކުރުމުން ދުރުކުރަމަކީ، ޖީލުތަކެއްގެ ރައްކާތެރިކަން ކަށަވަރުކުރުން ކަމަށް، މިނިސްޓަރ އޮފް ހޯމް އެފެއާޒް އިމްރާން ޢަބްދުﷲ ވިދާޅުވެއްޖެއެވެ. މިނިސްޓަރ އިމްރާން މިހެން ވިދާޅުވެފައިވަނީ، ކުޑަކުދިންގެ ޢަދުލުގެ ނިޒާމުގެ ތެރެއިން ފަންނީ އެހީތެރިކަން ބޭނުންވާ ދާއިރާތައް ދެނެގަތުމަށް ކުރި ދިރާސާ (ޓެކްނިކަލް އެސިސްޓަންސް ނީޑްސް އެސެސްމެންޓް އިން ދި އޭރިއާ އޮފް ޖުވެނައިލް ޖަސްޓިސް ފޯ ޗިލްޑްރަން)ގެ ހޯދުންތައް ހުށަހެޅުމަށް ބޭއްވި ވަރޗުއަލް ބައްދަލުވުމަށް ފޮނުއްވި ސްޓޭޓްމަންޓްގައެވެ. މިނިސްޓަރގެ ފަރާތުން ސްޓޭޓްމަންޓް ހުށަހެޅުއްވީ މިނިސްޓަރ އޮފް ސްޓޭޓް ފޮރ ހޯމްއެފެއާޒް އަލީ ނަޛީރެވެ.\nސްޓޭޓްމަންޓްގައި މިނިސްޓަރ ވަނީ، ކުޑަކުދިންގެ ޢަދުލުގެ ނިޒާމުގެ ތެރެއިން ފަންނީ އެހީތެރިކަން ބޭނުންވާ ދާއިރާތައް ދެނެގަތުމަށް ކުރި ދިރާސާގެ އަލީގައި ނިޒާމުގެ ތެރެއިން ހުރި ހުސްކަންކަމާއި، ގޮންޖެހުންތަކާއި، ބޭނުންތައް އަދި ފުރުޞަތުތައް ދެނެގަނެވޭނެކަން ފާހަގަކުރައްވާފައެވެ، އަދި ކުޑަކުދިންގެ ޢަދުލު ޤާއިމުކުރުމުގެ މަސްލަޙަތު ހިއްސާކުރާ މުވައްސަސާތަކުގެ މެދުގައި ގުޅުން ބަދަހިކޮށް، ވަކި ވަކި މުވައްސަސާތަކެއްގެ ގޮތުގައި މަސައްކަތްކުރުމުގެ ބަދަލުގައި، އެއް ނިޒާމެއްގެ ގޮތުގައި މަސައްކަތްކޮށްގެން ކުޑަކުދިންގެ ޢަދުލުގެ ޤާނޫނުގައި ހުރި މަޤްޞަދުތައް ޙާޞިލުކުރުމަށް މި މަސައްކަތުން ފަހިކޮށްދޭނޭކަމަށް ޤަބޫލުކުރައްވާކަމަށް މިނިސްޓަރގެ ސްޓޭޓްމަންޓްގައި ވިދާޅުވެފައިވެއެވެ. އެ ގޮތުން، ކުދިންގެ ރައްކާތެރިކަން ކަށަވަރުކުރާ މުވައްސަސާތަކާއި ޖުޑީޝަރީން ގުޅިގެން މަސައްކަތްކުރަންވާނީ، ޖިނާޢީ ޢަދުލުގެ ނިޒާމުން ކުޑަކުދިން ބޭރުކުރުމަށްކަމަށް މިނިސްޓަރގެ ސްޓޭޓްމަންޓްގައި ވިދާޅުވެފައިވެއެވެ.\nމިކަން ކާމިޔާބުކުރުމަށް މުޖުތަމަޢު ކުށްކުރާ ކުދިންނާމެދު ދެކޭ ގޮތް ބަދަލުކޮށް، މައްސަލައަކީ އެ ކުދިން ނޫންކަން ބަލައިގަންނަންޖެހޭކަންވެސް ފާހަގަކުރައްވާފައިވެއެވެ. އަދި މައްސަލައެއް ފެންމަތިވުމުން ޙައްލެއް ހޯދަން އުޅުމުގެ ބަދަލުގައި މައްސަލައެއް މެދުވެރިވުމުގެ ކުރިން ރައްކާތެރިކަމުގެ ފިޔަވަޅުތައް އެޅުމަށް ސަމާލުކަން ދިނުމުގެ މުހިއްމުކަމުގެ މައްޗަށްވެސް އަލިއަޅުއްވާލައްވާފައިވެއެވެ. މި މަސައްކަތްތައް ކުރުމުގައި މުޅި ރާއްޖޭގެ ހުރިހާ ހިސާބެއްގައި ތިބި ކުޑަކުދިން ހިމެނޭނޭހެން ދިރާސާތައްކޮށްގެން އެ އެއްކުރެވޭ މަޢުލޫމާތުގެ އަލީގައި ސިޔާސަތުތަކާއި ރައްކާތެރިކަމުގެ ފިޔަވަޅުތައް ތަރައްޤީކުރުމުގެ މުހިއްމުކަންވެސް ފާހަގަކުރެއްވިއެވެ. މިމުހިއްމު މަސައްކަތް ކުރަމުންދާއިރު ޚާއްޞަކޮށް ކުޑަކުދިންނަށް ޖިންސީ ގޯނާ ކުރުމުގެ މައްސަލަތައް އިތުރުވުމާއި، އާއިލާ ތެރެއިން އެފަދަ މައްސަލަތައް ފެންމަތިވުމަކީ ބޮޑު މައްސަލައެއްކަންވެސް މިނިސްޓަރ ފާހަގަކުރައްވާފައިވެއެވެ. މިކަމުން ސަލާމަތްވުމަށް ކުރާ މަސައްކަތުގައި ހުރިހާ އިދާރާތަކެއް ގުޅިގެން މަސައްކަތްކުރަން ޖެހޭކަމަށް މިނިސްޓަރ ސްޓޭޓްމަންޓްގައި ވިދާޅުވެފައިވެއެވެ. އެގޮތުން މަދަނީ ހުރިހާ ޖަމްއިއްޔާތައްވެސް ގުޅިގެން މަސައްކަތްކުރަންޖެހޭކަމަށް ފާހަގަކުރެއްވިއެވެ.\nމިނިސްޓަރ ވަނީ ޔޫއެންއޯޑީސީއާއި، ޔުނިސެފް ފަދަ ޖަމާއަތްތަކުން މެދުކެނޑުމެއްނެތި ދެއްވަމުންދާ އެހީތެރިކަން ފާހަގަކުރައްވާފައެވެ.\nމިއަދުގެ މި ބައްދަލުވުމުގައި. ކުޑަކުދިންގެ އަދުލުގެ ނިޒާމްގެ ދާއިރާގައި މަސައްކަތްކުރައްވާ ސާޅީހަށްވުރެ ގިނަ ބޭފުޅުން ބައިވެރިވެއެވެ.


Modi ge film huttuvan court ah | Mihaaru\n"ޕީއެމް ނަރެންދުރަ މޯދީ" ގެ ޕޯސްޓަރެއް: ފިލްމު ރިލީޒް ކުރާނީ އަންނަ މަހުގެ5ގައި.\nމޯދީގެ ވާހަކަ ކިޔައިދޭ ފިލްމު ރިލީޒްކުރުން ހުއްޓުވައި ދޭން އެދި ކޯޓަށް\n29 މާޗް 2019 - 08:06\nފިލްމީ ހަބަރުތައް ގެނެސްދޭ ނޫސްތަކުން ބުނި ގޮތުގައި އަންނަ މަހުގެ5ގައި ރިލީޒް ކުރާ ފިލްމު ރިލީޒް ކުރުން ހުއްޓުވައި ދޭން އެދި ހުށަހެޅީ އެކްޓިވިސްޓެކެވެ. އެކަމަކު އޭނާގެ ނަމެއް ހާމައެއް ނުކުރެ އެވެ. އަދި މިފަދަ މައްސަލައެއް ފިލްމާ ދެކޮޅަށް ކޯޓަށް ވެއްދި އިރު، އިދިކޮޅު ކޮންގްރެސް ޕާޓީން ވެސް ވަނީ މޯދީގެ ފިލްމަކީ އިންތިހާބާ ދިމާކޮށް ހިންގާ ޕްރޮޕޮގެންޑާއެއްގެ ގޮތުގައި ސިފަކޮށް، އެ ފިލްމު ރިލީޒް ކުރުން ހުއްޓުވައި ދޭން އިންޑިއާގެ އިލެކްޝަން ކޮމިޝަނަށް ވެސް ހުށަހަޅައިފަ އެވެ.\nއޮމަންގް ކުމާރު ޑައިރެކްޓްކޮށްފައިވާ "ޕީއެމް ނަރެންދުރަ މޯދީ" ކުރިން ރިލީޒް ކުރާ ގޮތަށް އޮތީ އާންމު އިންތިހާބު ފަށާ ދުވަސް ކަމަށްވާ އެޕްރީލް މަހުގެ 11 ގެ އެއް ދުވަސް ފަހުން އެ މަހުގެ 12 ގަ އެވެ. އެކަމަކު މިހާރު ފިލްމު ރިލީޒް ކުރަން ނިންމާފައި ވަނީ އިންތިހާބު ބޭއްވުމުގެ ހަ ދުވަސް ކުރިންނެވެ.\nއިދިކޮޅުން ތުހުމަތު ކުރާ ގޮތުގައި އެ ފިލްމަކީ މޯދީއަށާއި ބީޖޭޕީ އަށް އިންތިހާބު ކާމިޔާބުކޮށް ދިނުމަށް މި ދަނޑިވަޅުގައި ބީޖޭޕީ އާއި މޯދީ އަޑީގައި ހުންނަވައިގެން ހިންގާ ޕްރޮޕެގެންޑާއެކެވެ. އެހެންވެ ފިލްމު މި ދަނޑިވަޅު ރިލީޒް ކުރުން ހުއްޓުވައި ދިނުމަށް ފަހު، އިންތިހާބުގެ ފަހުގެ މަރުހަލާއެއްގައި ފިލްމު ގެނެސް ދިނުމަކީ މައްސަލައެެއް ނޫން ކަމަށް ބުނެފައިވެ އެވެ.\n"ޕީއެމް ނަރެންދުރަ މޯދީ" ގެ ޓްރެއިލާ.\nކޮންގްރެސްގެ އިތުރުން މަހާރަޝްތުރާ ނަވްނިރްމަން ސޭނާ (އެމްއެންއެސް) ޕާޓީން ވެސް ފިލްމާ ދެކޮޅަށް އަޑު އުފުލައިފަ އެވެ. އެ ޕާޓީން ބުނި ގޮތުގައި އަންނަ މަހުގެ5ގައި މަހާރަޝްތުރާ ސްޓޭޓްގައި ފިލްމު ރިލީޒް ކުރާ ނަމަ އެކަމާ ދެކޮޅަށް ހަރަކާތްތައް ހިންގާނެ އެވެ.\nނަމަވެސް މިކަމާ ބެހޭ ގޮތުން "ޕީއެމް ނަރެންދުރަ މޯދީ" ގެ ޓީމުން އަދި އެއްވެސް ވާހަކައެއް ނުދައްކަ އެވެ.\nއެ ފިލްމުގައި މޯދީގެ ރޯލް ކުޅެފައި ވަނީ ވިވެކް އޮބެރޯއީ އެވެ. އަދި ފިލްމުގެ ޓްރެއިލާ ވެސް މިދިޔަ ހަފުތާގައި ވަނީ ދައްކާލައިފަ އެވެ.


BREAKING NEWS: R.Meedhoo Ah Arai Feybun Manaakoffi - Vaguthu\nރ.އަތޮޅު މީދުއަށް އަރައި ފޭބުން މަނާކޮށްފި\nކޮވިޑް-19 އަށް ރ.އަތޮޅު މީދޫން ބަޔަކު ފައްސިވުމާއި ގުޅިގެން އެރަށަށް އަރައި ފޭބުން މަނާކޮށް ރަށް މޮނިޓަރިންގެ ހާލަތައް ގެނެސްފިއެވެ.\nމީދޫ ހެލްތު ސެންޓަރުން ވިދާޅުވީ ކޮވިޑްގެ ޢަލާމާތްތައް ފެނިގެން ނެގި އެރަށުން ނެގި ހަތަރު ސުންކެއް ކޮވިޑް-19 އަށް ފައްސިވުމާއި ގުޅިގެން އެޗްޕީއޭ އިން އެރަށް މޮނިޓަރިންގެ ހާލަތައް ގެނެސްފައިވާ ކަމަށެވެ.\nމައުލޫމާތު ލިބިފައިވާ ގޮތުގައި އެރަށުން ކޮވިޑަށް ފައްސިވީ މާލެ ދަތުރުކުރާ ބޯޓެއްގައި މަސައްކަތް ކުރާ ހަތަރު ފަޅުވެރިއެކެވެ. ފަޅުވެރިންނާއި ރަށުތެރެއިން ބައްދަލުވި މީހުންގެ އަދަދު އަދި ސާފެއް ނުވެއެވެ.\nކޮވިޑް-19 އަށް މިހާރު މާލެ އިން ފައްސިވަމުންދާ މީހުންނަށްވުރެ އަތޮޅުތެރެއިން ފައްސިވާ މީހުންގެ އަދަދު ގިނައެވެ. މިހާރު ވެސް ރާއްޖޭގެ 50 އަށްވުރެ ގިނަ ރަށަށް އަރައި ފޭބުން މަނާކޮށް މޮނިޓަރިންގެ ހާލަތުގައި އެބައޮތެވެ.


RaajjeTV joorimanaakuree kanthahthakuge hageegaiy foruvumah: Aisha\nރާއްޖެޓީވީ ޖޫރިމަނާކުރީ ކަންތައްތަކުގެ ހަޤީޤަތް ފޮރުވުމަށް: އައިޝާ\nއައިޝާ ނަހުލާ ރާއްޖެޓީވީއަށް އެހީތެރިވެދެއްވުމަށްފަހު މުއައްޒަފުންނަށް ހިތްވަރުދެއްވި\nކ. މާލެ4ސެޕްޓެންބަރ 2018 | އަންގާރަ 22:40 14,836\nއައިޝާ ނަހުލާ އަބުރުފުޅު ފަންޑަށް އެހީތެރިވެދެއްވަނީ - ރާއްޖެއެމްވީ\nރާއްޖެޓީވީގެ "އަބުރުފުޅު ފަންޑަށް" ޖުމްހޫރީ ޕާޓީގެ ކައުންސިލް މެމްބަރު އައިޝަތު ނަހުލާ (މެޑަމް އައިޝާ) އެހީތެރިވެދެއްވައިފި އެވެ. އެކަމަށްޓަކައި ރާއްޖެ ޓީވީގެ ބޭރުގައި ބޭއްވި ޚާއްސަ ރަސްމިއްޔާތުގައި އައިޝާ ފައިސާގެ އެހީ ރާއްޖެޓީވީގައި ބެހެއްޓިފައިވާ އަބުރުފުޅު ފަންޑުފޮއްޓަށް ލައްވާފައެވެ.\nފަންޑަށް އެހީތެރިވެ ދެއްވުމަށްފަހު އައިޝާ ވިދާޅުވީ، ރިޔާސީ އިންތިޚާބާއި ދިމާކޮށް ރާއްޖެޓީވީ ޖޫރިމަނާ ކުރުމަކީ ކަންތައް ތަކެއްގެ ހަގީގަތް ފޮރުވުމަށް ބްރޯޑްކޮމްއިން ކުރި ކަމެއްކަމަށެވެ. އަދި މީޑިއާއަކީ ޑިމޮކްރަސީގެ ހަތަރުވަނަ ބާރުކަމަށް ވާއިރު، އެކަން އޮގޮތަށްކޮށްފައިވުމަކީ ލަދިވެތި އަމަލެއްކަމަށް ވިދާޅުވިއެވެ.\n"ހަގީގަތިގައިވެސް އެހެން މީޑިއާތަކާއި އަޅާބަލާއިރު ރާއްޖެޓީވީން ކުރާ މަސައްކަތަކީ ވަރަށް ދެފުއްފެންނަ ހަގީގަތް ހާމަކުރުމަށް ކުރާ ހިތްވަރު ގަދަ މަސައްކަތްތަކެއް" އައިޝާ ވިދާޅުވިއެވެ.\nފަންޑަށް އެހީތެރިވެދެއްވުމަށްފަހު އައިޝާ ނޫސްވެރިންނަށް މައުލޫމާތުދެއްވަނީ -- ފޮޓޯ: ރާއްޖެ.އެމްވީ\nއައިޝާ ވަނީ ރާއްޖެޓީވީގެ ހުރިހާ މުއައްޒަފުން ކުރާ މަސައްކަތަށް ޝުކުރު އަދާކުރައްވާ ހިތްވަރު ދެެއްވާފައެވެ. އަދި އެކަމަނާއާއި އާއިލާ ވަނީ ރާއްޖެޓީވީއާއި އެކުގައި ކަމަށް ވިދާޅުވިއެވެ.\nރާއްޖެޓީވީގެ ސީއޯއޯ ހުސައިން ފިޔާޒް މޫސާ ވަނީ އައިޝާއާއި އާއިލާގެ ފަރާތުން ދެއްވި އެހީއަށް ރާއްޖެޓީވީގެ މެނޭޖްމެންޓާއި ސްޓާފުންގެ ނަމުގައި ވަރަށް ބޮޑަށް ޝުކުރު އަދާކުރައްވާފައެވެ. އަދި މިނިވަން ނޫސްވެރިކަން ދިފާއުކުރުމުގައި ރާއްޖެޓީވީން ކުރާ މަސައްކަތުގައި ފަހަތަށް ނުޖެހޭނެކަމަށް ވިދާޅުވިއެވެ.\nމިއީ ރާއްޖެޓީވީ އަބުރުގެ ގާނޫނުގެ ދަށުން ޖޫރިމަނާ ކުރި ހަތަރުވަނަ ފަހަރެވެ. މިހާތަނަށް 3.7 މިލިއަން ރުފިޔާއިން މި ސްޓޭޝަން ވަނީ ޖޫރިމަނާކޮށްފައެވެ.


Hohalhaigai thaashivefai thibi6kujjaku salaamai koffi\nހޮހަޅައިގައި ތާށިވެފައި ތިބި6ކުއްޖަކު ސަލާމަތްކޮށްފި\n6 ކުއްޖަކު ވަނީ ސަލާމަތްކޮށްފައި\nހޮހަޅައިގައި ތާށިވީ 12 ކުދިންނާއި ކޯޗެއް\nކ. މާލެ | 8 ޖުލައި 2018 | އާދީއްތަ 18:12 | 34,471\nހޮހަޅަ ތެރޭގައި ތާށިވެފައި ތިބި ކުދިން - އީޕީއޭ\nތައިލެންޑްގެ އުތުރު ޗިއަންގް ރާއީ ސްޓޭޓްގައި ހޮހަޅައެއްގެ ތެރޭގައި ތާށިވެފައިތިބި 12 ކުދިންނާއި އެކުދިންގެ ފުޓުބޯޅަ ޓީމްގެ ކޯޗު އެތަނުން ނެރުމުގެ މަސައްކަތް ފަށައި، އޭގެ ތެރެއިން6ކުއްޖަކު ސަލާމަތްކޮށްފިއެވެ.\nތަމް ލުއާންގް ހޮހަޅައިގެ ތެރޭގައި ޤާއިމްކޮށްފައިވާ ރެސްކިއު ކޭމްޕަށް ހަތަރު ކުއްޖަކު ގެންގޮސްފައިވާކަމަށް އޮފިޝަލަކާއި ހަވާލާދީ އޭއެފްޕީއިން ރިޕޯޓްކުރެއެވެ. އަދި ހޮހަޅައަށް ވަންނަ މަގުން4އެމްބިއުލާންސް ދިޔަތަން ފެނުނުކަމަށް ބީބީސީގެ ރިޕޯޓަރުން ބުނެއެވެ.\nހޮހަޅައިގެ ގާތްގަނޑަށް4ވަރަކަށް ކިލޯމީޓަރު އެތެރޭގައި ތާށިވެފައި ތިބި ކުދިން އެތަނުގެ ތެރޭގައި ތާށިވީ ކުއްލިއަކަށް ބޯކޮށް ވާރޭވެހި، ހޮހަޅައިގައި ފެން ބޮޑުވުމުންނެވެ. މިއީ ވިއްސާރަ މޫސުން ކަމުން ހޮހަޅައިން ފެން ހިނދެން އެތައް ދުވަހެއް ނަގާފާނެތީ އެކުދިން ނެރުމުގެ މަސައްކަތް ތައިލެންޑްގެ އަސްކަރިއްޔާއިން ފެށީ ފަތަންވެސް ނުދަންނަ އެކުދިންނަށް ޑައިވްކުރަން ކޮންމެވެސް ވަރަކަށް ދަސްކޮށްދީގެންނެވެ.\nހޮހަޅައިގެ ތެރޭގައި ހުންނަ ރެސްކިއު ކޭމްޕުން އެކުދިން ގެންދަނީ ހޮހަޅައިގެ ބޭރުގައި ޤާއިމްކޮށްފައިވާ ވަގުތީ ހޮސްޕިޓަލަށެވެ. އަދި އެތަނުން ޗިއަންގް ރާއީ ސްޓޭޓްގެ ވެރިރަށް ޗިއަންގް ރާއީ ސިޓީއަށެވެ. އެންމެ ފުރަތަމަ ސަލާމަތްކުރެވުނު ދެ ކުދިން ހޮހަޅައިގެ ބޭރުގައި ޤާއިމްކޮށްފައިވާ ވަގުތީ ހޮސްޕިޓަލަށް ގެންދެވުނުކަމަށް އޮފިޝަލުންނާއި ހަވާލާދީ ރިޕޯޓްތައް ބުނެއެވެ.\nއެންމެ ފުރަތަމަ ނެރުނު ކުދިންނަކީ އެންމެ ހާލު ދެރަ ކުދިންކަމަށް އެކުދިން ކައިރީގައި ހޮހަޅައިގައި ހުރި އޮސްޓްރޭލިއާ ޑޮކްޓަރަކު ވަނީ ބުނެފައެވެ.\nކުދިން ހޮހަޅައިން ނެރުމުގެ މަސައްކަތް ކުރަން ފެށުމާއިއެކު އެސަރަހައްދަށް ޖަމާވެތިބި ނޫސްވެރިން ވަނީ ފަހަތަށް ޖައްސާފައެވެ. އެހެންކަމުން ވަދެ ނިކުމެވާ އެމްބިއުލާންސްތަކުގެ އަދަދުގެ އިތުރުން އޮފިޝަލުން ހާމަކުރާ މައުލޫމާތު ފިޔަވައި އިތުރު މައުލޫމާތެއް އަދި ސާފެއް ނުވެއެވެ.\nއެންމެ ފަހުގެ ރިޕޯޓްތައް ބުނާ ގޮތުން2ކުއްޖަކު ޗިއަންގް ރާއީ ސިޓީ ހޮސްޕިޓަލަށް ގެންގޮސްފައިވާއިރު،2ކުއްޖަކު ތިބީ ހޮހަޅައިގެ ބޭރުގައި ހުރި ވަގުތީ ހޮސްޕިޓަލްގައެވެ. އަދި އަނެއް2ކުދިން މިވަގުތު ތިބީ ހޮހަޅައިގެ ތެރޭގައި ޤާއިމްކޮށްފައިވާ ރެސްކިއު ކޭމްޕްގައެވެ.\nކަނުއަނދިރީގައި އެކުދިން ހޮހަޅައިން ނެރުމުގެ މަސައްކަތްކުރަމުންދާއިރު، މިއީ ނުރައްކާތެރި މަސައްކަތެކެވެ. އެކުދިންނަށް ހޮހަޅައިގައި ތިއްބައި އޮކްސިޖަން ފޯރުކޮށްދިނުމުގެ މަސައްކަތްކުރި ތައިލެންޑް އަސްކަރިއްޔާގެ ތަޖުރިބާކާރު ޑައިވަރަކުވެސް ވަނީ މަރުވެފައެވެ.\nއެންމެ ފަހުން އަޕްޑޭޓް ކުރީ:6މަސް ކުރިން | ރިވިއު ކުރީ: އަހްމަދު ސާއިފް ޝިޔާދް


ޑޮކްޓަރ ޙުސައިން ޙަލީމް - ޤައުމީ އިނާމު - ހިތްވަރުދިނުމުގެ ޤައުމީ އިނާމު - 2016 - The President's Office\nޑޮކްޓަރ ޙުސައިން ޙަލީމް\nޑޮކްޓަރ ޙުސައިން ޙަލީމް އަޅުގަނޑުމެންގެ ތެރެއަށް މަޝްހޫރުވެފައިވަނީ، ގިނަ ވަނަތަކެއް ހާސިލު ކުރައްވާފައިވާ ކާމިޔާބު ދުވުންތެރިއެއްގެ ގޮތުގައެވެ. މި ދާއިރާއަށް އޭނާ ވެދެވަޑައިގަތުމުގައި އެންމެބޮޑު އެހީތެރިކަމެއް ވެދެއްވީ އަދި އެންމެބޮޑު ހިތްވަރެއް ދެއްވި ބޭފުޅަކީ، ރާއްޖޭގެ ކުޅިވަރު ކުރިއަރުވައި ތަރައްޤީ ކުރެއްވުމަށް ވަރަށް އިޚްލާޞްތެރި މަސައްކަތްތަކެއް ކުރެއްވި އަލްމަރްޙޫމް މުޙަންމަދު ޒާހިރު ނަޞީރެވެ. ރާއްޖެއާއި ރާއްޖެއިން ބޭރުގައި ބޭއްވުނު މެރެތަންގައި ފާހަގަކުރެވޭފަދަ ގިނަ ކާމިޔާބީތަކެއް ހާސިލު ކުރެއްވުނީ މަރްޙޫމް މުޙަންމަދު ޒާހިރު ނަޞީރު ދެއްވި އިރުޝާދާއި ލަފާގެ އަޑު އައްސަވައިގެން، ގަޑިނުޖެހި ކޮންމެ ދުވަހަކު ތަމްރީނުތަކަށް ގަވާއިދުން ވަޑައިގެން ކުރެއްވި ބުރަ މަސައްކަތްތަކުގެ ސަބަބުންކަން ޙުސައިން ޙަލީމް އަބަދުވެސް ގަބޫލުކުރައްވައެވެ.\n1987 ވަނަ އަހަރުގެ ޖަނަވަރީ މަހުގެ 1 ވަނަ ދުވަހު ބޭއްވި، ފުރަތަމަ މާލޭ މެރެތަން ރޭސް ވަރަށްބޮޑު ތަފާތަކުން ޙުސައިން ޙަލީމް ކާމިޔާބު ކުރެއްވުން ވެގެންދިޔައީ، އޭނާގެ ކުޅިވަރުގެ ދައުރުގެ ފެށުން ކަމުގައެވެ. އެދުވަހުގެ ފަހުން ރާއްޖޭގައި ބޭއްވުނު ދިގު ދުވުމުގެ ކޮންމެ ރޭހަކުން އޭނާ ގެންދެވީ ކާމިޔާބީ ހޯއްދަވަމުންނެވެ. މިގޮތުން، 1987، 1988، 1989، 1990، 1991 އަދި 1993 ގައި މާލޭ މެރެތަން ރޭހުން އޭނާ 1 ވަނަ ހޯއްދެވިއެވެ. މީގެއިތުރުން ޤައުމީ ފެންވަރުގައި، އެކި އަހަރުތަކުގައި ރާއްޖޭގައި ބޭއްވުނު ރޭސްތަކުގެ ތެރެއިން 1500 މީޓަރުގެ ދުވުމުންނާއި، 5000 މީޓަރުގެ ދުވުމުންނާއި، 10000 މީޓަރުގެ ދުވުމުންނާއި، 20 ކިލޯ މީޓަރުގެ ދުވުމުންނާއި، އަދި 30 ކިލޯ މީޓަރުގެ ދުވުމުން 1 ވަނަ ހޯއްދަވާފައިވެއެވެ. އެންމެ ފާހަގަކޮށްލެވެނީ، ރާއްޖޭގައި ބޭއްވުނު އެއްވެސް ދިގު ދުވުމަކުން ދިވެއްސެއްގެ އަތުން ޙުސައިން ޙަލީމް ބަލިނުވެ 1 ވަނަ ހޯއްދަވާފައިވާކަމެވެ.\nޑޮކްޓަރ ޙުސައިން ޙަލީމް ރާއްޖޭގެ ކުޅިވަރަށް ކުރެއްވި ޚިދުމަތްތަކުގެ ތެރޭގައި، އެތްލެޓިކްސްގެ ޤައުމީ ކޯޗުކަމާއި، އެތްލެޓިކްސް އެސޯސިއޭޝަންގެ ސެކްރެޓެރީ ޖެނެރަލްކަމުގެ މަޤާމުގައި ހުންނަވައިގެން ކުރެއްވި ޚިދުމަތްތައް ހިމެނެއެވެ. އަދި ކުޅިވަރު ކައުންސިލްގެ މެންބަރެއްގެ ހައިސިއްޔަތުން 2003 ވަނަ އަހަރުން ފެށިގެން 10 އަހަރު ޚިދުމަތް ކުރެއްވިއެވެ. މީގެއިތުރުން، 1999 ވަނަ އަހަރު ވިކްޓްރީ ސްޕޯޓްސް ކްލަބުގެ ފިޒިކަލް އަދި މެންޓަލް ފިޓްނަސް ޓްރެއިނަރކަމާއި، 2000 ވަނަ އަހަރު ނިއުރޭޑިއަންޓް ސްޕޯޓްސް ކްލަބުގެ ފިޒިކަލް އަދި މެންޓަލް ފިޓްނަސް ޓްރެއިނަރުކަން ކުރައްވާފައިވެއެވެ. މީގެއިތުރުން، މޯލްޑިވްސް އޮލިމްޕިކް ކޮމިޓީގެ ނައިބު ރައީސް ކަމުގެ މަޤާމު، 2008 ން ފެށިގެން 2012 ވަނަ އަހަރުގެ ނިޔަލަށް ފުރުއްވިއެވެ.\nޑޮކްޓަރ ޙުސައިން ޙަލީމް ޕީ.އެޗް.ޑީ ހާސިލު ކުރެއްވީ ނިއުޒީލަންޑުންނެވެ. އެއީ ސްޕޯޓްސް ކޯޗިންގގެ ދާއިރާއިން 2006 ވަނަ އަހަރުގައެވެ. މަތީ ތަޢުލީމު ހާސިލު ކުރައްވައިގެން ރާއްޖެ ވަޑައިގަތުމަށްފަހު، އެމް.އެން.ޑީ.އެފް ގައި 8 އަހަރު ޚިދުމަތް ކުރެއްވިއެވެ. ކަސްރަތަށް ލޯބިކުރާ އަދި ދުޅަހެޔޮ ޞިއްޙަތެއްގައި ތިބޭ ސިފައިން އުފެއްދެވުމަށާއި، ޤައުމީ ފެންވަރުގެ ކުޅުންތެރިން އުފެއްދެވުމަށް އޭނާ ގިނަ މަސައްކަތްތަކެއް ކުރެއްވިއެވެ.\nދިވެހިރާއްޖޭގައި ކުޅޭ ކުޅިވަރުތަކާބެހޭ އެކި ދިރާސާތައްވެސް ޙުސައިން ޙަލީމް ވަނީ ކުރައްވާފައެވެ. އެ ދިރާސާތަކުގެ މައްޗަށް ބިނާކުރައްވައިގެން، 2013 ވަނަ އަހަރު2ފޮތެއް އޭނާވަނީ ލިޔުއްވާފައެވެ. މީގެއިތުރުން، އެކިފަރާތްތަކުން ނެރުއްވާ ފޮތްތަކަށާއި ޖަރނަލްތަކަށް އެކި ލިޔުންތައް ލިޔުއްވާފައިވެއެވެ. ހިލޭސާބަހަށް ކުރައްވާ ޚިދުމަތެއްގެ ގޮތުގައި ރާއްޖޭގެ ބައެއް ސްކޫލްތަކަށާއި، ކްލަބް ޖަމުޢިއްޔާ ޖަމާޢަތްތަކަށް، ސަރުކާރާއި އަމިއްލަ ފަރާތްތަކުގެ ބައެއް އޮފީސްތަކަށާއި، އަތޮޅުތަކުގެ ބައެއް ޖަމުޢިއްޔާތަކަށް ކަސްރަތާއި ކުޅިވަރާ ގުޅުންހުރި މައުޟޫޢުތަކާ ބެހޭގޮތުން މަޢުލޫމާތު ދެއްވައި، އެކިއެކި މަސައްކަތު ބައްދަލުވުންތައް ހިންގަވައިދެއްވާފައިވެއެވެ. އަދި އިންސްޓިޓިއުޓް އޮފް ސްޕޯޓްސްއަށާއި، އަމިއްލަ ކޮލެޖްތަކަށް ލެކްޗަރަރއެއްގެ ހައިސިއްޔަތުން ކިޔަވައިދެއްވައި، ރޭޑިއޯ ޓީ.ވީ ޕްރޮގްރާމްތަކުގައިވެސް ކަސްރަތާއި ކުޅިވަރުގެ މުހިންމު ކަމުގެ މައްޗަށް ނަޞޭޙަތާއި އިރުޝާދު ދެއްވަމުން ގެންދަވައެވެ.\nމިއަދު ޑޮކްޓަރ ޙުސައިން ޙަލީމަކީ، 2011 ވަނަ އަހަރު [ޓޯޓަލް ފިޓްނަސް ގްރޫޕް] (ޓީ.އެފް.ޖީ)ގެ ނަމުގައި ރާއްޖޭގައި ޤާއިމުކުރެވުނު އެންމެބޮޑު ޖިމްގެ ޙިއްޞާދާރެއްގެ ގޮތުން މަސައްކަތް ކުރައްވަމުން ގެންދަވާ ބޭފުޅެކެވެ. އަދި 2015 ވަނަ އަހަރު އޭނާ އަމިއްލައަށް އުފެއްދެވި [ކުޑަ ޙުސައިން ސްޕޯޓްސް އެކަޑަމީ] އިން މިއަދާ ހަމަޔަށް 500 ކުދިންނަށާއި، އެކި އުމުރުފުރާގެ މީހުންނަށް ތަފާތު ތަމްރީނުތައް ދެއްވަމުން ގެންދަވާފައިވާކަން ފާހަގަކުރަމެވެ.\nކުޅިވަރު ކުޅުމާއި، މީހުން ތަމްރީނު ކުރުމުގެ ރޮނގުން ޑޮކްޓަރ ޙުސައިން ޙަލީމަށް މިއަދު ހިތްވަރު ދިނުމުގެ ޤައުމީ ލިބިވަޑައިގަންނަވާއިރު، ޙުސައިން ޙަލީމް ވިދާޅުވާގޮތުގައި ލިބިވަޑައިގަންނަވާ އެންމެބޮޑު ހިތާމަޔަކީ، މި ޝަރަފް އޭނާއަށް އަރުވާ މަންޒަރު ދެކެވަޑައިގަންނަވަން، އޭނާގެ ކުޅިވަރުގެ އުސްތާޛު އަދި ރާއްޖޭގެ ކުޅިވަރުގެ ބައްޕަ މުޙަންމަދު ޒާހިރު ނަޞީރު މި ދުނިޔޭގައި ނެތުމުގެ ހިތާމައެވެ.


Anhenaku Ehfaharaa 10 Kudhin Vihey Kamah Bune Dhekevuny Dhogu Vaahaka Eh! - Vaguthu\nއަންހެނަކު އެއްމާބަނޑު 10 ކުދިން ވިހެއި ކަމަށް ބުނެ ދެކެވުނީ ދޮގު ވާހަކައެއް!\nދެކުނު އެފްރިކާގައި އަންހެނަކު އެއްމާބަނޑު 10 ކުދިން ވިހެއި ކަމަށް ބުނެ މި މަހުގެ ކުރީކޮޅުގައި ދައްކާފައިވަނީ ދޮގު ވާހަކައެއް ކަމަށް މީޑިއާ ރިޕޯޓުތައް ބުނެފިއެވެ.\nރިޕޯޓުތައް ބުނާގޮތުން ދެކުނު އެފްރިކާއަށް ނިސްބަތްވާ މި އަންހެން މީހާ އެއްމާބަނޑު 10 ކުދިން ވިހެއި ކަމަށް ބުނެ ދުނިޔޭގެ ރިކޯޑު ފޮތުން ވަނީ ޖާގަ ހޯދާފައެވެ. އޭނާއަށް ލިބިފައިވަނީ ހައް ފިރިހެން ކުދިންނާއި ތިން އަންހެން ކުދިންނެވެ.\nބީބީސީއިން ރިޕޯޓު ކޮށްފައިވާ ގޮތުން އެއްމާބަނޑު 10 ކުދިން ލިބުން ކަމަށް ބުނެ މި އަންހެން މީހާ ދައްކާފައިވަނީ ދޮގު ވާހަކައެކެވެ. ގައުޓެންގް ޕްރޮވިންސްގެ އެއްވެސް ހޮސްޕިޓަލެއްގައި އެއްމާބަނޑު 10 ކުދިން ވިހައިގެން ރިކޯޑު ކޮށްފައިނުވާ ކަމަށް ބުނެފައިވެއެވެ. ޓެސްޓުތަކުން ދައްކާގޮތުން މި ފަހުގެ ތާރީހެއްގައި ގޮސިއާމޭ ތަމާރާ ސިތޯލް ނަމަކަށް ކިޔާ މި އަންހެން މީހާ މާބަނޑުވެފައެއް ނުވެއެވެ.\nއުުުރުން 37 އަހަރުގެ މި އަންހެން މީހާ ނަފްސާނީ މައްސަލައެއް ހުރިތޯ ބެލުމަށް އޮބްޒާވް ކުރަމުން އަންނަ ކަމަށް ބުނެފައިވެއެވެ.\nދެކުނު އެފްރިކާއަށް ނިސްބަތްވާ މި ދެމަފިރިންނަށް އެއްމާބަނޑު 10 ކުދިން ލިބުން ކަމަށް ބުނުމުން މީހުންގެ ދީލަތި އެހީތައް ލިބެން ފެށިއެވެ.\nބައިނަލްއަގްވާމީ މީޑިއާތަކުގައި އެއްމާބަނޑު 10 ކުދިން އުފަންވީ ވާހަކަ ދެކެވެން ފަށާފައިވަނީ އެކުދިން ލޮލަށް ނުވެސް ފެނި ކަމަށާއި، އާއިލާއިން ބުނި ބަހުގެ މައްޗަށް ބިނާކޮށް ކަމަށް ރިޕޯޓުތައް ބުނެއެވެ. މޭޔަރުވެސް މި ކުދިން އުފަންވެފައިވާކަމަށް ބުނެ މީޑިއާތަަކަށް މައުލޫމާތު ދީފައިވާއިރު ކުދިން ފެނިފައިނުވާ ކަމަށް ބީބީސީއިން އިއްޔެ އާންމުކުރި ރިޕޯޓުގައި ފާހަގަ ކޮށްފައިވެއެވެ.\nޖޫން 24, 2021 13:53\nޖޫން 24, 2021 14:24\nކަ މުގެ ހަގީގަތްހޯދާ ސާފުޚަބަރު ނޫނީ މީޑިއާތަކުންވެސް އެއްވެސް ޚަބަރެއް ފަތުރައިގެން ނުވާނެ!! ސާފުނޫން ޚަބަރެއް ނޫސްވެރިންވެސް ނޫސްތަކުގައި ލިޔެގެންވެސް ނުވާނެ ނޫންތޯ؟؟؟\nޖޫން 24, 2021 15:19\nއަހަރެން 1000 ކުދިން ވިހަން ހިތަށްއެރި ދެން ދުނިޔޭގެ ރިކޯޑުފޮތަށް އަރުވާ ، ތިޔަ ރިކޯޑު ފޮތް ގެންގުޅެނީވެސް ބީތާ ތަކެއްތާ\nޖޫން 25, 2021 15:44\nނަސީބެއްނު ތިވާހަކަ ބުނިކަން. މަވެސް މިއުޅެނީ އެދެމީހުން ކައިރްި ބުނަންކަމަށް 1 ސެޓް މަށަށް ދޭށޭ.


India in ufehdhi Covid vaccine jahan egaumuge ethah bayaku dhekolhu hadhaifi\nއިންޑިޔާގައި އުފެއްދި ކޮވިޑް ވެކްސިން ޖަހަން އެގައުމުގެ ގިނަބަޔަކު ދެކޮޅު ހަދައިފިއެވެ. އެގައުމުން ކޮވިޑް ވެކްސިން ދިން ދެ މީހަކު މަރުވުމާއި ގުޅިގެން ވެކްސިންގެ އިތުބާރު ރައްޔިތުންގެ މެދުގައި ގެއްލިފައިވާކަން އެގައުމުން ކުރިއަށް ގެންދިޔަ ވެކްސިން ކެމްޕެއިނުގެ ތެރެއިންވެސް ވެސް ފާހަގަވެފަ ވެއެވެ.\nއަލްޖަޒީރާއިން ރިޕޯޓްކޮށްފައިވާ ގޮތުގައި އެގައުމުން ކުރިއަށް ގެންދިޔަ ވެކްސިން ކެމްޕެއިނަށް ވެކްސިން ޖެހުމަށް އަންނަ ޖެހޭ މީހުންގެ ތެރެއިން ތިން ބައިކުޅަ އެއްބައި މީހުން އައިސްފައެއް ނުވެއެވެ.\nވެކްސިން ޖެހި މީހުންގެ ތެރެއިން ދެމީހުން މަރުވެފައިވާކަން އެގަމުގެ ސަރުކާރުންވެސް ޔަގީކޮށް ދީފައިވާއިރު ސަރުކާރުން ވަނީ އެ ދެ މީހުން މަރުވެފައިވަނީ ވެކްސިންގެ ސަބަބުން ނޫންކަމަށް ބުނެފައެވެ.\nމަރުވި މީހުންގެ ތެރެއިން އެކަކަކީ 52 އަހަރު ފިރިހެނެކެވެ. އެއީ އުއްތަރަ ޕްރަދޭޝަށް ނިސްބަތްވާ މީހެކެވެ. ސަރުކާރުން ބުނެފައިވަނީ އެމީހާ މަރުވީ ކާރިޑިއޮޕުލްމޮނަރީ ބަލީގައި ކަމަށެވެ. އެއީ ހިތަށާއި ފުއްޕާމެއަށް ޖެހޭ ބައްޔެކެވެ.\nދެންވެސް މަރުވެފައިވަނީ ފިރިހެނެކެވެ. އެއީ ކަރްނާޓަކާއަށް ނިސްބަތްވާ 43 އަހަރުގެ މީހެެކެވެ. އެމީހާ މަރުވެފައިވަނީ ހާޓް އެޓޭކެއް ޖެހިގެންކަމަށް ސަރުކާރުން ބުނެފައިވެއެވެ.\nދުނިޔޭގެ އެންމެ ބޮޑު ވެކްސިން ކެމްޕެއިން އިންޑިޔާގައި ފަށާފައިވަނީ މިދިޔަ ހަފްތާގެ ތެރޭގައެވެ. އެ ގައުމުގެ އަމާޒަކީ އެގައުމުގެ އާބާދީގައި ހިމެނޭ 1.3 ބިލިއަން މީހުންގެ ތެރެއިން 300 މިލިއަން މީހުންނަށް ޖުލައިގެ ނިޔަލަށް ވެކްސިން ދިނުމެވެ. ނަމަވެސް ގިނަ ބަޔަކު ވެކްސިން ޖެހުމަށް ދެކޮޅުން ހަދަމުން ގެންދާތީ އެ ލަނޑުދަނޑި ހާސިލްވާނެ ކަމާމެދު ވަނީ ސުވާލު އުފެދިފައެވެ.


އެޕްރިކޮޓް | ކާނާ | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ކާނާ އެޕްރިކޮޓް\nދިވެހި ނަން : އެޕްރިކޮޓް\nއިގިރޭސި ނަން : Apricot\nޢިލްމީ ނަން : Prunus Armeniaca\n259 މިލިގްރާމް ޕޮޓޭސިއަމް 11 ގްރާމް ކާބޯހައިޑްރޭޓް\nކޮންމެ 100 ގްރާމް ގައި މަޢުދަންތައް 1.4 ގްރާމް ޕްރޮޓީން\n13 މިލިގްރާމް ކެލްސިއަމް 0.12 ގްރާމް ފެޓް\n0 މައިކްރޯ ގްރާމް ކޮޕަރ 0.4 ގްރާމް ފައިބަރު\n0.39 މިލިގްރާމް ދަނގަޑު ކޮންމެ 100 ގްރާމް ގައި ވިޓަމިންތައް\n10 މިލިގްރާމް މެގްނީޒިއަމް9މައިކްރޯ ގްރާމް ފޮލިކް އެސިޑް\n0.077 މިލިގްރާމް މެންގަނީޒް 0.600 މިލިގްރާމް ނިއެސިން\n23 މިލިގްރާމް ފޮސްފަރަސް 0.240 މިލިގްރާމް ޕެންތޮނިކްއެސިޑް\n- ސިލެނިއަމް 0.054 މިލިގްރާމް ޕައިރިޑޮކްސިން\n0.2 މިލިގްރާމް ޒިންކް 0.040 މިލިގްރާމް ރައިބޯފްލެވިން\n19 މައިކްރޯ ގްރާމް ކެރޮޓީން އަލްފާ 1926 އައިޔޫ ވިޓަމިން އޭ\n1094މައިކްރޯ ގްރާމް ކެރޮޓީން ބީޓާ 10 މިލިގްރާމް ވިޓަމިން ސީ\n104 މައިކްރޯ ގްރާމް ކްރިޕްޓޯޒެންތިންބީ0މިލިގްރާމް ވިޓަމިން އީ\n89 މައިކްރޯ ގްރާމް ލޫޓީންޒިއެޒެންތިން 3.3 މައިކްރޯ ގްރާމް ވިޓަމިން ކޭ\nބަނޑުހިކުމަށް ފަރުވާކުރުން : އެޕްރިކޮޓް ގައި "ސެލިއުލޯސް"(Cellulose) އަދި "ޕެކްޓިން"(Pectin) އެކުލެވޭތީ މިއީ ބަނޑު ފަސޭހަކޮށްދޭ އެއްޗަކަށް ވެއެވެ. ބަނޑުހިކިފައިވާ މީހަކު ދުވާލަކު 8-6 ވަރަކަށް އެޕްރިކޮޓް ބޭނުންކުރާނަމަ، ބަނޑުހިކުމުގެ މައްސަލަ ހައްލުވެގެންދާގޮތް ވެއެވެ. ސެލިއުލޯސް އަކީ ގޮހޮރުގެ ހަރަކާތް އަވަސް ކުރުމަށް އެހީތެރިވެދޭ މާއްދާ އަކަށްވާއިރު، ޕެކްޓިން އަކީ ގޮޮހޮރުގެ ތެރޭގައި ފެންހަރުލައި ހުރުމަށް އެހީތެރިވެދޭ މާއްދާ އެކެވެ. މީގެ އިތުރުން އެޕްރިކޮޓްގައި ޑައެޓްރީ ފައިބަރު ހުރުމަކީ ވެސް ބަނޑުހިކުން ފަސޭހަކޮށްދޭނެ ކަމެކެވެ. މީގެ އިތުރުން ހަޖަމުކުރާ ނިޒާމަށް ދިމާވާ މައްސަލައެއް ކަމުގައިވާ "ޑައިވާޓިކިޔުލައިޓިސް"(Diverticulitis) އަދި މައިދާގެ ކެންސަރުން ރައްކާތެރިވުމަށް ވެސް ފައިބަރަކީ ބޭނުންތެރި މާއްދާ އެކެވެ.\nހަޖަމުކުރުމަށް ފަސޭހަވުން : އެޕްރިކޮޓް ބޭނުންކުރުމަކީ ހަށިގަނޑުގައި "އަލްކަލައިން ރިއެކްޝަން" އުފައްދާ ކަމެއްކަމަށް ވުމުން ކެއުމުގެ ކުރިން ދެތިން އެޕްރިކޮޓް ބޭނުންކުރުމުން، އޭގެ ފަހުން ކާތަކެތި ފަސޭހައިން ހަޖަމުވެގެން ދެއެވެ. މިދެންނެވި އަލްކަލައިން ރިއެކްޝަންގެ ސަބަބުން އެސިޑްތައް ނިއުޓްރަލައިޒް ވެގެން ދެއެވެ. ނަތީޖާއެއްގެ ގޮތުން ކާތަކެތި ފަސޭހައިން ހަޖަމުވެގެން ދެއެވެ. އަދި ކެއުމުގެ ކުރިން މާގިނައިން އެޕްރިކޮޓް ބޭނުންކުރުމަކީ ރަގަޅުކަމެއް ނޫނެވެ. ސަބަބަކީ އެކަމުގެ ސަބަބުން އަސްލު ކާވަގުތުގައި ކެއުމަށް ތައްޔާރުކުރެވިފައި ހުރިތަކެތި ރަގަޅަށް ނުކެވިދާނެތީ އެވެ.\nލޭމަދުވުން : ލޭމަދުވުމުގެ މައްސަލަ ކުރިމަތިވެފައިވާ މީހުން އެޕްރިކޮޓް ބޭނުންކުރުމަކީ ވަރަށް ރަގަޅު ކަމެކެވެ. ސަބަބަކީ އެޕްރިކޮޓްގައި ދަގަނޑުގެ ބައި ގިނަ އަދަދަކަށް ހުންނާތީ އެވެ. ޚާއްޞަކޮށް ހިއްކާފައި ހުންނަ އެޕްރިކޮޓް ގައި ދަގަނޑުގެ ބައި އިތުރުކަން ފާހަގަ ކުރެވެއެވެ. އަދި އެޕްރިކޮޓްގައި ކޮޕަރ މަދުން ހިމެނިފައި، ހުރުމަކީ ދަގަނޑު ހަށިގަނޑަށް ނެގުމަށް އެހީތެރިވެދޭ ކަމެކެވެ. ދިގުމުއްދަތަކަށް އެކަށޭނަ މިންވަރަކަށް އެޕްރިކޮޓް ބޭނުންކުރުމަކީ، ލޭގައި ހިމޮގްލޯބިން އުފެއްދުން އިތުރުވެގެންދާނެ ކަމެކެވެ. މިސަބަބާހުރެ، މައްސަރު ކަންތައް ޖެހުމުން އާދަޔާ ޚިލާފަށް ގިނައިން ލޭފައިބާ އަންހެނުން، މައްސަރުކަންތަކުގެ ތެރޭގަޔާއި އޭގެ ފަހުން، އެޕްރިކޮޓް ބޭނުންކުރުމަކީ ވަރަށް ރަގަޅު ކަމެކެވެ.\nހުންތިރިކުރުން : ހުންއައުން ކުރިމަތިވެއްޖެނަމަ، އެޕްރިކޮޓް ފަންޏާއި، ގުލްކޯޒު ނުވަތަ މާމުއި އެއްކޮށްގެން ބޭނުންކުރުމުން، ހަށިގަނޑުގެ ހޫނުމިން ދަށްވެ ތިރިވާގޮތް ވެއެވެ. އަދި ހަށިގަނޑުގައި އުފެދޭ ހަށިގަނޑަށް ބޭނުންވެފައި އިތުރުވާ ބައި، ހަށިގަނޑުން ބޭރުކޮށް ދެއެވެ. އަދި މިއީ މިމޭވާގައި ހިމެނޭ ތަފާތު މަޢުދަންތަކާއި، ވިޓަމިންތަކުގެ ސަބަބުން، ހިތާއި، ނާރުތަކާއި، ފުރަމޭގެ މަސައްކަތަށް ދިރުން ގެނެސްދޭ މޭވާ އެކެވެ.\nހަމުގެ ބަލިތައް : އެޕްރިކޮޓް ގަހުގެ ފަތަކީ ހަމުގެ ބައެއް ބަލިތަކަށް ފަރުވާ ކުރުމަށް ބޭނުންކުރެވުނު އެއްޗެކެވެ. އެގޮތުން އަވިން ފިހުން، ކަސްއެޅުން، ފިނީގެ ސަބަބުން ގައިކަހައި ހިރުވުން، އަދި އެކްޒީމާ ފަދަ ހަމުގެ ބަލިތަކަށް މިގަހުގެ ފަތުން ފަރުވާ ކުރެވިފައި ވެއެވެ. މީގެ އިތުރުން އެޕްރިކޮޓް ގައި މަތީ މިންވަރަކަށް ވިޓަމިން އޭ ހުރުމަކީ ވެސް ހަމުގައި ނަގާބިހިތައް ސާފުކޮށް،އޮށާޅަނެގުން ކުޑަކޮށްދީ، ހަމުގެ މައްސަލަތަކަށް އެޕްރިކޮޓް ބޭނުންކުރުމުން ލުއިކަން ގެނެސްދޭ ސަބަބެކެވެ. މިސަބަބާހުރެ މޫނު ދޮންނަށް ބޭނުންކުރާ ވަރަށް ގިނަ ފޭޝަލް ސްކްރަބް ތަކުގައި އެޕްރިކޮޓް ހިމަނާފައި ހުރެއެވެ.\nލޮލުގެ މައްސަލަތައް : އެޕްރިކޮޓްގައި ވިޓަމިން އޭ މަތީ މިންވަރަކަށް ހުރެއެވެ. ވިޓަމިން އޭ އަކީ ފްރީ ރެޑިކަލް އިން ހަށިގަނޑަށް ލިބޭ ގެއްލުމުން މިންޖުކޮށްދޭ، ބާރުގަދަ އެންޓި-އޮކްސިޑެންޓެކެވެ. ފްރީ ރެޑިކަލްތަކުގެ ސަބަބުން ލޮލަށް ލިބިދާނެ ގެއްލުންތަކުގެ ތެރޭގައި، "މެކިޔުލަރ ޑިޖެނެރޭޝަން"(Macular Degeneration) ލޯފުސްވުން، އަދި ލޮލުގެ ހިސާބުތަކަށް ލޭފޯރުކޮށްދިނުން ދަށްވުން ފަދަ ކަންތައްތައް ހިމެނެއެވެ. އެހެންކަމުން ވިޓަމިން އޭ ހިމެނޭ ކާނާ ބޭނުންކުރުމުން ބަޔާންކުރެވުނު ކަންކަމުން ރައްކާތެރިވެ ހުރުމަށް އެހީއަކަށް ވެއެވެ.\nލައިކޯޕީން : އެޕްރިކޮޓްގައި ލައިކޯޕީން އެކުލެވިގެން ވެއެވެ. މިއީ ކެންސަރާއި، ހިތުގެ ބަލިތަކާއި، ހަށިގަނޑުގައި ސަރުބީ އިތުރުވުން ފަދަ މައްސަލަތަކުން މިންޖުވެ، ހުރުމަށް އެހީތެރިވެދޭ މާއްދާ އެކެވެ. އަދި މިއީ ގޮހޮރުގައި ހުންނަ ފަނިތައް މަރާލުމުގެ ބާރު ލިބިފައިވާ މޭވާއެއް ވެސް މެއެވެ. މީގެ އިތުރުން ފިތުގައި އުފެދޭ ހިލަ ވިރުވައި ބޭރުކުރުމުގައި ވެސް އެޕްރިކޮޓް ބޭނުން ހިފިދާނެ ކަމަށް ބުނެވެއެވެ.\nތަފާތު މަޢުދަންތައް : އެޕްރިކޮޓް ގައި ވަރަށް ގިނަ ވައްތަރުގެ މަޢުދަންތައް ހުރެއެވެ. މިކަމުގެ ސަބަބުން ލޭމަދުވުން، ލޭވިހަވުން، ކެއްސުންބަލި، ނޭވާހިއްލުން، ވައިނޮޅި ދުޅަވުން، ފަދަ ބަލިތަކަށް ފަރުވާ ކުރުމުގައި އެހީއަކަށް ވެއެވެ. އަދި މިކަމުގެ ސަބަބުން، އަޑުފޮށި، އަރުތެރެ، ކާތަކެތި ހިނގާހޮޅި، އަދި ފުއްޕާމޭގެ ކެންސަރަށް ހުށަހެޅުމުގެ ފުރުޞަތު ކުޑަކުރެއެވެ.\nއެޕްރިކޮޓްގެ މަދު : އެޕްރިކޮޓްގެ އޮށުގެ ތެރޭގައި އޮންނަ މަދަކީ ޕްރޮޓީން އާއި ފެޓް ވަރަށް ގިނައިން ހުންނަ އެއްޗެކެވެ. އަދި މީގައި "ވިޓަމިންބީ17" (Laetrile)ވެސް ހުރެއެވެ. ގަވާޢިދުން ކޮންމެ ދުވަހަކު އެޕްރިކޮޓްގެ މަދު ކެއުމަކީ ކެންސަރުން ރައްކާތެރިކޮށްދޭ ކަމެއް ކަމަށް ބައެއް ލިޔުންތަކުގައި ބުނެފައި ވެއެވެ. ބައެއް ރިޕޯޓްތައް ބުނާގޮތުން ވިޓަމިންބީ17ގެ މަތީ ޑޯޒެއް ނުވަތަ ގިނަ މިންވަރެއް ބޭނުންކޮށްގެން ކެންސަރު ޖެހިފައިވާ މީހުންނަށް "ލައެޓްރައިލް ކެންސަރ ތެރަޕީ"(Laetrile Cancer Therapy) ދިނުމުން އެމީހުންގެ ހަށިގަނޑުގައި ކެންސަރުގެ ސަބަބުން އުފެދިފައިވާ ޓިއުމަރު ނުވަތަ ގަނޑު ހިނދިގެން ގޮސްފައި ވެއެވެ. ނަމަވެސް މާގިނައިން ބޭނުންކޮށްފިނަމަ އޭގައި ހިމެނޭ ހައިޑްރޯޖަން ސައިނައިޑް(Hydrogen Cyanide) ކިޔާ މާއްދާއެއްގެ ސަބަބުން ވިހަވުމުގެ ފުރުޞަތު އޮންނަ ކަމަށް ބުނެއެވެ. އެހެންކަމުން މީގެ މަދު ބޭނުންކުރުމުގައި ފަރުވާތެރިވާންޖެހެއެވެ. އަދި މަދު ރޯސްކޮށްގެން ނުވަތަ ހަނާކޮށްގެން ބޭނުންކުރުމުން އޭގައި ހިމެނޭ ހައިޑްރޯޖަން ސައިނައިޑް ހަލާކުވެ ނެތިދާ ކަމަށް ވެއެވެ.


ކައިވެނި ނުކުރާތީ، ދަރިން ނުލިބޭތީ އެއްވެސް މީހަކާ ސުވާލުނުކުރާށެވެ! އެއީ ދެވޭ ބޮޑު އަނިޔާޢަކަށްވެދާނެއެވެ!: މުފްތީ މެންކް\nމީހަކު ކައިވެނިނުކޮށް ހުރުމުން ނުވަތަ ދެމަފިރިއަކަށް ދަރިން ލިބުން ލަސްވުން ފަދަ ކަންކަމާއި ގުޅިގެން އެއްވެސް މީހަކާއި ސުވާލުނުކުރާށެވެ. އެއީ އެމީހުންގެ ޒާތީ ކަންކަމެވެ.\nކައިވެނި ނުކޮށް ހުރީ އޭނާ ބޭނުންވާފަދަ ތަޤްވާވެރި ބައިވެރިއަކު އަދި ނުލިބޭތީކަމަށްވެސްވެދާނެއެވެ. ނުވަތަ އެކަނި ހުންނަން ބޭނުންވާ ސަބަބެއްވެސް އޮވެދާނެއެވެ. އެކަން އެމީހަކަށް ދޫކޮށްލާށެވެ!\nހަމައެފަދައިން ދެމަފިރިއަކަށް ދަރިއަކު އަދި ނުލިބެނީ ޞިއްހީ މައްސަލައަކުން ނުވަތަ އެދެމަފިރިން އަދި ދަރިއަކު ހޯދަން ބޭނުންނުވާތީކަމަށްވެސް ވެދާނެއެވެ. ޞިއްޙަތު ހަމަ ރަނގަޅުކަމަށާއި ދަރިން ހޯދަން މަސައްކަތްކުރުމުން ވެސް އަދި ﷲ ތަޢާލާ ނުދެއްވަވަނީ ކަމަށްވެސް ވެދާނެއެވެ.\nމިފަދަ ކޮންމެ ކަމަކީވެސް މީސްމީހުންގެ ޒާތީ ކަންކަމެވެ. އެއްވެސް މީހެއްގެ ޒާތީ ކަންކަމުގަ ސުވާލުކުރާނަމަ އެމީހަކު ކަންބޮޑުވާނެއެވެ. ދެރަވެސްވެދާނެއެވެ. ހިތުގަވެސް ޖެހޭނެއެވެ. މިސާލަކަށް އެމީހަކު ޙާޞިލުކުރަން ބޭނުންވި ނަމަވެސް އެކަން ﷲ ތަޢާލާ ހިންމަވައި ނުދެއްވަވާތީ އެކަމުގެ ކަންބޮޑުވުމުގައި ހުންނަ މީހަކާއި އެފަދަ ކަމެއްގައި ސުވާލުކުރެވިއްޖެނަމަ ވަރަށް ހިތި އަސަރުތަކެއްވެސް ކޮށްފާނެއެވެ. އެއިރުން އެމީހަކަށް އެދެވެނީ ވަރަށް ބޮޑު އަނިޔާއެކެވެ.\nމީސްމީހުންނާއި ކަންކަމުގައި ސުވާލުކުރަންވާނީ އެމީހެއްގެ ހިތުގައި ނުޖެހޭނެ ގޮތް ބަލައިގެންނެވެ. އެކަމުން އެމީހަކަށް އެއްވެސް ތަކްލީފެއް ނުލިބޭނެ ގޮތަށެވެ. ވީމާ ސުވާލުކޮށް ހެދުމުގައި މިކަންކަމަށް ވަރަށް ބޮޑަށް ސަމާލުކަންދޭންވާނެއެވެ.


Mathindhaa Boatehge Faahaana Therein Fenunee Ranun Hadhaafaivaa Biskoadhu Thakeh - Vaguthu\nމަތިންދާބޯޓެއްގެ ފާޚާނާ ތެރެއިން ފެނުނީ ރަނުން ހަދާފައިވާ ބިސްކޯދުތަކެއް\n1 އަހަރު ކުރިން ( އޮގަސްޓް 5, 2018 )\nއިންޑިޔާގެ ބަންގަލޫރުގައި އޮންނަ ކެމްޕެގޯޑާ އިންޓަނޭޝަނަލް އެއަރޕޯޓަށް ޖެއްސި އެއަރ އިންޑިޔާގެ ފްލައިޓެއްގެ ފާޚާނާ ތެރެއިން، ރަންތަކެއް ފެނިއްޖެއެވެ. މި މަތިންދާބޯޓުގެ ފާޚާނާ ތެރެއިން ފެނިފައިވަނީ ރަނުން ހަދާފައިވާ ބިސްކޯދު ތަކެކެވެ.\nއެޤައުމުގެ ކަމާ ބެހޭ ފަރާތުން ހާމަކޮށްފައިވާ ގޮތުގައި، މަތިންދާބޯޓު ތެރެއިން ފެނިފައިވަނީ ރަނުން ހަދާފައިވާ 57 ބިސްކޯދު ކޮޅެވެ. އަދި، އެތަކެތީގެ ބަރުދަން، 6.6 ކިލޯގްރާމަށް އަރާކަމަށްވެސް، އެފަރާތުން ބުނެފައިވެއެވެ.\nމީގެއިތުރުންވެސް، އިންޑިޔާގެ ކަމާ ބެހޭ އިދާރާތަކުން ހާމަކޮށްފައިވާ ގޮތުގައި، ރަން ބިސްކޯދު ފެނުނު މަތިންދާބޯޓަކީ، މަސްކަޓުން ފުރައިގެން ކެމްޕެގޯޑާ އެއަރޕޯޓުގައި ޖައްސަން އައި ބޯޓެކެވެ. އަދި، އެބޯޓުގެ ފާޚާނާ ތެރެއިން ފެނުނު ރަން ބިސްކޯދު ތަކަކީ ބޯޓުގެ ފަސިންޖަރަކު އެއަށް އަރުވާފައިވާ އެއްޗެއްކަމަށް ޝައްކު ކުރެވޭކަމަށްވެސް ބުނެފައިވެއެވެ.\nމަސްކަޓުން ފުރައިގެން އައި މި ބޯޓުގައި ރަން ގެންގުޅޭކަމުގެ އިންޓެލިޖެންސް މައުލޫމާތު، އެޤައުމުގެ ރެވެނިއު އިންޓެލިޖެންސް ނުވަތަ އިޤުތިޞާދީ އަދި މާލީ ކަންތައްތަކާ ބެހޭ އިންޓެލިޖެންސްގެ އިދާރާއަށް ލިބިފައިވެއެވެ. ލިބުނު މައުލޫމާތުތަކާއެކު، ބޯޓު ރަންވޭގައި ޖައްސާ، ޓެކްސީވޭ އަށް ގެނައުމާއެކު، އެ އިދާރާގެ މުވައްޒަފުން ވަނީ ބޯޓަށް އަރައި، ބަލައި ފާސް ކުރުމުގެ މަސައްކަތް ކޮށްފައެވެ.\nރެވެނިއު އިންޓެލިޖެންސްއާ ހަވާލާދީ، އިންޑިޔާގެ މީޑިޔާއިން ބުނެފައިވަނީ އެތަކެތި ހޯދުނީ، ހަތަރު ގަޑިއިރުވަންދެން ކުރި މަސައްކަތަށް ފަހު ކަމަށެވެ. އަދި، އެތަކެތި ފޮރުވާފައި ހުރީ، އެހެން މީހުންނަށް ނޭނގެނެފަދަ ގޮތަކަށް، ވަރަށް ސިއްރު ތަނެއްގައިކަމަށްވެސް ބުނެފައިވެއެވެ.\nއެ އިދާރާއިން އިތުރަށް ބުނެފައިވާ ގޮތުގައި، ފާޚާނާ ތެރޭގައި، މި ރަން ބިސްކޯދުތައް ފޮރުވާފައި ހުރީ، ދަބަހެއްފަދަ އެއްޗަކަށްލިމަށްފަހު، ފާޚާނާ ތަށީގައި ހަރުކޮށްފައި ހުރި ފްލަޝް ޓޭންކުގައިކަމަށެވެ.\nމިކަން ހިނގާފައިވަނީ ނިމިގެންދިޔަ ހަފްތާގެ ބުރާސްފަތި ދުވަހުއެވެ.\nމަރުގެ ހަމަލާ އެއް، އެންމެ ގާތް އެކުވެރިޔާގެ ފަރާތުން!\nއެސްކޮބާގެ ބޭބެ، އައިފޯނަށް ވުރެ މޮޅު ފޯނެއް ނެރެނީ!\nއެއްބަނޑު މީހަކަށް ވެސް އިތުބާރުކޮށްގެން ނުވާނެ


ޙަޤީޤީ ޙާދިސާ: ފިރިމީހާ މަރުވުމުންވެސް ފިރިމީހާދެކެވާ ލޯބިން އޭނާ އުފާވާނެ ގޮތަށް، އަމިއްލަ ހިތާ ދެކޮޅަށް ކަންކަން ކުރި ހެޔޮލަފާ އަންހެނެއްގެ ވާހަކަ-\nއަޅުގަނޑުގެ އެކުވެރި ހާރިސް ބޮޑުވެ ލޯބިވެރިއަކު ހޯދައި ކައިވެނިކުރަން ބޭނުންވުމުން މަންމަގެ ރުހުން ހޯދަން ލޯބިވެރިޔާ ދެއްކުމުން މަންމަ ކައިވެންޏަށް ދެކޮޅުހެދިއެވެ. އަދި އެއީ ކަމުދާ އަންހެނެއް ނޫންކަމަށް ބުނެ އަނހެންކުއްޖާގެ ކުރިމަތީގައި އޭނާގެ އަގު ވައްޓައިލިއެވެ.\nއެޙާލަތުގައި ހާރިސް އިޚްތިޔާރުކުރީ އޭނާގެ ލޯބިވެރިޔާއެވެ. މަންމަގެ ހުރި ހަމައެކަނި ދަރިފުޅު ނަމަވެސް ހާރިސް ބޭނުންވީ މަންމަ ދޫކޮށްފައި ގެއިން ނުކުމެގެންދާށެވެ. ހެއިން ނުކުމެ ލޯބިވެރިޔާ އާއިއެކު އޭނާގެ ގޭގައި އުޅެމުން ކައިވެނިކުރިއެވެ.\nކައިވެނިކޮށް ދަރިއަކު ލިބުނުތަނާ ސްޓްރޯކެއްޖެހި ހާރިސް ނިޔާވީއެވެ. ޙާރިސް ނިޔާވިކަން އެނގުމުން މަންމަ މަސައްކަތްކުރީ ދެމައިން އޭނާގެ ގާތަށް ގެންނާށެވެ. ނަމަވެސް އެކަގޮތަށް ކަންތައްކުރަން ހާރިސްގެ އަނބިމީހާ ބޭނުމެއް ނުވިއެވެ.\nއެއިގެ ކުޑަދުވަސްކޮޅެއްފަހުން މަންމައަށް ސްޓްރޯކެއް ޖެހި އެފަޅިން ވާގިދިއައެވެ. އެހީތެރިއަކު ނެތި ހޮސްޕިޓަލުގައި އޮތްކަން އެނގުމުން ހާރިސްގެ އަންހެނުން ސީމާ ހޮސްޕިޓަލަށް ގޮސް މަންމައަށް އެހީތެރިވާންފެށިއެވެ. އަދި ގެއަށް ގެންދެވޭވަރުވުމުން ގެއަށް ގެންގޮސް މަންމަ ބަލަން ފެށިއެވެ. އަމިއްލަ މަންމަ ފަދައިންނެވެ.\nމަންމައަށް ލުއިލިބި އެކަނި އުޅެލެވޭވަރުވުމުން މަންމަ ސީމާ އާއި ސުވާލުކުރިއެވެ. "ދަރިފުޅާއެވެ! ހާރިސް މަރުވުމުން ދެމައިން ބަލައިދިއުމުން ނައިސްހުރެފައި މިއަދު އައިސް މަންމައަށް ތިއަ އެހީތެރިވަނީ ކީއްވެގެންހެއްޔެވެ؟ މަންމައަށް ދަރިފުޅު ވަރަށް ގިނަ ޚިދުމަތް ކޮށްދީފީމުއެވެ. އަދި މިހާރުވެސް ތިއަގެންދަނީ އެހީތެރިވަމުންނެވެ. ދަރިފުޅު އެހީތެރިނުވިނަމަ މަންމައަށް ޖެހޭނެ ޙާލެއް ނުވެސް އެނގގެއެވެ."\nޖަވާބުގައި ސީމާ ބުންޏެވެ. "މަންމާއެވެ. ހާރިސް ދެކެ އަހަރެން ވަރަށް ބޮޑަށް ލޯބިވެއެވެ. ހާރިސް މަންމަ ދޫކޮށްލި ސަބަބުގެ ވާހަކަ ދެއްކުމުގެ ބޭނުމެއް ނެތެވެ. އެކަންކަންވީގޮތް މަންމައަށްވެސް އެނޭނެއެވެ. ހާރިސް ހުރީ މަންމައާއިއެކު ދުވަހަކުވެސް ދިރިއުޅޭ ގޮތަކަށް ނޫނެވެ. ވީމާ މަންމަ އަހަރެމެން ގެންނަން ބޭނުންވި ދުވަހު އަހަރެން އިޙްތިރާމްކުރީ ހާރިސް ބޭނުންވާނެ ގޮތަށެވެ. ނަމަވެސް މަންމަ ބަލިވެއްޖެ ނަމަ ހާރިސް ބަލާނެއެވެ. ހުރިޖާ ކަމެއްވެސް ކޮށްދޭނެއެވެ. ވީމާ މަންމަ ބަލިވުމުންވެސް އަހަރެން މިއިޙްތިރާމް ކުރީ ހާރިސް ބޭނުންވާނެ ގޮތަށެވެ."\nކޮންމެއަކަސް މިއަދުނޫހުގެ ކިޔުންތެރިންނަށް އަޅުގަނޑު ބުނެލަން އޮތް ވާހަކައަކީ ދަރިންގެ ކައިވެންޏަށް ހުރަސް އަޅަންވާނީ ވަކި ވަރަކަށެވެ. ދަރިންނާއި ގުޅުންކެނޑިގެންދާނެ ގޮތަށް ކަންކަން ނުކުރާށެވެ. އެކަމުގެ ނަތީޖާ ކިތަންމެހައިވެސް ހިތާމަވެރިވެދާނެއެވެ. މިއީ އެފަދަ ޙާދިސާއެއްގެ ވާހަކައެވެ.\nދެން ބުނެލަން އޮތީ ހާރިސްގެ މަންމަ ކައިވެންޏަށް ދެކޮޅު ހެދި ސަބަބުގެ ވާހަކައެވެ. އެއީ ސީމާގެ ކިބައިގައި ހަޑި މާޒީއެއް އޮތުމެވެ. ވިސްނަންވީ މާޒީ ކިތަންމެ ހަޑިނަމަވެސް މީހަކު ބަދަލުވެދާނެއެވެ. އިޞްލާޙްވެދާނެއެވެ. ޙަޤީޤީ ލޯބިވެރިއަކު ލިބުމުން އިޞްލާޙްވެ ހެޔޮލަފާ އަންތބަކަށްވުމަކީ ހަމަ ގިނައިން ފެންނަމުން އަންނަ ކަމެކެވެ. ވީމާ އިޞްލާޙްވާން މަސައްކަތްކުރާނަމަ ފުރުޞަތުޑޭންވާނެއެވެ.\nސީމާގެ ކުރީގެ މާޒީ ކިތަންމެ ހަޑިނަމަވެސް ހާރިސް އާއި ކައިވެނިކުރިފަހުން ސީމާއަކީ އަޚްލާޤީ ގޮތުން ނަމޫނާ އަންތބެކެވެ. ހާރިސް މަރުވުމުންވެސް ސީމާ ދައްކައިއެދިނީ ކޮންފަދަ ރިވެތި އަޚަލާޤެއްތޯއެވެ؟\nވީމާ މިއީ ހަމަ މައިންބަފައިން ވަރަށް ބޮޑަށް ވިސްނަން ޖެހޭނެ ކަންކަމެވެ. އަދި އެންމެންވެސް ވިސްނަން ޖެހޭނެ ކަންކަން ކަމުގައި އަޅުގަނޑު ދެކެމެވެ.


ޑަބްލިއުޑީސީ އިން ހިންގާ "މޫދު ކަސްރަތު އިންސްޓްރަކްޓަރ ކޯސް" ހިންގައިދޭނެ ފަރާތެއް ހޯދުމަށް\nއައްޑޫސިޓީގެ އަންހެނުންގެ ތަރައްޤީއަށް މަސައްކަތްކުރާ ކޮމިޓީއިން "މޫދު ކަސްރަތު އިންސްޓްރަކްޓަރ ކޯސް" ހިންގައިދޭނެ ފަރާތެއް ހޯދުމަށް ކުރެވުނު އިޢުލާން ނަމްބަރ: (IUL)426-CA/426/2019/228 އެއްވެސް ފަރާތަކުން ޕްރޮޕޯސަލް ހުށަހަޅާފައި ނުވުމާއިއެކު، މި ދެންނެވުނު އިޢުލާން ބާޠިލުކޮށް މި ކޯސް ހިންގައިދޭނެ ފަރާތެއް ހޯދުމަށް އަލުން ފުރުޞަތު ހުޅުވާލަމެވެ.\nކޯސް ހިންގާ އިންސްޓިޓިއުޓް ނުވަތަ އެފަރާތެއްގެ މަޢުލޫމާތު - .\n- ކޯސް ނިމޭއިރު ދަރިވަރުންނަށް ހާސިލް ވާނޭ މިންވަރު.\n- ކޯސް ކުރިޔަށް ގެންދާނެގޮތް.\n- ކޯހުގެ މުއްދަތު.\n- ކޯސް ހިންގައިދޭނޭ އަގު.\nމާރކްސް ދެވޭނެގޮތް :\n- އަގު %30\n- ތަޖުރިބާ %30\n- މުއްދަތު %20\n- ހުށަހެޅުން %20\nވީމާ، މިކަމަށް ޝައުޤުވެރިވެލައްވާ ފަރާތްތަކުން،5ސެޕްޓެމްބަރ 2019 ވާ ބުރާސްފަތި ދުވަހުގެ 12:30 އަށް އައްޑޫ ސިޓީ ކައުންސިލްގެ އިދާރާއަށް ޕްރޮޕޯސަލް ހުށަހެޅުއްވުން އެދެމެވެ. 12:30ގެފަހުން ގެންނަ ޕްރޮޕޯސަލް ބަލައިނުގަނެވޭނެ ވާހަކަ މަޢުލޫމާތަށްޓަކައި ދެންނެވީމެވެ. އަދި ޕްރޮޕޯސަލް އައްޑޫސިޓީގެ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ މެއިލް އެޑްރެސް wdc@adducity.gov.mv އަށް ވެސް ފޮނުވިދާނެއެވެ.\n27 ޛުލްހިއްޖާ 1440


ލަންދޫ މަގު ހެދުމުގެ މަސައްކަތް މިއަދު ފަށައިފި. | Landhooinfo\nލަންދޫ މަގު ހެދުމުގެ މަސައްކަތް މިއަދު ފަށައިފި.\nނ.އަތޮޅުގައި އޮންނަ ރިސޯޓެއް ކަމަށްވާ ފުށިވެލަވަރާއި، ނ.ލަންދޫ ކައުންސިލް ގުޅިގެން ކުރިއަށް ގެންދާ މަޝްރޫޢެއްގެ ދަށުން ލަންދޫގައި އަލަށް ހަދާ މަގުތައް ހެދުމުގެ މަސައްކަތް މިއަދު ފަށައިގެން ކުރިއަށް އެބަގެންދެއެވެ.\nމިމަސައްކަތަށްބޭނުންވާ އެކްސް ކަވޭޓަރ އިއްޔެ ވަނީ ލަންދޫއަށް ގެނެސްފައެވެ. މިއަދު ހެނދުނު ފަށައިގެން ކުރިއަށްގެންދާ މިމަސައްކަތުން މިހާރުވަނީ ބަނދަރަށް ފޫއަޅުވާގޮތަށް ހަމަޖައްސާފައިވާ “ފަނޑިޔާރުމަގު” ގެ ބަޔަކުން ރުއްތަކެއް ނަގާފައެވެ. ރުއްތައް ނަގަމުން ދާވަރަކަށް އެވަޅުތައްވެސް އަންނަނީ ފަސްއަޅާ ފޮރުވަމުންނެވެ.\nމަޢުލޫމާތު ލިބިފައިވާގޮތުގައި މި މަގުހެދުމަށް ޓަކައި ނަގަމުންދާ ރުއްތައް ގެންދާނީ ފުށިވެލަވަރު ރިސޯޓްގައި އިންދާށެވެ. ރުއްތައް ނަގަމުންދާ ވަރަކަށް ގޮނޑުދޮށްކުރަމުން ގެންދެއެވެ.\nމިމަސައްކަތުގެ ދަށުން ލަންދޫ ޒުވާނުންގެ ބޯޅަދަނޑުވެސް އެއްވަރުކޮށް ވެލިއަޅާ ހަދާގޮތަށް ހަމަޖެހިފައިވާކަމަށް މަޢުލޫމާތު ލިބިފަިއވެއެވެ.


Saudi theyo export dhuvaalehge mahchah 10.6 million fifaa ah arani\nސައުދީ ތެޔޮ ފެކްޓްރީއެއް\nސައުދީ ތެޔޮ އެކްސްޕޯޓް ދުވާލެއްގެ މައްޗަށް 10.6 މިލިއަން ފީފާ އަށް އަރަނީ\n31 މާރޗް 2020 - 13:45:38\nސައުދީ އިން ތެޔޮ އެކްސްޕޯޓް ކުރާ ވަރު އިތުރުކުރަން ނިންމައިފިއެވެ.\nކޮވިޑް-19 އާއި އެކު ތެލުގެ ޑިމާންޑް ދަށަށް ދާން ފަށައިފަ ވީ ނަމަވެސް މޭ މަހުން ފެށިގެން ދުވާލެއްގެ މައްޗަށް މިހާރު އެކްސްޕޯޓް ކުރާ 10 މިލިއަން ފީފާގެ ތެލުގެ އިތުރުން ހަ ލައްކަ ފީފާގެ ތެޔޮ އެކްސްޕޯޓް ކުރުމަށް ސައުދީ އިން ވަނީ ނިންމާފައެވެ.\nއެގައުމުގެ އެނާޖީ މިނިސްޓްރީ ގެ އޮފިޝަލަކު މައުލޫމާތުދޭ ގޮތުން، އެކްސްޕޯޓް އިތުރުކުރެވިގެން މިދަނީ ޕެޓްރޯލް އަދި ޑިސަލް އަށް އޮތް ޑިމާންޑް ދައްވުމުން ޑޮމެސްޓިކް ޔޫސް އަށް ބޭނުން ކުރާ ގޭސް އުފެއްދުން އިތުރު ކޮށްގެން ކަމަށެވެ.\nޕެޓްރޯލަށް ކުރާ ޑިމާންޑް ދުނިޔޭގެ މާކެޓުގައި 20 އިންސައްތަ ދައްވެފައި ވާކަމަށް ކަމުގެ މާހިރުން އަންދާޒާ ކުރާއިރު ދުނިޔޭގެ މާކެޓުގައި ތެލުގެ އަގު ވަނީ ވަރަށް ބޮޑަށް ދަށަށް ގޮސްފައެވެ. އެގޮތުން ބްރެންޓް ކްރޫޑް އޮއިލް ގެ އަގު ވަނީ ފީފާ އަކަށް 26 ޑޮލަރަށް އަގު ވެއްޓިފައެވެ. އަދި ވެސްޓް ޓެކްސަސް އިންޓާމީޑިއޭޓް، އެމެރިކާގެ އަގުތައް، ވަނީ ފީފާ އަކަށް 20 ޑޮލަރުގެ އަގު ވެއްޓިފައެވެ. އަގު ކުޑަކޮށް އުފުލުނު ނަމަވެސް އަދިވެސް ފީފާއެއްގެ އަގު މިއުޅެނީ ކުރީގެ އަގަށް ވުރެ އަށް އިންސައްތަ ދައްކޮށެވެ.\nތެލުގެ އަގު ދައްވަމުން ދާތީ އެމެރިކާގެ ރައީސް ޑޮނާލްޑް ޓްރަމްޕް އާއި ރަޝިއާގެ ރައީސް ލަޑިމާ ޕުޓިން ވަނީ މިކަމާ ގުޅޭގިތުން މަޝްވަރާ ކޮށްފައެވެ. ޓްރަމްޕް ވަނީ އެމެރިކާގެ ތެޔޮގެ އަގު ބޮޑުތަނުން ވެއްޓެމުން ދާތީ އެކަމާ ކަންބޮޑުވުން ފާޅުކޮށް "މަރުވެފައިވާ އިންޑަސްޓްރީ އެއް ބޭނުން ނޫން" ކަމަށް ވިދާޅުވެފައެވެ. އަދި ތެޔޮގެ އަގު ބޮޑު ކުރަން ޖެހެޔޭ ބުނަން ޖެހޭނެ ކަމަށް ދުވަހަކުވެސް ހީނުކުރާ ކަމަށާއި އެހެން ނަމަވެސް މިދަނޑިވަޅުގައި ތެލުގެ އަގު އުފުލަން އެބަ ޖެހޭކަމަށް ޓްރަމްޕް ވިދާޅުވިއެވެ.\nއެހެންނަމަވެސް ކަމުގެ މާހިރުން ވަނީ ސައުދީގެ ތެލުގެ އެކްސްޕޯޓް އިތުރުވުމާ އެކު ތެޔޮ އެކްސްޕޯޓް ކުރާ ބޮޑެތި ގައުމުތައް ކަމަށްވާ އެމެރިކާ، ރަޝިއާ އަދި ސައުދީގެ މެދުގައި ތެޔޮގެ އަގުތަކާމެދު އެއްބަސް ވުމަކަށް އާދެވޭނަކަމަށް ލަފާ ނުކުރެވޭ ކަމަށް ބުނެފައެވެ. އަދި މިހާރު ކަނޑައަޅާފައިވާ ޑިސްކައުންޓް ތަކުގެ އިތުރުން، ސައުދީ އިން ތެޔޮ އެކްސްޕޯޓް ކުރާ ވަރު އިތުރުވުމުން، ސައުދީ ތެލުގެ އަގު ވަރަށް ބޮޑަށް ލުއިވެގެން ދާނެ ކަމަށް އެބޭފުޅުން ލަފާކުރެއެވެ.\nސައުދީ އިން މިދަނޑިވަޅުގައި ތެޔޮ އެކްސްޕޯޓްކުރުން އިތުރުކޮށް އެގައުމުގެ ތެލުގެ ޑިމާންޑް އިތުރު ކުރުމަކީ ތެލުގެ މާކެޓުގައި އެންމެ ބޮޑު މާކެޓަށް ސައުދީ ވުމަށް އަޅާ ވަރަށް މޮޅު ފިޔަވަޅެއް ކަމަށެވެ.


Liverpool 10 Vana Faharah Champions League Final Ah – adduLIVE\nLast Updated: May 22, 09:58\nލިވަޕޫލް 10 ވަނަ ފަހަރަށް ޗެމްޕިއަންސް ލީގު ފައިނަލަށް\nMay 04, 2022, 02:09 ހަސަން ރަޝީދު\nޗެމްޕިއަންސް ލީގުގެ ސެމީފައިނަލްގެ ދެވަނަ ލެގުގައި މިރޭ ވިޔަރެއާލްގެ މައްޗަށް 3-2 އިން ކުރި ހޯދައި މުބާރާތުގެ ފައިނަލަށް ލިވަޕޫލް ދަތުރުކޮށްފި އެވެ.\nމި ދެ ޓީމު ލިވަޕޫލްގެ ދަނޑުގައި ބައްދަލުކުރި ފުރަތަމަ ލެގުގެ މެޗު 2-0 އިން ކާމިޔާބުކުރީ ލިވަޕޫލުންނެވެ. ލިވަޕޫލް ފައިނަލަށް ދަތުރުކުރީ 5-2 ގެ އެގްރިގޭޓް ނަތީޖާ އިން ކުރި ހޯދައިގެންނެވެ.\nމިއީ މި މުބާރާތުގެ ފައިނަލަށް ލިވަޕޫލް ދަތުރުކުރި 10 ވަނަ ފަހަރެވެ. ފައިނަލްގައި ލިވަޕޫލް ބައްދަލުކުރާނީ މާދަމާ ރޭ ރެއާލް މެޑްރިޑާއި މެންޗެސްޓާ ސިޓީ ބައްދަލުކުރާ ސެމީފައިނަލްގެ ދެވަނަ މެޗުން މޮޅުވާ ޓީމަކާ އެވެ. އެ ދެ ޓީމު ބައްދަލުކުރި ފުރަތަމަ ލެގުގެ މެޗު 4-3 އިން ކާމިޔާބުކުރީ ސިޓީންނެވެ.\nވިޔަރެއާލްގެ ދަނޑުގައި ކުޅުނު މި މެޗުގެ ތިންވަނަ މިނެޓްގައި ޑިއާ ވަނީ ވިޔަރެއާލް އަށް ލީޑު ނަގާދީފަ އެވެ. މި ގޯލަށްފަހު ވެސް ވިޔަރެއާލް އިން ދިޔައީ ލިވަޕޫލްގެ ފަހަތަށް ބާރުބޮޑު ކުރަމުންނެވެ. ނަތީޖާއެއްގެ ގޮތުން މެޗުގެ 41 ވަނަ މިނެޓްގައި ފްރެންސިސް ކޮކެލިން ވަނީ ވިޔަރެއާލްގެ ދެވަނަ ގޯލު ކާމިޔާބުކޮށްދީފަ އެވެ.\nދެ ގޯލުގެ ލީޑަކާއެކު ފުރަތަމަ ހާފް ވިޔަރެއާލުން ނިންމާލިއިރު މެޗުގެ 62 ވަނަ މިނެޓްގައި ފަބީނިއޯ ވަނީ ލިވަޕޫލްގެ ފުރަތަމަ ގޯލު ކާމިޔާބުކޮށްދީފަ އެވެ. އަދި އޭގެ ފަސް މިނެޓްފަހުން ލުއިސް ޑިއާޒް ލިވަޕޫލްގެ ދެވަނަ ގޯލު ކާމިޔާބުކޮށްދިންއިރު މެޗުގެ 74 ވަނަ މިނެޓްގައި ސަޑިއޯ މާނޭ ވަނީ ލިވަޕޫލްގެ ތިންވަނަ ގޯލު ކާމިޔާބުކޮށްދީ އެޓީމަށް ފައިނަލްގެ ޖާގައެއް ކަށަވަރުކޮށްދީފަ އެވެ.\nމެޗުގެ 85 ވަނަ މިނެޓްގައި ވިޔަރެއާލްގެ ކޮކެލިން އަށް ދެވަނަ ރީނދޫ ކާޑާއެކު ދެއްކި ރަތްކާޑުގެ ސަބަބުން އެޓީމުން މެޗު ނިންމާލީ 10 ކުޅުންތެރިންނާއެކު އެވެ. އޭނާ އަށް ދެވަނަ ރީނދޫ ކާޑެއް ދެއްކީ ލިވަޕޫލްގެ ކާޓިސް ޖޯންސް އަށް ކުރި ފައުލަކާ ގުޅިގެންނެވެ.\nއިނގިރޭސި ލީގު ކަޕް ވެސް ދާދިފަހުން ކާމިޔާބުކޮށްފައިވާ ލިވަޕޫލަށް މި ސީޒަނުގައި ޕްރިމިއާ ލީގާއި، ޗެމްޕިއަންސް ލީގު އަދި އެފްއޭކަޕް ހޯދުމުގެ ފުރުސަތު ވެސް އެބައޮތެވެ.


Funadhoo Airport: Rayyithunge 40 aharu v huvafen hageegathakah! - vNews.mv\nފުނަދޫ އެއަރޕޯޓް: ރައްޔިތުންގެ 40 އަހަރުވީ ހުވަފެން ހަގީގަތަކަށް!\nހަދީޖާ އާނަސްތު 24 January 2020, 12:35\nފުނަދޫގައި އެއަރޕޯޓެއް ހެދުމުގެ ވާހަކަ ފުރަތަމަ ދެއްކެވީ ރައީސް އިބްރާހިމް ނާސިރު 1978ގައި\nއަމަލީ މަސައްކަތް ފެއްޓެވީ ރައީސް ޔާމީންގެ ވެރިކަމުގައި\nޓެސްޓް ފްލައިޓް ޖައްސާފައި މިވަނީ 41 އަހަރު ފަހުން 2020 ވަނަ އަހަރު\nށ. ފުނަދޫގައި އެއަރޕޯޓެއް ހެދުމުގެ ވާހަކަ އެންމެ ފުރަތަމަ ދައްކަވާފައިވަނީ 1978 ވަނަ އަހަރު ސުމުއްވުލްއަމީރު އިބްރާހީމް ނާސިރުގެ ވެރިކަމުގައި އެމަނިކުފާނު ކަމަށް އެރަށުގެ ރައްޔިތުން ބުނެއެވެ. އޭގެ 20 އަހަރުފަހުން ފުނަދޫ އެއަރޕޯޓެއް ހެދުމަށް ކަޑަޖެއްސެވީ 2008 ވަނަ އަހަރު ކުރީގެ ރައީސް މައުމޫނު އަބްދުލްގައްޔޫމް އެވެ. އެހެންނަމަވެސް 2018 ވަނަ އަހަރާ ހަމައަށް އައިއިރުވެސް ފުނަދޫ ރައްޔިތުންނަށް އެއަރޕޯޓްގެ ހުވަފެން ދެކުން ފިޔަވާ ކުރެވުނު އެއްވެސް ކަމެއް ނެތެވެ.\nމިހުވަފެނުގައި ކޮންމެވެސް ވަރެއްގެ ކުލައެއްޖެހެން އުޅޭކަމުގެ މަލަމަތި ފެނިގެން ދިޔައީ ރައީސް އަބްދުﷲ ޔާމީނުގެ ވެރިކަމުގައި 2018 ވަނަ އަހަރުގައެވެ. ފުނަދޫ އެއާޕޯޓް އެޅުމުގެ މަސައްކަތް އެމްޓީސީސީއާއި 2018 ވަނަ އަހަރުގެ ފެބްރުއަރީމަހު ހަވާލުކުރި ހިސާބުން މަހާޖައްރާފު ބޭނުންކޮށްގެން އެއާޕޯޓް އެޅުމަށް 45 ހެކްޓަރުގެ ބިން ވަނީ ހިއްކާފައެވެ. އަދި އަމަލީ މަސައްކަތް ނިމި ފުރަތަމަ ޓެސްޓް ފްލައިޓް 2020 އަހަރުގެ ޖަނަވަރީ މަހުގެ 24 ވަނަ ދުވަހު ޖައްސާފައި މިވަނީ ރައީސް އިބްރާހިމް މުހައްމަދު ސޯލިހުގެ ވެރިކަމުގެތެރޭގައެވެ.\nހަތަރު ރައީސުންގެ ހުވަފެނާ ތަސައްވުރާއެކު 41 އަހަރު ފަހުން ފުނަދޫގެ ރައްޔިތުންނަށް މިވަނީ ޑޮމެސްޓިކް އެއަރޕޯޓެއް ލިބިފައެވެ.\nސަރުކާރުން ށ. ފުނަދޫގައި ތަރައްގީކޮށްފައިވާ ޑޮމެސްޓިކް އެއަރޕޯޓަށް މޯލްޑިވިއަންގެ ފުރަތަމަ ޓެސްޓް ފްލައިޓް ހުކުރު ދުވަހު ހެނދުނު 08:10 ހާއިރު ޖައްސާފައިވާ އިރު މި ފްލައިޓްގައި ޓްރާންސްޕޯޓު މިނިސްޓްރީގެ ސްޓޭޓް މިނިސްޓަރު އަހުމަދު ޒުހައިރާއި ސިވިލް އޭވިއޭޝަން އޮތޯރިޓީ އަދި އައިލެންޑް އޭވިއޭޝަންގެ އިސް ބޭފުޅުން ވަނީ ވަޑައިގެންފައެވެ.\nމިނިސްޓްރީ އޮފް ޓްރާންސްޕޯޓް އެންޑް ސިވިލް އޭވިއޭޝަންއިން ބުނީ، ރަސްމީކޮށް ފުނަދޫ އެއާޕޯޓް ހުޅުވުމަށް ހަމަޖެހިފައިވަނީ ފެބްރުއަރީ 1 އިން ފެށިގެން ކަމަށެވެ. ރަސްމީކޮށް ދަތުރުތައް ފެށުމާއެކު ހަފްތާއަކު ތިން ފްލައިޓް ފުނަދޫ އެއަރޕޯޓަށް ޖައްސާނެ ކަމަށާ އުންމީދަކީ މާރޗް މަސް ނިމެންވާއިރަށް ދުވާލަކު ތިން ފްލައިޓް އެ އަރޕޯޓަށް ޖެއްސޭ ގޮތަށް ދަތުރުތައް ޝެޑިއުލް ކުރެވިގެން ދިއުން ކަމަށް ސިވިލް އޭވިއޭޝަނުން ބުންޏެވެ.\n1،200 މީޓަރު ދިގު، 30 މީޓަރު ފުޅާ ރަންވޭއަކާ އެކު ހަދާފައިވާ ފުނަދޫ ޑޮމެސްޓިކް އެއަރޕޯޓަކީ 90 މީޓަރުގެ ޓެކްސީވޭ އަކާއެކު ތަރައްގީ ކޮށްފައިވާ އެއާޕޯޓެކެވެ. މިއެއާޕޯޓުގައި ހަދާފައިވާ އޭޕްރަންގެ ފުޅާމިނުގައި 50 މީޓަރު އަދި ދިގު މިނުގައި 150 މީޓަރު ހުރެ އެވެ. ކުރިން 21 ހެކްޓަރުގެ ސަރަޙައްދެއް ހިއްކައިގެން ހެދުމަށް ހަމަޖެހިފައިވާ ފުނަދޫ އެއަރޕޯޓުގެ މަޝްރޫއަށް މިހާރު ވަނީ 40 ހެކްޓަރަށްވުރެ ބޮޑު ސަރަޙައްދެއް ހިއްކާފައެވެ.\nމީގެ 41 އަހަރުކުރިން ފުނަދޫގައި އެއަޕޯޓެއް އަޅުއްވައި ދެއްވާނެކަމަށް އޭރުގެ ރައީސް އިބްރާހިމް ނާސިރު ވިދާޅުވުމާއެކު އެކަމުގެ އިންތިޒާރުގައި ތިބި ގިނަ ބަޔަކު ވަނީ އެއަޕޯޓެއްްގެ ފޮނި މީރުކަން ނުލިބި ދުނިޔެ ދޫކޮށްފައެވެ.\nއެހެންކަމުން މިއަދަކީ ދުނިޔެ ދޫކުރި ފުނަދޫގެ ކާބަފައިންގެ ކާފަ ނުވަތަ މުނިކާފަ ދަރިންނަށް، ތުއްތު އިރުއްސުރެ އަޑު އިވެމުންދިޔަ ފުނަދޫ އެއަޕޯޓުގެ ވާހަކައިގައި ކުލަޖެހި ހުވަފެން ހަގީގަތަކަށްވި ދުވަހެވެ. އެރަށުގެ ރައްޔިތުން ބުނީ މިއީ އެރަށަށް އައި އެންމެ އުފާވެރި ދުވަސް ކަމަށެވެ. ދެން އިންތިޒާރު ކުރަނީ ޝެޑިއުލް ދަތުރުތައް ފަށާ ދުވަހަށް ކަމަށެވެ. އެދުވަހަށްޓަކައި މިއަދަށް ކުރި ތައްޔާރީތަކަށްވުރެ މާ ފުރިހަމަ އިންތިޒާމްތަކެއް ހަމަޖައްސާނެ ކަމަށް ފުނަދޫ ރައްޔިތުން ބުނެއެވެ.\nވިޔަފާރި ފުނަދޫ އެއާޕޯޓު ރާއްޖެ ރިޕޯޓް


ﷲގެ މަގުގައި ޖިހާދަކުރުމުގެ މާތްކަން – DhiSalafiyyah\nﷲގެ މަގުގައި ޖިހާދަކުރުމުގެ މާތްކަން\n09/04/2013 ދީން, ޤުރުއާނާއި އޭގެ ޢިލްމުތައްއައްޝައިޚް ޝިހާމް މުޙައްމަދު\nيَا أَيُّهَا الَّذِينَ آمَنُوا هَلْ أَدُلُّكُمْ عَلَىٰ تِجَارَةٍ تُنجِيكُم مِّنْ عَذَابٍ أَلِيمٍ ﴿١٠﴾\nއޭ އީމާންވެއްޖެ މީސްތަކުންނޭވެ! ވޭންދެނިވި ޢަޛާބަކުން ތިޔަބައިމީހުން މިންޖުކޮށްދޭނޭ ވިޔަފާރިއެއް ތިޔަބައިމީހުންނަށް ތިމަންރަސްކަލާނގެ ދައްކަވަން ހެއްޔެވެ؟\nتُؤْمِنُونَ بِاللَّـهِ وَرَسُولِهِ وَتُجَاهِدُونَ فِي سَبِيلِ اللَّـهِ بِأَمْوَالِكُمْ وَأَنفُسِكُمْ ۚ ذَٰلِكُمْ خَيْرٌ لَّكُمْ إِن كُنتُمْ تَعْلَمُونَ ﴿١١﴾\n(އެއީ) ތިޔަބައިމީހުން ﷲ އަށާއި، އެކަލާނގެ ރަސޫލާއަށް އީމާންވުމެވެ. އަދި ތިޔަބައިމީހުންގެ މުދާތަކުންނާއި، ތިޔަބައިމީހުންގެ ނަފްސުތަކުން ﷲ ގެ މަގުގައި ތިޔަބައިމީހުން ޖިހާދުކުރުމެވެ. ތިޔަބައިމީހުން ދަންނަނަމަ، އެގޮތް ތިޔަބައިމީހުންނަށް މާ ހެޔޮކަން ބޮޑެވެ.\nيَغْفِرْ لَكُمْ ذُنُوبَكُمْ وَيُدْخِلْكُمْ جَنَّاتٍ تَجْرِي مِن تَحْتِهَا الْأَنْهَارُ وَمَسَاكِنَ طَيِّبَةً فِي جَنَّاتِ عَدْنٍ ۚ ذَٰلِكَ الْفَوْزُ الْعَظِيمُ ﴿١٢﴾\nއޭރުން އެކަލާނގެ ތިޔަބައިމީހުންނަށް ތިޔަބައިމީހުންގެ ފާފަތައް ފުއްސަވާނެތެވެ. އަދި އެތާނގެ ދަށުން ފެންކޯރުތައް ހިނގަހިނގާ ހުންނަ ސުވަރުގެތަކަށް އެކަލާނގެ ތިޔަބައިމީހުން ވައްދަވާނެތެވެ. އަދި ނިޢުމަތުގައި ދާއިމަށް ދެމިތިބޭނެ ގޮތުގައި، ސުވަރުގެތަކުގައިވާ ރަނގަޅު ގޮވަތިގެދޮރުގައި ތިޔަބައިމީހުން ވަޒަންވެރި ކުރައްވާނެތެވެ. ބޮޑުވެގެންވާ ނަޞީބުލިބުމަކީ އެއީއެވެ.\nوَأُخْرَىٰ تُحِبُّونَهَا ۖ نَصْرٌ مِّنَ اللَّـهِ وَفَتْحٌ قَرِيبٌ ۗ وَبَشِّرِ الْمُؤْمِنِينَ﴿١٣﴾\nއަދި ތިޔަބައިމީހުން އެއަށް ލޯބިވާނޭ އެހެން ނިޢުމަތެއް އެކަލާނގެ ދެއްވާނެތެވެ. (އެއީ) ﷲގެ ޙަޟްރަތުން ދެއްވާ ނަޞްރައަކާއި، އަދި ގާތްވެގެންވާ ފަތްޙެކެވެ. އަދި ކަލޭގެފާނު މުއުމިނުތަކުންނަށް އުފާވެރިކަމުގެ ޚަބަރު ދެއްވާށެވެ!\nسورة الصف 10- 13


ކުދިންގެ ކިބާގައި ކިޔުންތެރިކަމުގެ އާދަ ހަރުލެއްވުމަށް ބެލެނިވެރިންނަށް ކުރެވިދާނެ މުހިންމު ކަންތައްތައް | Alifushi Online\nކުދިންގެ ކިބާގައި ކިޔުންތެރިކަމުގެ އާދަ ހަރުލެއްވުމަށް ބެލެނިވެރިންނަށް ކުރެވިދާނެ މުހިންމު ކަންތައްތައް\n31 މާޗް 2013\nޢަބްދުއްލަޠީފް މުޙައްމަދު، ފުސްތުޅާގެ/ ރ.އަލިފުށި\nވަރަށް ތުއްތު އިރުންސުރެ ކުދިންގެ ކިބާގައި ކިޔުންތެރިކަމުގެ އާދަ ހަރުލެއްވުމަށް މަސައްކަތް ކުރުމަކީ އެކަމުގެ ސަބަބުން ނުހަނު ގިނަގުނަ ފައިދާތައް ކުރާ ކަމެކެވެ. ދިރާސާވެރިން ހާމަކުރައްވާ ގޮތުގައި، ކިޔުންތެރިކަމަކީ ކުދިންގެ ވިސްނުމުގެ ގާބިލުކަން އިތުރުކޮށްދީ، އެކުދިންގެ މަދަރުސީ ތައުލީމުގައި ކާމިޔާބު ކުއްޖަކަށްވުމަށް ވަރަށް ބޮޑަށް އެހީތެރިވެދޭ ކަމެކެވެ. އަދި ހަމަ އެހެންމެ، މިކަމަކީ ވަގުތުގެ ބޭނުން ހެޔޮ ގޮތުގައި ހޭދަކޮށް، ފައިދާހުރި މައުލޫމާތު ހޯދާ، ބަހުގެ މުއްސަދިކަން އިތުރުކުރުމަށް ކުދިންނަށް އެހީތެރިވެދީ، އަދި ކުދިންގެ އަމިއްލަ ނަފްސައް ކުރާ އިތުބާރު އިތުރުކުރުވާ ކަމެކެވެ.\nއެއްވެސް ޝައްކެއްނެތް ގޮތުގައި ކުއްޖާގެ ފުރަތަމަ ސްކޫލަކީ އެކުއްޖާގެ ގެއެވެ. ކުއްޖާގެ ފުރަތަމަ ޓީޗަރަކީ އެކުއްޖާގެ ބެލެނިވެރިންނެވެ. ކުއްޖާއަކީ ކިޔުންތެރިކަމަށް ލޯބިކުރާ، ކިޔުންތެރިކަމުގެ ހުނަރުތައް ދަސްކުރަމުން އަންނަ ކުއްޖަކަށް ހެދުމުގެ ބިންގާ އަޅާނީ އެކުއްޖާ ފޮނުވާ ސްކޫލަކުން ނޫނެވެ. ކިޔުންތެރިކަމުގެ އާދަ ހަރުލެއްވުމުގެ މުހިއްމު މަސައްކަތުގެ ފެށުން އަންނަންޖެހޭނީ އެކުއްޖާގެ ވަރަށް ތުއްތު އިރުން ފެށިގެން އެކުއްޖާގެ ގެއިންނެވެ. އެމަސައްކަތް ކުރަންޖެހޭ ފަރާތަކީ އެކުއްޖާގެ ބެލެނިވެރިންނެވެ.\nޓެކްނޮލޮޖީގެ ކުރިއެރުމާއެކު ކިޔުންތެރިކަން ކުރިއެރުވުމަށް ކުރިން ކުރަމުން އައި މަސައްކަތް އެގޮތުގައި ކުރިއަށް ގެންދިއުމަށް މިއަދު މިވަނީ ވަރަށް ބޮޑެތި ގޮންޖެހުންތަކަކާއި ހުރަސްތަކެއް ކުރިމަތިވެފައެވެ. ޓީވީ ޗެނަލްތަކާއި، ވީޑިއޯ ގޭމާއި، އިންޓަރނެޓާއި އަދި ސްމާރޓް ފޯނު ޓެކްނޮލޮޖީގެ ރަގަޅާއި ނުބައި އަސަރުތައް، ނުހަނު ބާރު މިނުގައި މުޖުތަމަޢު ތެރޭގައި ފެތުރިގެންދާ ދުވަސްވަރެއްގައި، ކުދިންގެ ކިބާގައި ކިޔުންތެރިކަމުގެ އާދަ ހަރުލެއްވުމަށް ބެލެނިވެރިންވެސް އަދި ސްކޫލު މަދަރުސާތަކުންވެސް ދޭންވާ ސަމާލުކަން، ދޭންވާ ވަރަށް ނުދެވޭކަން ފާހަގަ ކުރެވެއެވެ. އެހެން ކަމުން ޒަމާނާ ހާލަތުގެ ގޮތުންވެސް، ކިޔުންތެރިކަމުގެ އާދައާއި ހުނަރު ދިރުވާ އަލާކުރުމަށް އެންމެން ގުޅިގެން އިތުރު މަސައްކަތްތަކެއް ކުރަންޖެހެއެވެ. އެހެންނަމަވެސް، މިކަމުގެ އެންމެ ފުރަތަމަ މަރުހަލާ ފެށިގެން އަންނަންޖެހޭނީ، ކުރިންވެސް ބަޔާން ކުރިފަދައިން، ކުއްޖާގެ ހަގުދުވަސްވަރުން ފެށިގެން އެކުއްޖާގެ ބެލެނިވެރިންގެ ފަރާތުން އެކުއްޖާގެ ގެއިންނެވެ.\nތިރީގައި ލިސްޓް ކޮށްފައިވާ ނުކުތާތަކުގައި އެވަނީ ކުދިންގެ ކިބާގައި ކިޔުންތެރިކަމަށް ލޯބި ޖައްސުވާ އެ އާދަ ހަރުލެއްވުމަށް ބެލެނިވެރިންނަށް ޢަމަލީގޮތުން ކުރެވިދާނެ މުހިންމު ބައެއް ކަންތައްތަކެވެ.\n1. ނަމުނާ ދެއްކުން: ތަރުބިއްޔަތު ކުރުމުގައި ބޭނުންކުރެވޭ އެންމެ ބާރުގަދަ ވަސީލަތަކީ ހެޔޮ ނަމޫނާ ދެއްކުމެވެ. ކުދިންގެ ކިބާގައި ކިޔުންތެރިކަމުގެ އާދަ ހަރުލައްވަން ބޭނުންނަމަ އެންމެ ފުރަތަމަ ކުރަންޖެހޭނެ ކަމަކީ ތިބާ އަކީ ކިޔުންތެރިކަމަށް ލޯބިކުރާ، ޢަމަލީ ގޮތުން ކުދީންނަށް އެކަންދައްކާ މީހެއްކަމުގައި ވުމެވެ. އެގޮތުން، ކުއްޖާގެ އެންމެ ތުއްތު އިރުންފެށިގެންވެސް އެކުއްޖާއަށް ގޭތެރެއިން ފެންނަން ޖެހޭނެ އެއް މަންޒަރަކީ ތިބާ ފޮތް ކިޔުމުގައި މަސްއޫލުވެ އުޅޭ މަންޒަރެވެ. އެކަމުގައި ޝައުޤުވެރިކަމާއެކު ވަގުތު ހޭދަކުރާ މަންޒަރެވެ. ކިތަންމެ ބުރަކޮށް އުޅެމުންވެސް ކޮންމެވެސް ވަގުތު ކޮޅެއް ފޮތް ކިޔުމަށް ހުސްކޮށް އެކަމުގައި ތިބާ ޝާމިލުވެ އުޅޭ މަންޒަރެވެ.\n2. ވަސީލަތްތައް ހޯދައިދިނުން: ކުދިންގެ ކިބާގައި ކިޔުންތެރިކަމުގެ އާދަ ހަރުލެއްވުމަށް އެކުދިން ޝައުގުވެރިވާ ކަހަލަ ވާހަކަތަކާއި މައުލޫމާތު ހުންނަ ފޮތްފޮތާއި އާޓިކަލްތައް ހޯދައިދިނުމަކީ ބެލެނިވެރިންނަށް ކުރެވިދާނެ ވަރަށް މުހިންމު ކަމެކެވެ. ކުދިންގެ ބަހުގެ މުއްސަނދިކަން އިތުރުކޮށް ދިނުމަށް އެހީތެރިވުމަށްޓަކައި ރަދީފް، ޑިކްޝަނަރީ، އަދި އެންސައިކްލޮޕީޑިއާ ފަދަ ތަކެއްޗަކީ ވަރަށް މުހިންމު ތަކެއްޗެވެ. މިގޮތަށް ހޯދައިދޭ މައުލޫމާތުގެ ވަސީލަތްތައް ވާންވާނީ ކުދިންނަށް ހުރިހާގޮތަކުންވެސް ފައިދާކުރަނިވި، އެކުދިންގެ އުމުރާއިގުޅޭ، އަދި ރަގަޅު ތަރުބިއްޔަތަކަށް ބާރުލިބިދޭފަދަ މެސެޖްތައް ލިބިދޭ ތަކެއްޗަށެވެ. އަދި މީގެ އިތުރުން، ކިޔުންތެރިކަން އިތުރަށް ކުރިއަރުވުމަށް އެހީތެރިވެދިނުމުގެ ގޮތުން އުފައްދާފައިވާ އީ-ބުކް ރީޑާރސް ފަދަ ތަކެއްޗަކީ ކުދިންގެ ކިޔުމުގެ ހުނަރު ކުރިއެރުވުމަށް އެހީތެރިވެދީ އެކަމަށް ތަރުހީބު ދިނުމުގެ ގޮތުން ކުދިންނަށް ހޯދައިދެވިދާނެ ވަސީލަތްތަކެވެ.\n3. ކިޔުމަށްފަހި މާހައުލެެއް ގާއިމުކޮށްދިނުން: ކުއްޖާއަކީ ކިޔުންތެރިކަމަށް ލޯބިކުރާ ކުއްޖަކަށް ހެދުމުގެ ނިޔަތުގައި ކިތަންމެ ގިނަ ފޮތްތަކެއް ހޯދައިދިނަަސް އަދި ނުފުދެއެވެ. ކިޔުންތެރިކަން ކުރިއަރުވަން ބޭނުންވާ ވަސީލަތްތައް ހޯދައިދިނުމާއި އެކު އެވަސީލަތްތައް އެންމެ އެކަށީގެންވާ ރަގަޅު ގޮތުގައި ބޭނުންކުރެވޭނެ ފަދަ މާހައުލެއް ގޭތެރޭގައި ގާއިމުކޮށް ފަހިކޮށްދޭން ޖެހެއެވެ. ޝައުގުވެރިކަމާއި ވިސްނުންތެރިކަމާއެކު ގަޔާވެގެން ފޮތްކިޔުމަށް، މަޑުމައިތިރި އަމާން މާހައުލެއް ބޭނުންވެއެވެ. ޓީވީގެ ބާރުއަޑާއި، ގެއާއި ގޯތިތެރެއިން އަދި ބޭރުން އަންނަ ހަލަބޮލިކަމުގެ އަޑުތަކުގެ ތެރޭގައި ކުދިންނަށް ފޮތްކިޔުމަށް ދޭންވާ ސަމާލުކަން އޮންނާނީ ނުދެވިއެވެ. ކުދިންނަށް ފޮތްކިޔުމަށް ފަހި މާހައުލެއް ގާއިމުކޮށް ދިނުމަށް ބެލެނިވެރިންނަށް ކުރެވިދާނެ އެންމެ މުހިންމު އެއްކަމަކީ އެކަމަށް ހާއްސަ ވަގުތުތަކެއް ކަނޑައަޅާ އެވަގުތު ތަކުގައި ކުދިން އެހެން ހުރިހާ ކަމަކުން ދުރުކޮށް ފޮތްކިޔުމުގެ ތެރެއަށް ގެނައުމެވެ. ގޭތެރޭގެ މާހައުލު އެކަމަށް ހާއްސަ ކުރުމެވެ. ބެލެނިވެރިންވެސް އެކަމަށް ތައްޔާރުވެ ކުދިންނަށް ބޭނުންވާ އެހީތެރިކަން ފޯރުކޮށްދިނުމެވެ.\n4. ހިތްވަރުދިނުމާއި ތަރުހީބު ދިނުން: އާންމު ގޮތެއްގައި ބެލެނިވެރިންނަށް ފާހަގަ ކުރެވި ވާހަކަ ދެކެވެނީ ކުދިން ކުރާ ގޯސް ކަންތައްތަކާއި ބެހޭ ގޮތުންނެވެ. އެހެންނަމަވެސް ކުދިންގެ ފަރާތުން ފެންނަ ރަގަޅު ކަންތައްތަކާއި އާދަތަށް ފާހަގަކޮށް އެކަން އެގޮތުގައި ކުރިއަށްގެންގޮސް ތަރައްގީކުރުމަށް ބާރުއަޅާ، ހިތްވަރުދީ، އެކަންކަމަށް ތަރުހީބުދީ ހެދުމަކީ ވަރަށް މުހިއްމު ކަމެކެވެ. ކުއްޖާއަކީ ކިޔުންތެރިކަމުގެ ގޮތުން ކިތަންމެ ދަށް ހަރުފަތެއްގައި ހުރި ކުއްޖެއްކަމުގައި ވިޔަސް، ނުވަތަ ފަރިތަކަމާއެކު ގަޔާވެގެން ފޮތްކިޔާ ހަދާ ކުއްޖެއް ކަމުގައި ވިޔަސް، ކުއްޖާގެ ކުރިއެރުން ބެލެނިވެރިން ފާހަގަ ކުރާންޖެހެއެވެ. ކުއްޖާއަށް ތަރުހީބު ދިނުމުގެ ބަސްތަކުން ހިތްވަރު ދޭންޖެހެއެވެ. ކަނޑައަޅާފައިވާ ވަކި ލަނޑުދަނޑިއަކަށް ހާސިލުވެއްޖެ ނަމަ ކިޔުންތެރިކަމަށް ހިތްވަރު ދިނުމުގެ ގޮތުން އެކުދިން ޝައުގުވެރިވާ އިތުރު ފޮތްފަދަ ތަކެތި އެކުދިންނަށް ހޯދާދެވިދާނެއެވެ.\n5. ކުދިންނާއި އެކު ޝާމިލުވުން: ކުދިންގެ ކިބާގައި ކިޔުންތެރިކަމަށް ލޯބިޖައްސުވާ އެކަމުގެ އާދަ އާއި ހުނަރު އެކުދިންގެ ކިބާގައި ހަރުލެއްވުމަށް ބެލެނިވެރިން އެކުދިންނާއި އެކު އެކަށީގެންވާ ވަގުތެއް ހޭދަކުރަން ޖެހޭނެއެވެ. ފޮތްކިޔާ ހެދުމަކީ މުޅި އާއިލާ އެކަމުގައި ޝާމިލުވާ މަޖާ ކަމަކަށް ހެދިއްޖެނަމަ ވަރަށް ފަސޭހައިން އެކަމަށް ކުދިންގެ ކިބާގައި ޝައުގުޖެހި އެކަމުގައި އަމިއްލައަށް ކުދިން ހަރަކާތްތެރިވާން ފަށާނެއެވެ. އާއިލާގެ ކުދިބޮޑު އެންމެހާ މެންބަރުން އެއްތާކު ތިބެ އެއްބަޔަކު އަނެއް ބަޔަކަށް ފޮތްފޮތުން ވާހަކަ ކިޔާދީ، މައުލޫމާތު ބަދަލުކޮށް އެކިޔުނު އެއްޗަކާއި މެދު ވާހަކަ ދައްކާ ހެދުމަކީ ކިޔުންތެރިކަމުގެ އާދަ ކުދިންގެ ކިބާގައި ހަރުލެއްވުމަށް އެޅިދާނެ ވަރަށް މުހިންމު ފިޔަވަޅެކެވެ.\nމަތީގައި މި ފާހަގަ ކޮށްލެވުނީ ކުދިންގެ ކިބާގައި ކިޔުންތެރިކަމުގެ ރަގަޅު އާދަ އާއި ހުނަރު ހަރުލެއްވުމަށް ބެލެނިވެރިންނަށް ކުރެވިދާނެ މުހިންމު ބައެއް ކަންކަމެވެ. މި ފާހަގަކުރެވުނު ކަންތައްތަކުގެ އިތުރަށްވެސް ތަފާތު ކަންތައްތައް ވަގުތާއި ހާލަތާއި ގުޅޭގޮތުން ބެލެނިވެރިންނަށް ކުރެވިދާނެއެވެ. މުހިންމު ކަމަކީ، ކިޔުންތެރިކަމުގެ ފައިދާ ރަގަޅަށް ދެނެގަނެ މިކަން ދިރުވާ އާލާކުރަން ކޮންމެ ބެލެނިވެރިއަކުވެސް އަމަލީގޮތުން މަސައްކަތްތަކެއް ކުރަން ފެށުމެވެ. ގޭތެރޭގެ މާހައުލު ކިޔުންތެރިކަމަށް ފަހި މާހައުލަކަށް ބަދަލުކޮށްލުމެވެ. ކިޔުންތެރިކަން އާލާކުރުމަށް ކުރަންޖެހޭ މަސައްކަތަށް، ހޭދަކުރަންޖެހޭ ވަސީލަތްތަކާއި ވަގުތު އެކަމަށް ހޭދަކުރުމެވެ. މިކަމަކީ އާއިލާގެ ކުދިބޮޑު އެންމެންވެސް ގަޔާވާ، ޝައުގުވެރި، މަޖާ ކަމަކަށް ހެދުމެވެ.\n3 އޭޕްރީލް 2013 | 11:18\nކިޔުންތެރިމަކީ އެކަމާނުލައި މީހަކު ބިނާނުކުރެވޭނެ ކަމެކެވެ.\nހަރުދަނާ މުޖްތަމަޢެއް ބިނާކުރަން ބޭނުންނަމަ އެބަޔަކީ ކިޔުންތެރި ބަޔަކަށް ހަދަންވީއެވެ. އޭރުން އެހެންކަންކަން ހަމަ މަގަށް އެޅެމުން ދާނެތެވެ.\nކީރިތި ޤުރްއާނުގެ އެންމެ ފުރަތަމަ ކަލިމަ އަކީ “އިޤްރައު” ކަމުގައި ވުމުގެ ޙިކްމަތެއް ވާނެއެވެ. ކުޑަކުދިންނަކީ ކިޔުންތެރި ބަޔަކަށްވާނީ، މުޖުތަމަޢުގައި އެފިސަ ހުރެގެންނެވެ.\nސްކޫލްތަކުން ދަރިވަރުންނަށް އެކަން ދަސްކޮށްނުދެވެނީ، ޓީޗަރުންނަކީ ކިޔުމުގެ އާދަ ހަރުލާފައިވާ ބަޔަކަށް ނުވާތީއެވެ.\nކުރިއަރާފައިވާ ޤައުމުތަކުގެ މީހުންނަކީ ކިޔުންތެރި ބަޔަކަށްވެފައިވަނީ އިއްތިފާގަކުން ނޫނެވެ. ބަހުގައި، މަތިންދާބޯޓުގައި، ޚިދުމަތެއްގެ އިންތިޒާރުގައި ހުންނަންޖެހުނަސް ފޮތް ކިޔުމަކީ އެމީހުންގެ އާދައެކެވެ. ނަމަވެސް އެއްވެސް އަކުރެއް ނުކިޔައި،އަޅުގަނޑުމެންގެ ޙަޔާތުން ކިތައް ދުވަހުގެ އިރު އޮއްސޭހެއްޔެވެ؟\n“މޮޅެތި މީހުންނާއެކު އުޅުމުގެ ފުރުސަތު އަޅުގަނޑުމެނަށް ލިބިފައި ނެތަސް، އެމީހުން ލިޔެފައިވާ ފޮތްތައް ކިޔާނަމަ އެއުޅެވެނީ އެމީހުންނާއެކުގައެވެ. އެމީހުންގެ ބިނާކުރުވަނިވި ފިކުރާ ޚިޔާލާ އެކުގައެވެ”.\nރާއްޖެއިން އިސްލާމްދީނުގެ ދަޢުވަތު ލިބި އިޓަލީއަށްގޮސް އިސްލާމްވި މީހާގެ ޙަޤީޤަތް\nއައްޝައިޚު އާދަމް ޝަމީމްގެ ހާއްސަ ދަރުސެއް ރޭ ބާއްވައިފި\nރޯދަ މަސް ނިމުމުން އަޅުކަންވެސް ނިމުމަކަށް؟\nހައިޝަމް މުޙައްމަދުގެ ދަރުސެއް ރޭ ބާއްވައިފި\nއިސްލާމްދީނަކީ މެދުމިނުގެ ދީންކަން ދެނެގަތުމަށްޓަކައި.. (07)


SunOnline: India gai Rohingya refugee campeggai roave, bodethi gellunthakeh\nއިންޑިއާގައި ރޮހިންގާ ރެފިއުޖީ ކޭމްޕެއްގައި ރޯވެ، ބޮޑެތި ގެއްލުންތަކެއް\nރުގިއްޔާ މުހައްމަދު މޫސާ 14 Jun 2021, 11:16\nދިއްލީގެ މަދަންޕުރު ކަދަރު ސަރަހައްދުގައި ހުރި ކޭމްޕެއްގެ 55 ގެޔެއް އަނދާ، އެތައް ސަތޭކަ މީހުން ވަނީ މަގުމަތިވެފަ -- ފޮޓޯ: އަލްޖަޒީރާ\nދިއްލީ (ޖޫން 14): އިންޑިއާގެ ވެރިރަށް ނިއު ދިއްލީގައި ރޮހިންގާ ދަރިކޮޅުގެ މީހުން ދިރިއުޅޭ ރެފިއުޖީ ކޭމްޕެއްގައި ރޯވެ، އެތައް ސަތޭކަ މީހުން މަގުމަތިވެއްޖެ އެވެ.\nދިއްލީގެ ފަޔާ ސާވިސް ޑިޕާޓްމެންޓުން ބުނި ގޮތުގައި އެ ސިޓީގެ ދެކުނުގައި އޮންނަ މަދަންޕުރު ކަދަރު ސަރަހައްދުގައި ހުރި ރެފިއުޖީ ކޭމްޕުގައި ރޯވީ ހޮނިހިރު ދުވަހުގެ ރޭ 11:30ހާ އިރު އެވެ. އަދި އަލިފާންގަނޑު ކޮންޓްރޯލް ކުރެވުނީ ހަ ގަޑި އިރު ފަހުން ކަމަށާއި އޭރު ކޭމްޕުގައި ހުރި 55 ގެޔެއް އަނދާފައިވާ ކަމަށް ރިޕޯޓުތަކުގައިވެ އެވެ. އެ ހާދިސާގައި އެއްވެސް މީހަކު މަރުވި ކަމެއް ނުވަތަ މީހަކަށް ސީރިއަސް އަނިޔާއެއް ލިބުނު ކަމަށް ރިޕޯޓުކޮށްފައި ނުވެ އެވެ.\nދިއްލީގެ ޕޮލިސް އިންވެސްޓިގޭޓިވް އޮފިސަރެއް ކަމަށްވާ ބާރަތު ސިންހު ވިދާޅުވި ގޮތުގައި ކޭމްޕުގައި އަލިފާން ރޯވި ކަމަށް ބެލެވެނީ ކަރަންޓު މައްސަލައެއް ދިމާވުމުގެ ސަބަބުންނެވެ. ނަމަވެސް ކޭމްޕުގައި ދިރިއުޅޭ ބައެއް މީހުން ވަނީ އެތަނުގައި ބަޔަކު ގަސްތުގައި ރޯކުރުމަކީ އެކަށީގެންވާ ކަމެއް ކަމަށް ބުނެފަ އެވެ. އަދި ހިންދޫ ކަނާތު ފިޔައިގެ ގުރޫޕުތަކަށް ނިސްބަތްވާ މީހުން މީގެ ކުރިންވެސް ކޭމްޕުގައި ރޯކުރި ކަމަށް ތުހުމަތުކޮށްފައިވެ އެވެ.\nރޮހިންގާ ދަރިކޮޅުގެ 55 އާއިލާއެއް ދިރިއުޅޭ އެ ކޭމްޕުގައި ރޯވީ، އިންޑިއާގައި ތިބި ރޮހިންގާ ދަރިކޮޅު ރެފިއުޖީން ހޯދާ، ހައްޔަރު ކުރުމަށް އެގައުމުގެ ސަރުކާރުން މަސައްކަތް ކުރަމުންދާ ދަނޑިވަޅެއްގަ އެވެ. އެގޮތުން މިދިޔަ މާޗް މަހު އެގައުމުން ވަނީ ޖައްމޫ އާއި ދިއްލީގައި ގަވާއިދާ ހިލާފަށް ދިރިއުޅޭ ބަޔަކު ކަމަށް ބުނެ 200 ރެފިއުޖީން ހައްޔަރުކޮށްފަ އެވެ. އަދި ސަރުކާރުން ވަނީ އެމީހުން މިޔަންމާއަށް ޑީޕޯޓު ކުރާނެ ކަމަށް ބުނެފަ އެވެ.\nއޭގެ ފަހުން އިންޑިއާގެ ސުޕްރީމް ކޯޓުން ނެރުނު އަމުރަކާ ގުޅިގެން އެ ރެފިއުޖީން ޑީޕޯޓު ކުރުމުގެ މަސައްކަތް ވަނީ ހުއްޓިފަ އެވެ. ނަމަވެސް މާޗް މަހު ހައްޔަރު ކުރި މީހުން އަދިވެސް ތިބީ ޖަލުގަ އެވެ.\nމިޔަންމާގައި އެންމެ ގިނަ އަދަދަކަށް ރޮހިންގާ މުސްލިމުން ދިރިއުޅޭ ރާހީން ސްޓޭޓުގައި 2017 ވަނަ އަހަރު އެގައުމުގެ އަސްކަރިއްޔާއިން ފެށި އަނިޔާވެރި އޮޕަރޭޝަނަކާ ގުޅިގެން އެތައް ހާސް ރޮހިންގާއިންނަށް އެގައުމު ދޫކޮށް ދާން މަޖުބޫރުވި އެވެ. އަދި އިންޑިއާގެ އެކި ސަރަހައްދުތަކުގައި ދިރިއުޅޭ ރޮހިންގާ ރެފިއުޖީންގެ އަދަދު މިހާރު 40،000އަށް އަރާ އިރު ބަންގްލަދޭޝްގައި 750،000އަށް ވުރެ ގިނަ ރެފިއުޖީން ދިރިއުޅެ އެވެ.


Dhiraagu Pay ah mihaaru amilla ah faisaa jamaakureveyne | Mihaaru\nދިރާގު ޕޭ ބޭނުންކޮށްގެން ތަފާތު އެކި ކަހަލަ ވިޔަފާރި ކުރެވޭ-- ފޮޓޯ: މިހާރު\nދިރާގު ޕޭ އަށް މިހާރު އަމިއްލަ އަށް ފައިސާ ޖަމާކުރެވޭނެ\n07 އޮކްޓޯބަރ 2019 - 22:08\nޑިޖިޓަލް ވޮލެޓުގެ ހިދުމަތްތައް ފުޅާ ކުރުމުގެ ގޮތުން، ދިރާގު ޕޭ އަށް އަމިއްލަ އަށް ފައިސާ ޖަމާ ކުރެވޭ ގޮތް ހަދައިފި އެވެ.\nމީގެ ކުރިން އޭޖެންޓުން ނުވަތަ ތާޑް ޕާޓީ އެޕްލިކޭޝަނެއް ބޭނުންކޮށްގެން، ޑިޖިޓަލް ވޮލެޓުގެ ގޮތުގައި ބޭނުންކުރާ ދިރާގު ޕޭ އަށް ފައިސާ ޖަމާކުރަން ޖެހުނު ނަމަވެސް މިހާރު ދިރާގު ޕޭ އެޕްލިކޭޝަނާއި ދިރާގު ވެބްސައިޓް މެދުވެރިކޮށް ފައިސާ ޖަމާ ކުރެވޭނެ އެވެ. މިއީ ކަސްޓަމަރުންނަށް ފަސޭހަކަމާ އެކު ފައިސާގެ މުއާމަލާތް ކުރުމުގެ ފުރުސަތު ދިނުމުގެ ބޭނުމުގައި ގެނައި ބަދަލެއް ކަމަށް ދިރާގުން ބުންޏެވެ.\nދިރާގުން ބުނީ ފަސޭހަ އިން ފައިސާ ޖަމާކުރެވުމުގެ އިތުރުން، އިތުރު ފީޗާތައް ވެސް ދިރާގު ޕޭ އެޕަށް ގެނެސްފައިވާ ކަމަށެވެ. އެގޮތުން އެ އެޕް ބޭނުންކޮށްގެން އެ ކުންފުނީގެ މާޗަންޓުންނާއި އެޖެންޓުން ހޯދާލެވޭނެ ކަމަށް ދިރާގުން ބުންޏެވެ. ދިރާގު ޕޭ އެޕުގައި އަތޮޅާއި ރަށް ފިލްޓާ ކޮށްގެން ނުވަތަ އެޖެންޓުންނާއި މާޗަންޓުންގެ ނަން ޖަހައިގެން މި ހިދުމަތް ހޯދޭނެ ކަމަށް ވެސް އެ ކުންފުނިން ބުންޏެވެ.\nދިރާގު ޕޭ އެޕް މެދުވެރިކޮށް އެންއެފްސީ ކާޑު ގުޅުވާދެވޭ ނިޒާމެއް ވެސް މިހާރު ވަނީ ގާއިމު ކޮށްފަ އެވެ. އެގޮތުން މިހާރު ކޮންމެ ދިރާގު ޕޭ ޑިޖިޓަލް ވޮލެޓަކަށް ތިން އެންއެފްސީ ކާޑު ނުވަތަ ސްޓިކާ ރަޖިސްޓާކޮށް ގުޅުވާ ލެވޭނެ އެވެ. ކޮންމެ ކާޑަކަށް ވޮލެޓްގެ ވެރިފަރާތް ބޭނުންވާ ނަމެއް ކަނޑައަޅައި، ބޭނުންވާ ޓްރާންސެކްޝަން ލިމިޓެއް ކަނޑައެޅުމުގެ ފުރުސަތު ވެސް މިހާރު ލިބޭނެ އެވެ. މި ކާޑުތައް ބޭނުންކޮށްގެން ހިންގާ ހުރިހާ ފައިސާގެ މުއާމަލާތްތަކުގެ ތަފްސީލް ފަސޭހަކަމާ އެކު ދިރާގު ޕޭ އެޕް އަދި އެސްއެމްއެސްގެ ޒަރިއްޔާއިން ވަގުތުން ބަލައިލެވޭނެ ކަމަށް ދިރާގުން ބުންޏެވެ.\nދިރާގުގެ ޑިޖިޓަލް ވޮލެޓަކީ ޖީބުގައި ފައިސާ އަދި ޕްލާސްޓިކް ކާޑު ގެންގުޅުމުގެ ބަދަލުގައި ވިޔަފާރީގެ އެކި މުއާމަލާތް ހިންގުމަށް ބޭނުންކުރާ ޑިޖިޓަލް ވޮލެޓެކެވެ. މި ވޮލެޓް ބޭނުންކުރެވޭނީ ދިރާގު ޕޭ އެޕް މެދުވެރިކޮށްގެން ކަމަށްވާއިރު ރާއްޖޭގެ ހުރިހާ ނެޓްވޯކެއްގެ ކަސްޓަމަރުންނަށް ވެސް މި އެޕްލިކޭޝަން ބޭނުން ކުރެވޭނެ އެވެ.


Magumathy Gai Bahattaafai Vaa Mi Fridge Ge Sababun Fageerunge Bandu Hai Hoonukan Filuvumah Faseyha Thakeh! - Vaguthu\nމަގުމަތީގައި ބަހައްޓާފައިވާ މި ފްރިޖުގެ ސަބަބުން ފަގީރުންގެ ބަނޑުހައި ހޫނުކަން ފިލުވުމަށް ފަސޭހަތަކެއް\nޗެންނާއީގެ އެލިއޮޓް ބީޗާއި ކައިރި ހިސާބެއްގެ މަގުމަތީގައި ބަހައްޓާފައި ހުންނަ ފްރިޖެއްގެ ސަބަބުން އެހިސާބުގަނޑުގައި އުޅޭ ފަގީރުންގެ ބަނޑުހައި ހޫނުކަން ފިލުވުމަށް ފަސޭހަތަކެއް ލިބިއްޖެއެވެ.\nޗެންނާއީ އަށް ނިސްބަތްވާ އަންހެން ޑޮކްޓަރެއް ކަމުގައިވާ ޑރ.އިއްސާ ފާތިމަތު ޖޭސްމީން ބެހިއްޓި މި ފްރިޖަކީ ކާނާ އުކައި، އިސްރާފް ކުރުމުގެ ބަދަލުގައި ފަގީރުންނަށް އެމީހުންގެ ބަނޑުހައި ހޫނުކަން ފިލުވައިދޭން އޭނާ ބެހެއްޓި ފްރިޖެކެވެ.\nޑރ.ޖޭސްމިން ވަނީ އެހިސާބުގަނޑުގައި އުޅޭ ހުރިހާ ގެ އެއްގެ މީހުން ކައިރީގައި އެގޭގެއިން ބާކީވާ ކާނާ އުކާލުމުގެ ބަދަލުގައި ތައްޓަކަށް އަޅާފައި އެ ފްރިޖަށް ލުމަށް އެދިފައެވެ.\nޑރ ޖޭސްމިންގެ މި އެދުމުގެ މަތިން އެ އަވަށު މީހުން މިގޮތަށް ކަންތައް ކުރަށް ފަށާފައި ވާއިރު، އެ އަވަށުގެ ފަގީރުން، ޙާއްސަކޮށް ކުޑަކުދިން އަންނަނީ އެ ފްރިޖްގެ ބޭނުން ކުރަމުންނެވެ.\nމިވަރުގެ ކަމެއް އެ ފަގީރުންނަށް ކޮށްދިނުމުން އެމީހުންނަށް ލިބޭ ފައިސާ އިތުރުވެ، ދުވަސްކޮޅަކުން އެ ފަގީރުން އިތުރަށް ސަލާން ޖަހަން ނުޖެހޭނޭ ކަމަށް ޑރ ޖޭސްމިން އުއްމީދު ކުރެއެވެ. އެއީ އެމީހުން ސަލާން ޖަހައިގެން ލިބޭ ރުފިޔާ އިން ކިރިޔައި ކައިބޮއި ހަދައިގެން އުޅެވޭ އިރު، މީގެ ސަބަބުން ކެއުން ބުއިމަށް ދާ ޙަރަދު އެއްކޮށް ކެނޑިގެން ދާނެތީއެވެ.\nއިންޑިއާގައި އެ ޤައުމުގައި އުފައްދާ ކާނާގެ 50% އަކީ އިސްރާފަށް ދާ ކާނާއެވެ. މިފަދަ ފްރިޖް ތައް ގިނަ ކުރުމުގެ މަސައްކަތް އެ އަވަށު މީހުން ކުރަމުން އަންނަ އިރު، އެ ފްރިޖުން ކާނާ ހުސްވަނީ މަދު ފަހަރަކުއެވެ. މީގެންވެސް އިސްރާފްވާ ކާނާ ގިނަކަން އެނގިގެން ދެއެވެ.\nފަގީރުން އައިސް ތަށިތަށިން ކާނާ ނަގައިގެން އެމީހުންގެ އަމިއްލަ ތައްޓަށް އަޅައިގެން އެނބުރި ދާއިރު، މިފަދަ ފްރިޖްތައް ކައިރީ އެއްވެސް މީހެއް ފޯރިމަރާ، ނުވަތަ އެއީ ހަގީގަތުގައިވެސް ފަގީރުން ތޯ ޗެކް ކުރާކަށް މީހަކު ނުހުރެއެވެ.\nނޮވެމްބަރު 15, 2017 - 16:13\nނޮވެމްބަރު 15, 2017 - 13:36\nދިސް އިޒް ރިއަލީ ގުޑް\nނޮވެމްބަރު 14, 2017 - 18:23


Maumoon ge thaaeedhaa eku Majlis ah vaadha kuraane faraaaiy thah hoadhanee\nމައުމޫންގެ ތާއީދާ އެކު މަޖިލީހަށް ވާދަކުރާނެ ފަރާތްތައް ހޯދަނީ\nކުރީގެ ރައީސް މައުމޫން. އެމްއާރްއެމް ގެ ފަރާތުން ވާދަކުރާ ފަރާތްތަކުން ނަން ނޯޓް ކުރަން ވަނީ އެދިފަ\nކުރީގެ ރައީސް މައުމޫން އަބްދުލްގައްޔޫމްގެ ސިޔާސީ ހަރަކާތް، މައުމޫން ރީފޯމް މޫވްމެންޓް (އެމްއާރްއެމް) ގެ ފަރާތުން ކުރިއަށް އޮތް ރައްޔިތުންގެ މަޖިލީހުގެ އިންތިހާބުގައި ވާދަ ކުރުން ބޭނުންވާ ފަރާތްތަކުން ނަން ނޯޓް ކުރުމުގެ ފުރުސަތު ހުޅުވާލަައިފި އެވެ.\nއެމްއާރްއެމް އިން މިއަދު ކުރި ޓްވީޓެއްގައި ބުނެފައިވަނީ، އެމްއާރްއެމް ގެ ފަރާތުން މަޖިލިސް އަށް ވާދަކުރަން ޝައުގުވެރިވާ ފަރާތްތަކުން މިމަހު 10 ކުރިން 7965444 އަށް ގުޅައި ނޫނީ އެސްއެމްއެސްއަކުން އެކަމަށް ޝައުގުވެރިކަން ފާޅުކޮށް ނަން ނޯޓް ކުރުމަށް އެދޭ ކަމަށެވެ.\nއެމްއާރްއެމް އިން އަންނަނީ، މައުމޫނުގެ ތާއީދާއެކު މަޖިލީހުގެ އިންތިހާބަށް ވާދަ ކުރާނެ ފަރާތްތަކާ އެކު އިންޓަވިއު ކުރަމުން އެވެ. ސަރުކާރު ކޯލިޝަންގެ ހުރިހާ ޕާޓީތައް އެކުގައި މަޖިލީހުގެ އިންތިހާބުގައި ވާދަކުުރުމަށް ބޭއްވި މަޝްވަރާތަކުން އަދި ވަނީ އަލިމަގެއް ނުފެނި އެވެ. އެމްޑީޕީއިން ނިންމާފައި ވަނީ، މަޖިލީހުގެ 85 ދާއިރާއަށް ނިކުތުމަށެވެ. އަދި އެ ޕާޓީގެ ފަރާތުން މަޖިލިސް އިންތިހާބުގައި ވާދަކުރާ ފަރާތްތައް ހޮވުމަށް، އެތެރޭގެ ޕްރައިމަރީ ބާއްވަން ވަނީ ނިންމައިފަ އެވެ.\nޖުމްހޫރީ ޕާޓީ އާއި އަދާލަތު ޕާޓީ ވަނީ އެ ޕާޓީއިން ވަނީ އެ ޕާޓީގެ ޓިކެޓްގައި މަޖިލީހަށް ވާދަކުރާނެ ފަރާތްތައް ހޯދުމަށް އިއުލާންކޮށްފަ އެވެ.


Fuluhaai sifainge therein 50 meehaku vanee hayyaru kohfa: Nasheed\nސިފައިންނާއި ފުލުހުންގެ ތެރެއިން 50 މީހަކު ހައްޔަރުކޮށްފައިވާ ކަމަށް މިވަގުތު ސްރީލަންކާ ހުންނެވި ކުރީގެ ރައީސް މުހައްމަދު ނަޝީދު ތުހުމަތު ކުރައްވައިފި އެވެ.\nރައީސް ނަޝީދު މިއަދު ކުރެއްވި ޓްވީޓެއްގައި ވިދާޅުވީ ރައީސް އަބްދުﷲ ޔާމީނަށް ތާއީދު ކުރާ ފަރާތްތައް ސިފައިންނާއި ފުލުހުންގެ ތެރެއިން 50 މީހަކު ހައްޔަރުކޮށްފައިވާ ކަމަށާއި ބައެއް މީހުން ވަނީ މުއާސަލާތީ ހިދުމަތްތައް ނުލިބޭ ގޮތަށް މަރުކަޒުތަކުގައި ބަންދުކޮށްފައި ކަމަށެވެ.\nއޭގެ އިތުރުން ފުލުހުންގެ އިސް ފަރާތްތައް ވަނީ ދޫނިދޫގައި ހައްޔަރުކޮށްފައި ކަމަށާއި މިއީ ކަންބޮޑުވާ ކަމެއްކަމަށް ރައީސްް ނަޝީދު ވިދާޅުވި އެވެ.\nނަޝީދު މިހެން ވިދާޅުވި އިރު މިދިޔަ ދުވަސްތަކުގެ ތެރޭގައި އެސްއޯގެ ކުރީގެ ކޮމާންޑަރަކާއި އިތުރު ފުލުހަކު ވަނީ މާލެއިން ހައްޔަރުކޮށްފަ އެވެ. އަދި މާލެއިން ސިފައިންގެ ދެ މީހަކު ހައްޔަރުކޮށްފައިވާ ކަމަށް ވެސް ވަނީ އަޑުފެތުރިފައިވާއިރު އއ. ރަސްދޫ އިން ހަތަރު ފުލުހަކު ހައްޔަރު ކުރި ކަމަށް ވެސް ވެއެވެ.\nފުލުހުންނާއި ސިފައިން ބަންދު ކުރާ މައްސަލާގައި މިހާތަނަށް އެ މުއައްސަސާތަކުގެ އެއްވެސް އެއްޗެއް ބުނެފައެއް ނުވެ އެވެ. ނަމަވެސް އަޑުފެތުރިފައި ވަނީ އެ މީހުން ހައްޔަރު ކުރީ 1 ފެބްރުއަރީގެ އަމުރު ތަންފީޒު ކުރަން އުޅުން މައްސަލައެއްގަ އެވެ.\nރައީސް މުހައްމަދު ނަޝީދު އެމްއެންޑީއެފް މޯލްޑިވްސް ޕޮލިސް ސާވިސް + ކުއްލި ނުރައްކަލުގެ ހާލަތު 1 ފެބުރުއަރީގެ އަމުރު


MPL gai hingi Corruption ge amaluthakeh thahugeeg kuran hushahalhaifi – Iru\nކޮވިޑާއި ގުޅިގެން މާލެ ލޮކްޑައުންކުރިއިރު ކުންފުނީގެ އޮޕަރޭޝަންސް ހިންގި މުއްދަތުގައި ކުންފުނިން ކޮށްފައިވާ ބައެއް މުޢާމަލާތްތަކުގައި ކޮރަޕްޝަންގެ ޢަމަލުތަކެއް ހިންގާފައިވާކަން ފާހަގަވެފައިވާކަމަށާއި، އެ މައްސަލަ އިތުރަށް ތަޙްޤީޤުކުރުމަށް އޮޑިޓަރޖެނެރަލްގެ އޮފީހަށާއި، ފުލުހުންނާއި، އެންޓިކޮރަޕްޝަން ކޮމިޝަނަށް ހުށަހަޅާފައިވާކަމަށް މޯލްޑިވްސް ޕޯޓްސް ލިމިޓެޑް(އެމްޕީއެލް) ބުނެފިއެވެ.\nއެމްޕީއެލްއިން މިއަދު ޢާންމުކުރި ނޫސްބަޔާނުގައި ބުނީ ކޮވިޑާއި ގުޅިގެން މާލެ ލޮކްޑައުންކުރިއިރު ކުންފުނީގެ އޮޕަރޭޝަންސް ހިންގި މުއްދަތުގައި ކުންފުނިން ކޮށްފައިވާ ބައެއް މުޢާމަލާތްތަކުގައި ކޮރަޕްޝަންގެ ޢަމަލުތަކެއް ހިންގާފައިވާކަން ފާހަގަވެފައިވާކަމަށެވެ. އެ ގޮތުން އެ ކުންފުނީގެ އިންޓާރނަލް އޮޑިޓުން މިހާރު ރިޕޯޓެއް އެކުލަވާލާފައިވާކަމަށް ބަޔާނުގައި ބުނެފައިވެއެވެ. އަދި އެ މައްސަލައިގައި އިތުރަށް ބަލަންޖެހޭ ކަންކަން ފާހަގަކުރެވުމާއެކު ތަޙްޤީޤެއް ހިންގަމުން އަންނަކަމަށް ވެސް އެމްޕީއެލްގެ ބަޔާނުގައި ބުނެފައިވެއެވެ.\nމީގެ އިތުރުން އެމްޕީއެލްއިން ބުނީ އެ ތަޙްޤީޤުގައި މިހާތަނަށް ލިބިފައިވާ މަޢުލޫމާތުތަކަށް ބަލައި، އެ ކަމުގައި ޝާމިލުވާކަމަށް ޝައްކުކުރެވޭ މުވައްޒަފުން މިހާރު ސަސްޕެންޑްކޮށް މަސައްކަތުން އެކަހެރިކޮށްފައި ކަމަށެވެ.\nއަދި މައްސަލައާއި ގުޅިގެން ލިބިފައިވާ މަޢުލޫމާތުތަކުގެ އަލީގައި އެ މައްސަލަ އިތުރަށް ތަޙްޤީޤުކުރަން އޮޑިޓަރޖެނެރަލްގެ އޮފީހަށާއި، ފުލުހުންނަާާއި، އެންޓިކޮރަޕްޝަން ކޮމިޝަނަށް ހުށަހަޅާފައިވާކަމަށް ވެސް އެމްޕީއެލްއިން ބުނެއެވެ.\nއާމިރާ އެނބުރި ފިލްމީ ދާއިރާއަށް!\nއެމްޕީއެލްއިން ވަނީ ކޮރަޕްޝަންގެ މައްސަލަތަކަކީ އެ ކުންފުނިން ވަރަށް ސީރިއަސްކޮށް ބަލާނެ މައްސަލަތަކެއްކަމަށް ބުނެފައެވެ. އަދި މިފަދަ ޢަމަލެއްގައި ޝާމިލްވާ މުވައްޒަފަކާމެދު ކުންފުނީގެ ޤާނޫނުތަކާއި ޤަވާއިދުތަކާއި އެއްގޮތްވާގޮތުގެމަތިން އެންމެ ހަރުކަށި ފިޔަވަޅުއަޅާނެކަމަށް ވެސް އެމްޕީއެލްއިން ބުނެއެވެ.


"Earth day network" ge Rajjeyga ambassador akah Maee\nމައީ: "އާތު ޑޭ ނެޓްވޯކް"ގެ ރާއްޖޭގެ އެމްބެސެޑާއަކަށް ވަނީ ހަމަޖައްސާފަ - ފޮޓޯ: މުހައްމަދު ޝައްފާފް\nދުނިޔޭގެ ތިމަވެށީގެ ޖަމިއްޔާއެއް ކަމަށްވާ "އާތު ޑޭ ނެޓްވޯކް"ގެ ރާއްޖޭގެ އެމްބެސެޑާއަކަށް ލަވަކިޔުންތެރިޔާ މަރިޔަމް މައީޝާ (މައީ) ހަމަޖައްސައިފި އެވެ.\nމި ޖަމިއްޔާއަކީ މިހާރު ފުޅާ ދާއިރާއެއްގައި ފާހަގަކުރާ އާތު ޑޭ ވުޖޫދުކޮށް އެ ދުވަހުގެ ހަރަކާތްތައް އިންތިޒާމްކިރާ ޖަމިއްޔާ އެވެ. އޭގެ އިތުރުން ވެސް ތިމަވެށީގެ ގިނަ ކަންކަމުގައި ވަކާލާތު ކުރާ މި ޖަމިއްޔާގެ 10،000 އަށްވުރެ ގިނަ ޕާޓްނަރުން 192 ގައުމެއްގައި އެބަ ތިއްބެވެ.\n"ދުނިޔެ ހުނުވުން ކުޑަކުރުމަށް އާތު ޑޭ ނެޓްވޯކްއިން ކުރާ ހިތްވަރާއި މަސައްކަތްތައް ފެނިފައި ވަރަށް އުފާވޭ، މިއީ މި ކުޑަކުޑަ ދިވެހިރާއްޖެއަށް ވަރަށް މުހިންމު މަސައްކަތަކެއް، ކަނޑުގެ ދިޔަވަރު އުފުލުމުގެ ބޮޑު ބިރެއް ރާއްޖެއަށް އެބަ އޮތް،" މައީ ބުންޏެވެ.\nމައީ ބުނީ ލަވަކިޔުންތެރިއެއްގެ ހައިސިއްޔަތުން ތިމާވެށީގެ ފެހިކަމާއި ވެށި ތަގައްޔަރު ކުރުމުގެ ގޯސްކަން މީހުންނަށް އިތުރަށް ހޭލުންތެރިކޮށް ކަމުގެ މުހިންމުކަން ބުނެދިނުމުގައި މަސައްކަތް ކުރާނެ ކަމަށެވެ. އުއްމީދަކީ ކަނޑުތަކަކީ ޕްލާސްޓިކް ނެތް ތަނަކަށް ހެދުންކަން ވެސް މައީ ފާހަގަކުރި އެވެ.\nއާތު ޑޭ ނެޓްވޯކްގެ ރައީސް ކެތްލީން ރޮގާސް ބުނީ އެމްބެސެޑަރެއްގެ ގޮތުގައި މައީ ހަމަޖެހިގެން ދިޔުމަކީ ފަހުރެއް ކަމަށެވެ. މައީގެ ހުނަރުވެރިކަމާއެކު ޖަމިއްޔާގެ ހަރަކާތްތަކަށް އިތުރު ފުރިހަމަކަން ލިބިގެންދާނެ ކަމަށް ރޮގާސް ބުންޏެވެ. ޖަމިއްޔާގެ ރީޖަނަލް ޑިރެކްޓަރު އޮފް އޭޝިއާ ކަރުނާ ސިންހް ބުނީ މައީއާއެކު ކުރެވުނު މުއާމަލާތްތަކުން އޭނާއަކީ އެތައް ޒުވާނުންނެއް އިންސްޕަޔާ ކުރެވޭ ފަދަ އާޓިސްޓެއްކަން އެނގިގެންދިޔަ ކަމަށާއި އެކަމުގެ ޔަގީންކަން ވެސް އެބަ އޮތް ކަމަށެވެ.\nމައީއަކީ މޯލްޑިވިއަން އައިޑޮލްގެ ތިންވަނަ ސީޒަންއިން އެންމެ ވިދާލި ލަވަކިޔުންތެރިޔާ އެވެ. އައިޑޮލްގެ ތިންވަނަ މަގާމު ހޯދުމަށްފަހު، އޭނާ ވަނީ އަމިއްލަ ބޭންޑެއް ހަދައި ދާއިރާއިން ކުރިއަށް ގޮސްފަ އެވެ. "މިއުސިގަރުން" ބޭންޑްގެ ލީޑް ލަވަކިޔުންތެރިޔާއަކީ މައީ އެވެ. ރާޅު މަރިޔަބު ނަމުން މަޝްހޫރު، މައީއަކީ ޑަބްލިއުއެޗްއޯގެ ރާއްޖޭގެ ގުޑްވިލް އެމްބެސެޑާ ވެސްމެ އެވެ. މަންތާ އަދި ދިރާގުގެ އެމްބެސެޑާއަކީ ވެސް މައީ އެވެ.\nމޯލްޑިވިއަން އައިޑޮލް ތިމާވެށި


ބިދުޢަ – މުޤައްދިމާ – ޖަމްޢިއްޔަތުއް ސަލަފް\nބިދުޢަ – މުޤައްދިމާ\nތާރީޚް: 9:21 07 އޯގަސްޓް 2020\nإن الحمد لله نستعينه ونستغفره، ونعوذ بالله من شرور أنفسنا وسيئات أعمالنا، فمن يهده الله فلا مضل له، ومن يضلل فلا هادي له، وأشهد أن لا إله إلا الله، وأشهد أن محمدا عبده ورسوله.\n﴿ يَا أَيُّهَا النَّاسُ اتَّقُوا رَبَّكُمُ الَّذِي خَلَقَكُم مِّن نَّفْسٍ وَاحِدَةٍ وَخَلَقَ مِنْهَا زَوْجَهَا وَبَثَّ مِنْهُمَا رِجَالًا كَثِيرًا وَنِسَاءً ۚ وَاتَّقُوا اللَّـهَ الَّذِي تَسَاءَلُونَ بِهِ وَالْأَرْحَامَ ۚ إِنَّ اللَّـهَ كَانَ عَلَيْكُمْ رَقِيبًا ﴾ \n﴿ يَا أَيُّهَا الَّذِينَ آمَنُوا اتَّقُوا اللَّـهَ وَقُولُوا قَوْلًا سَدِيدًا  يُصْلِحْ لَكُمْ أَعْمَالَكُمْ وَيَغْفِرْ لَكُمْ ذُنُوبَكُمْ ۗ وَمَن يُطِعِ اللَّـهَ وَرَسُولَهُ فَقَدْ فَازَ فَوْزًا عَظِيمًا  ﴾  \nأما بعد، فإن خير الحديث كتاب الله، وخير الهدى هدى محمد، وشر الأمور محدثاتها، وكل بدعة ضلالة. \nﷲ ތަޢާލާ، އެއިލާހުގެ ނަބިއްޔާ މުޙައްމަދު صلى الله عليه وسلم، މީސްތަކުންގެ ގާތަށް ފޮނުއްވީ އުފާވެރިކަމުގެ ޚަބަރުދެއްވާ ބޭކަލެއްގެ ގޮތުގައްޔާއި އިންޛާރުދެއްވާ ބޭކަލެއްގެ ގޮތުގައެވެ. އަދި ﷲ ގެ އިޛުނަ ފުޅާއެކު އެއިލާހުގެ މަގަށް ގޮވާލާ، ޙައްޤުގެ މަގަށް އަލިކުރާ ވޮށެއްފަދަ ބޭކަލެއްގެ ގޮތުގައެވެ. އެކަލޭގެފާނު ވަޑައިގެންނެވީ ތެދުމަގާއި ޙައްޤު ދީނާއިގެންނެވެ. އެއީ މުޝްރިކުން ނުރުހުނު ކަމުގައިވިޔަސް، އެންމެހާ ދީންތަކުގެ މައްޗަށް އެ ދީން ފާޅުކުރެއްވުމަށްޓަކައެވެ .\nއެކަލޭގެފާނު ރަސޫލުކަމައިގެން ވަޑައިގެންނެވީއްސުރެ، މިއަދާ ހަމައަށްވެސް އިސްލާމްދީން ދަނީ ދުނިޔޭގެ އެކި ކަންކޮޅުތަކަށް ފެތުރެމުންނެވެ. އެކަން އެގޮތަށް ހިނގާނެކަމަށް ރަސޫލާ صلى الله عليه وسلم އެކަލޭގެފާނުގެ ޙަދީޘްބަސްފުޅުތަކުގައި ބަޔާންކުރައްވާފައެވެ.\nކީރިތި ޤުރުއާނާއި ނަބިއްޔާ صلى الله عليه وسلم ގެ ސުންނަތަކީ މަތިވެރިވެގެންވާ އިސްލާމްދީނުގެ ދެ މަޞްދަރެވެ. އިސްލާމީ ޝަރީޢަތުގައި މި ދެ މަޞްދަރަށް މަތިވެރިވެގެންވާ މަޤާމު ދެއްވާފައިވެއެވެ. އަދި ކީރިތި ޤުރުއާނުގެ އެތައް އާޔަތެއްގައި އެކަމަށް ބާރުއަޅުއްވާފައިވެއެވެ. އެއިލާހު ވަޙީކުރެއްވިއެވެ.\n﴿ وَأَطِيعُوا اللَّـهَ وَأَطِيعُوا الرَّسُولَ ﴾ \nމާނައީ: ”އަދި ތިޔަބައިމީހުން ﷲ އަށާއި ރަސޫލާއަށް ކިޔަމަންވާށެވެ.“\nކީރިތި ޤުރުއާނުގެ އެތައް އާޔަތެއްގައި މި ދެ މަޞްދަރު އެކުއެކީގައި ޛިކުރުކުރައްވާފައިވެއެވެ. މިތަނުން އެއް މަޞްދަރުގައި ހިފާފައި އަނެއް މަޞްދަރު ދޫކޮށްލުމަށް މަސައްކަތްކުރާ މީހާ ޙައްޤު މަގުން އެއްކިބާވެއްޖެކަން ކަށަވަރެވެ.\nނަބިއްޔާ صلى الله عليه وسلم ވަނީ ޞަޙާބީ ބޭކަލުންގެ ޖީލު ކީރިތި ޤުރުއާނާއި ސުންނަތުގައި ހިފުމަށް ތަރުބިއްޔަތު ކުރައްވާފައެވެ. އަދި އެބޭކަލުންނަށް ދިމާވާ ހުރިހާކަމެއްގައިވެސް އެ ދެ މަޞްދަރަށް ރުޖޫޢަވުމަށް އެކަލޭގެފާނުވަނީ އުނގަންނަވާ ދެއްވާފައެވެ. އެހެންކަމުން އެންމެ ހެޔޮ ޤަރުނުތަކުގައި އުޅުއްވި ބޭކަލުން (މިއުންމަތުގެ ސަލަފުން) ދީނުގެ ކަންތައްތައް ވަރަށް ރަނގަޅަށް ދެނެވަޑައިގަންނަވައެވެ. އަދި އެބޭކަލުންގެ ދުވަސްވަރުގައި ސުންނަތް ފާޅުވެ، ޢިލްމު ފެތުރުނެވެ. އަދި އެއަށްފަހުގައި ބިދުޢައިގެ އަހުލުވެރިން ފާޅުވެ ދީނުގެ ނަމުގައި އާ ކަންތައްތައް ކޮށް، ފަހުން އައި ގިނަބަޔަކަށް ދީނުގެ ކަންތައްތައް އޮޅޭ ވަރަށް އެކަންތައްތައް އިތުރުވެގެން ދިޔައެވެ.\nއުންމަތުގައި ފާޅުވަމުން އައި ބިދުޢަތައް ވެގެންދިޔައީ އެކި ޒަމާންތަކުގައި އުންމަތުގެ ހަށިގަނޑަށް ހެރެމުން ދިޔަ ކަށިތަކެއް ކަމުގައެވެ. އެކަންތައްތައް ފާޅުވާން ފެށީއްސުރެ މިއަދާ ހަމައަށްވެސް އެކަން އޮތީ އެގޮތުގައެވެ. ދީނުގެ ނަމުގައި ކުރެވޭ މިފަދަ އާ ކަންތައްތަކަކީ އުންމަތް ބައިބައިވުމުގެ މައިގަނޑު ސަބަބެވެ. އަދި އެއީ އުންމަތުގެ ފަރުދުންނާއި މުޖުތަމަޢުތަކަށްވެސް ހުރި ނުރައްކަލެކެވެ.\nބިދުޢަވެރިންނަކީ ހިދާޔަތުގެ މަގާއި ޙައްޤު ދީނާ އެންމެ ދުރު މީސްތަކުންނެވެ. އެއީ ކީރިތި ޤުރުއާނާއި ސުންނަތާއި ސަލަފުންގެ ގޮތް އެބައިމީހުން ދޫކޮށްލާތީއެވެ. މިއީ އެބައިމީހުން މަގުފުރެދިގެން ދިޔުމުގެ މައިގަނޑު ސަބަބެވެ. ޝައިޚުލް އިސްލާމް އިބްނު ތައިމިއްޔާ رحمه الله ވިދާޅުވިއެވެ.\n”އަހްލުއް ސުންނާގެ ގާތުގައި ބިދުޢަވެރިންގެ ގޮތުގައި މަޝްހޫރު ފިރުޤާތަކަކީ، ސަލަފުންގެ ގޮތަށް ތަބާވާ ބައެއް ނޫނެވެ. އަދި ކިއެއް ހެއްޔެވެ. (ޝިޔަޢީންގެ) ރާފިޟީންނަކީ އެގޮތަށް އެންމެ މަޝްހޫރު ފިރުޤާއެވެ. ބިދުޢަވެރިންގެ ތެރެއިން ޢާންމުންގެ ގިނަ މީހުން ދަންނަނީ އެބައިމީހުންނެވެ. އަދި ޢާންމުންގެ ގިނަ މީހުންގެ ގާތުގައި ސުންނީންނަކީ ރާފިޟީ ނޫން (ޝިޔަޢީ ނޫން) ކޮންމެ މީހެކެވެ. އެބައިމީހުންނީ ނަބަވީ ޙަދީޘްފުޅުތަކާއި ކީރިތި ޤުރުއާނުގެ މާނައާ އެންމެ ބޮޑަށް ޚިލާފުވާ މީހުންނެވެ. އަދި އުންމަތުގެ ސަލަފުންނާއި އިމާމުންނަށް އެންމެ ގިނައިން އެއްޗެތި ކިޔާ މީހުންނެވެ. އަދި އުންމަތުގެ ގިނަ މީހުންނަށް އެއްޗެތި ގޮވާ މީހުންނެވެ. ސަލަފުންނަށް ތަބާވުމާ އެންމެ ދުރުހެލި މީހުންނަށް އެބައިމީހުންވުމުން، އެބައިމީހުން ވެގެން ދިޔައީ ބިދުޢައިގަވެސް އެންމެ މަޝްހޫރު މީހުންނަށެވެ. މިކަމުން އެނގިގެން ދަނީ ބިދުޢަވެރިންގެ ޝިޢާރަކީ ސަލަފުންގެ މަގަށް ތަބާވުން ދޫކޮށްލުންކަމުގައެވެ.“  (ޝައިޚުގެ ބަސްފުޅު ނިމުނީ)\nބިދުޢަތަކުގެ ނުރައްކާތެރިކަމާއި ބިދުޢަތަކާ ގުޅުން ހުރި ޙުކުމްތައް ދެނެގަތުމަކީ ނުހަނު މުހިންމުކަމެކެވެ. އެކަންތައްތައް ނޭނގޭ މީހާ ބިދުޢައިގެ ތެރެއަށް ވެއްޓުން ނުހަނު ގާތެވެ. ވުމާއެކު މި ލިޔުންތަކުގައި އަލި އަޅުވާލާނީ ބިދުޢައާ ގުޅުން ހުރި ޙުކުމްތަކާއި ބިދުޢައިގެ ނުރައްކާތެރިކަމާ އަދި ދިވެހިންގެ ތެރޭގައި ހުރި ބައެއް ބިދުޢަތަކަށެވެ.\n سورة آل عمران: 102\n سورة النساء: 1\n سورة الأحزاب: 70 – 71\n أخرجه أبو داود في سننه برقم: (2118) والترمذي في جامعه وحسنه برقم: (1105) واللفظ له والنسائي في المجتبى برقم: (1404) برقم: (3277) وابن ماجة في سننه برقم: (1892) وصححه الألباني في صحيح أبي داود برقم: (1844).\n أخرجه مسلم في صحيحه برقم: 43 – (867).\n سورة المائدة: ٩٢\n مجموع الفتاوى لشيخ الإسلام ابن تيمية (4/155).


SunOnline: Trump ge verikamugai، White House gai furathama faharah roadha veelumeh baavvaifi\nޓްރަމްޕްގެ ވެރިކަމުގައި، ވައިޓް ހައުސްގައި ފުރަތަމަ ފަހަރަށް ރޯދަ ވީއްލުމެއް ބާއްވައިފި\nރުގިއްޔާ މުހައްމަދު މޫސާ 07 Jun 2018, 13:32\nރައީސް ޑޮނަލްޑް ޓްރަމްޕްގެ ވެރިކަމުގައި ވައިޓް ހައުސްގައި ފުރަތަމަ ފަހަރަށް ރޯދި ވީއްލުމެއް ވަނީ ބާއްވާފައި -- ފޮޓޯ: އޭޕީ\nވޮޝިންޓަން (ޖޫން 7): އެމެރިކާގެ ރައީސް ޑޮނަލްޑް ޓްރަމްޕްގެ ވެރިކަމުގައި، ވައިޓް ހައުސްގައި ފުރަތަމަ ފަހަރަށް ރޯދަ ވީއްލުމެއް ބާއްވައިފި އެވެ.\nވައިޓް ހައުސްގައި ކޮންމެ އަހަރަކު ބޭރު ގައުމުތަކުގެ ޑިޕްލޮމެޓުންނަށާއި ކެބިނެޓު އޮފިޝަލުންނަށާއި އެމެރިކާގެ މުސްލިމް ޖަމްއިއްޔާތަކަށް ހާއްސަކޮށް ރޯދަ ވީއްލުމެއް ބޭއްވުމަކީ ރައީސް ބިލް ކްލިންޓަންގެ ވެރިކަމުން ފެށިގެން ކުރަމުން އަންނަ ކަމެކެވެ.\nނަމަވެސް ރިޔާސީ ކެމްޕެއިން ތެރޭގައި މުސްލިމުންނަށް ތަކުރާރުކޮށް ފާޑު ވިދާޅުވެފައިވާ ޓްރަމްޕް ވަނީ މިދިޔަ އަހަރު ވައިޓް ހައުސްގައި ރޯދަ ވީއްލުމެއް ބާއްވަން ދެކޮޅު ހައްދަވައިފަ އެވެ.\nމިދިޔަ އަހަރު ޓްރަމްޕް ވަނީ މުސްލިމް ފަސް ގައުމެއްގެ ރައްޔިތުން އެމެރިކާއަށް ވަނުން މަނާ ކުރާ އަމުރެއްގައި ސޮއި ކުރައްވާފައި އެވެ. އަދި ސީރިއާގެ ހަނގުރާމައިން ސަލާމަތްވުމަށް ގައުމު ދޫކޮށްދާ ރައްޔިތުންނަކީ 'ވިހަގަދަ ހަރުފައިންގެ' ގޮތުގައި ސިފަ ކުރައްވާފައި އެވެ.\nނަމަވެސް އިއްޔެގެ ރޯދަ ވީއްލުމުގައި ޓްރަމްޕް ވަނީ ދުނިޔޭގެ ހުރިހާ މުސްލިމުންނަށް ރޯދަ މަހުގެ ތަހުނިޔާ ފޮނުއްވައިފަ އެވެ. އަދި އެމެރިކާ އާއި މެދުއިރުމަތީގެ ގައުމުތަކާ މެދު އާލާވެފައިވާ އެކުވެރިކަމާއި އެއްބާރުލުމަށް ޝުކުރުވެރިވާ ކަމަށް ވިދާޅުވެފަ އެވެ.\nއިއްޔެގެ ރޯދަ ވީއްލުމަށް 50 މީހަކަށް ދައުވަތު އަރުވާފައިވެ އެވެ. އޭގެ ތެރޭގައި ސައުދީ އަރަބިއާގެ ސަފީރު ޕްރިންސް ޚާލިދު ބިން ސަލްމާން އާއި އުރުދުންގެ ސަފީރު ދީނާ ކަވާރު ހިމެނެ އެވެ. މީގެ އިތުރުން ޔުނައިޓެޑް އެރެބް އެމިރޭޓްސް، މިސްރު، ތޫނިސް، ގަތަރު، ބަހްރެއިން، މޮރޮކޯ، އަލްޖީރިއާ އަދި ލީބިޔާގެ ސަފީރުން ވެސް އެރޯދަ ވީއްލުމުގައި ބައިވެރިވެވަޑައިގެންނެވި އެވެ.\nއެމެރިކާގެ ގިނަ މުސްލިމް ޖަމްއިއްޔާތަކުން ވަނީ ވައިޓް ހައުސްގައި މިއަހަރު ބާއްވާ ރޯދަ ވީއްލުމުގެ ބައިވެރި ނުވާނެ ކަމަށް މީގެ ކުރިން ބުނެފަ އެވެ. (އޭއެފްޕީ)\nކޮވިޑްޖެހިގެން އެމެރިކާގެ ސިއްހަތާބެހޭ 291މީހުން މަރުވެއްޖެ\nމި މީހާ މަރުވީ ފުލުހަކު އޭނާގެ ކަރަށް ފައިން އެރުމުުން\n"އެމެރިކާ އަށް އެއް ޓްރިލިޔަން ޑޮލަރުގެ ގެއްލުމެއް ދީފި"


އުރީދޫ ފެންޓަސީ ލީގުގައި ވާދަކޮށް ޕްލޭސްޓޭޝަން5ގެ އިތުރުން އަގުހުރި އެތައް އިނާމެއް ހޯދުމުގެ ފުރުސަތު އުރީދޫއިން ހުޅުވާލައިފ\nޔޫރޯ 2020 ގެ ފުޓުބޯޅަ ފޯރި އާއި ގުޅިގެން އުރީދޫ މޯލްޑިވްސްއިން ޔޫރޯ ފެންޓަސީ ފުޓްބޯލް 2020ގައި "އުރީދޫ ފެންޓަސީ ލީގް" ގެ ނަމުގައި ޓޯނަމެންޓެއް އިއުލާނު ކޮށްފިއެވެ.\nއުރީދޫއިން ބުނެފައިވަނީ މި ލީގުގައި ބައިވެރިވާ ފަރާތްތަކުން ވާދަކޮށް ލީގު ނިމޭއިރު އެންމެ މަތިން ވަނަ ހޯދާ 10 ފަރާތަކަށް އަގު ހުރި އިނާމްތަކެއްވެސް ލިބިގެންދާނެކަމަށެވެ.\nމިއީ މިގޮތަށް އުރީދޫ މޯލްޑިވްސްއިން އިންތިޒާމް ކުރާ ދެވަނަ ފެންޓަސީ ފުޓްބޯޅަ މުބާރާތެވެ. 2018ވަނަ އަހަރު ފީފާ ވޯލްޑް ކަޕް އާއި ގުޅިގެން އުރީދޫ ވޯލްޑް ކަޕް ފޯރި ފެންޓަސީ ފުޓްބޯލް ޓޯނަމެންޓްވެސް އުރީދޫއިން ވަނީ ބާއްވާފައެވެ.\nއުރީދޫ ފެންޓަސީ ލީގުގެ ޕާޓްނަރުން ކަމުގައިވާ ވެސްޓޯ އޮންލައިން، ހައިސެންސް ބައި ރެޑްވޭވް އަދި ސޮނީ ސްޕޯޓްސް އާއި ގުޅިގެން ލީގުގައި ބައިވެރިވާ ފަރާތްތަކުގެ ތެރެއިން އެންމެ މަތިން ވަނަ ހޯދާ 10 ފަރާތަކަށް އަގު ހުރި އިނާމްތަކެއްވެސް ވަނީ ހަމަޖެހިފައެވެ. އެގޮތުން:\n1- ވަނަ ހޯދާ ފަރާތަށް ވީސްޓޯ އޮންލައިންގެ ފަރާތުން ދޭ ޕްލޭސްޓޭޝަން5ބްލޫރޭ އެޑިޝަން\n2- ވަނަ ހޯދާފަރާތަށް ހައިސެންސް ބައި ރެޑްވޭވް ގެ ފަރާތުން ދޭ ހައިސެންސް 65 އިންޗީގެ 4ކޭ ކިއުލެޑް ސްމާޓް ޓީވީ އަދި ސައުންޑްބާ\n3- ވަނަ ހޯދާފަރާތަކަށް ސޮނީ ސްޕޯޓްސްއިން ދޭ އެޑިޑަސް ޔުނިފޯރިއާ-ޔޫރޯ 2020 އޮފިޝަލް މެޗް ބޯޅަ އަދި 1000 ރުފިޔާގެ ގިފްޓް ވައުޗާއެއް\n4- ވަނައިން ފެށިގެން 10 ވަނަ ހޯދާ ކޮންމެ ފަރާތަކަށް ސޮނީ ސްޕޯޓްސްއިން 500 ރުފިޔާގެ އަގުހުރި ގިފްޓް ވައުޗާއެއް\nޔޫރޯ 2020 ފެންޓަސީ ފުޓްބޯލް އަކީ ޔޫރޯ 2020 ގައި ބައިވެރިވާ ގައުމީ ޓީމްތަކުގެ ކުޅުންތެރިންތަކެއް އިހްތިޔާރުކުރުމަށް ފަހު ޑްރީމް ޓީމެއް މެނޭޖްކުރުމުގެ ތަޖުރިބާ ހޯދައިދޭ ގޭމެކެވެ. މި ގޭމުގައި ޕޮއިންޓް ލިބިގެންދާނީ، އެ ޓީމަކަށް ނެގުނު ކުޅުންތެރިން ޔޫރޯ 2020ގައި ދައްކާ ކުޅުމަށް ބިނާކޮށެވެ. ޔުއެފާ ޔޫރޯ 2020 ވެބްސައިޓް މެދުވެރިކޮށް ނުވަތަ ޔުއެފާ ގޭމްސް އެޕް މެދުވެރިކޮށްވެސް މި ލީގުގައި ބައިވެރިވެ ކުޅެވޭނެއެވެ.\nއުރީދޫ ފެންޓަސީ ލީގުގައި ބައިވެރިވުމަށް http://ore.do/fantasyeuro20 ޒިޔާރަތްކޮށްލައްވާށެވެ. ނުވަތަ 64OXKZRT08 ކޯޑް ބޭނުންކުރައްވާށެވެ.\nއިތުރު މައުލޫމާތު ހޯދާލުމަށް http://ore.do/fantasy-terms އަށް ޒިޔާރަތްކޮށްލައްވާށެވެ.\nޑޭޓާ ރޯލް އޯވަރގެ ޚިދުމަތާއެކު ބޮޑެތި ޑޭޓާ އެލަވަންސް ލިބޭ ޕްލޭންތަކެއް އުރީދޫއިން ތައާރަފްކޮށްފި\nއުރީދޫ ސުޕަރނެޓްގެ ޚިދުމަތް، ކަލައިދޫއަށް ތައާރަފްކޮށްފި!\nއުރީދޫ އިން ޔޫރޯ މެޗުތައް ބަލާލުމަށް ވިހިޖީބީ ޑޭޓާ އެންމެ ދުވިސައްތަ ފަންސާސް ރުފިޔާއަށް ދެނީ!\nއުރީދޫ އިން އަނެއްކާވެސް ޚާއްޞަ އޮފަރތަކެއް ތައާރަފްކޮށްފި\nއުރީދޫ މޯލްޑިވްސްގެ ޗީފް ކޮމާޝަލް އޮފިސަރަކަށް ޙުސައިން ނިޔާޒް ހަމަޖައްސައިފި


އޯގަސްޓް މަހު އިމްޕޯޓު ކުރި މިންވަރު %11 އިތުރުވެއްޖެ | Atoll News\nއޯގަސްޓް މަހު އިމްޕޯޓު ކުރި މިންވަރު %11 އިތުރުވެއްޖެ\nޝާއިޢު ކުރީ: ފާޠިމަތު ސާއި ސެޕްޓެމްބަރ 10, 2017, 14:51\nފާއިތުވި އޯގަސްޓްމަހު ރާއްޖެއަށް އިމްޕޯޓު ކުރެވުނު މުދަލުގެ ސީއައިއެފް އަގު 2016 ވަނަ އަހަރުގެ އޯގަސްޓްމަހާ އަޅާބަލާއިރު 11 އިންސައްތަ އިތުރުވެއްޖެއެވެ.\nމިދިޔަ އަހަރުގެ އޯގަސްޓްމަހު ދިވެހިރާއްޖެއަށް 2.8 ބިލިއަން ރުފިޔާގެ މުދާ އިމްޕޯޓްކޮށްފައިވާއިރު މިއަހަރުގެ އޯގަސްޓް މި ޢަދަދުވަނީ 3.1 ބިލިއަން ރުފިޔާއަށް އިތުރުވެފައެވެ.\nއިމްޕޯޓްކުރި މުދަލުގެ އަގުގެގޮތުން 19 އިންސައްތަ ޔޫ.އޭ.އީ އިން އިމްޕޯޓްކޮށްފައިވާއިރު، ޗައިނާ %13، އިންޑިއާއިން %12 އަދި ސިންގަޕޫރު އާއި މެލޭޝިޔާއިން ކޮންމެ ޤައުމަކުންވެސް 11 އިންސައްތަ ވަނީ އެތެރެކޮށްފައިވެއެވެ.\nއިމްޕޯޓު ޑިއުޓީއާއި އެހެނިހެން ފީ ގެ ގޮތުގައި ކަސްޓަމްސަށް ލިބުނު އާމްދަނީ ވަނީ 2016 ވަނަ އަހަރުގެ އޯގަސްޓަމަހާ އަޅާބަލާއިރު ހުސްވި އޯގަސްޓްމަހު %14 އިތުރުވެފައެވެ.\nމިއަހަރު ޖުލައިމަހު އިމްޕޯޓު ޑިއުޓީއާއި އެހެނިހެން ފީގެ ގޮތުގައި ދަޢުލަތަށް 243 މިލިއަން ރުފިޔާ ލިބިފައިވާއިރު 2016 ވަނަ އަހަރުގެ ޖުލައިމަހު ލިބިފައިވަނީ 214 މިލިއަން ރުފިޔާއެވެ.\nފާއިތުވި އޯގަސްޓްމަހު ދިވެހިރާއްޖެއިން އެކްސްޕޯޓު ކުރެވުނު މިންވަރު ވަނީ މިދިޔަ އަހަރުގެ އޯގަސްޓްމަހާ އަޅާބަލާއިރު 18 އިންސައްތަ އިތުރުވެފައެވެ. 2016 ވަނަ އަހަރުގެ އޯގަސްޓްމަހު 269 މިލިއަން ރުފިޔާގެ މުދާ ރާއްޖެއިން ބޭރުކޮށްފައިވާއިރު 2017 ވަނައަހަރުގެ މިމުއްދަތުގައި މިޢަދަދު ވަނީ 317 މިލިއަން ރުފިޔާއަށް މައްޗަށް ގޮސްފައިއެވެ.\nދިވެހިރާއްޖެއިން މައިގަނޑުގޮތެއްގައި އެކްސްޕޯޓްކުރަނީ މަހުގެ ބާވަތްތައްކަމަށްވާއިރު މިދިޔަ ޖުލައިމަހު އެކްސްޕޯޓްކުރި މުދަލުގެ %40 ތައިލެންޑަށް އެކްސްޕޯޓްކޮށްފައިވާއިރު، 10 އިންސައްތަ އެކްސްޕޯޓްކޮށްފައިވާ އިނގިރޭސިވިލާތަށެވެ.\n-ޚިޔާލު ފާޅުކުރައްވާ!- "އޯގަސްޓް މަހު އިމްޕޯޓު ކުރި މިންވަރު %11 އިތުރުވެއްޖެ"


BREAKING: Bangkok Gai Bomuge Hamalaathakeh Dheefi - Vaguthu\nވިޔަފާރީގެ ބޭނުންތަކަށް އާއްމުކޮށް ދިވެހިން ގޮސް އުޅޭ ތައިލެންޑްގެ ވެރިރަށް ބެންކޮކްއަށް ބޮމުގެ ހަމަލާތަކެއް ދީފިއެވެ.\nތައިލެންޑްގެ މީޑިއާ ރިޕޯޓްތައް ބުނާގޮތުގައި، ބެންކޮކްގެ ތިން ސަރަަހަދެއްގައި ހަ ބޮން ގޮއްވާލާފައި ވެއެވެ. އަދި މި ހަމަލާތަކުގައި ހަތަރު މީހަކަށް ވަނީ އަނިޔާވެފައެވެ.\nބެންކޮކްގައި ބޮންތަކެއް ގޮވި އިރު، ބޭރުގެ އެކި ގައުމުތަކުން ބައިވެރިވާ އާސިއާންގެ ފޮރިން މިނިސްޓަރުންގެ ސަމިޓެއް ކުރިއަށް އެބަ ދެއެވެ. މީޑިއާ ރިޕޯޓްތައް ބުނާގޮތުގައި ގޮއްވާލާފައި ވަނީ ކުދި ބޮންތަކެކެވެ.\nބެންކޮކްގައި ހުންނަ ދިވެހި އެމްބަސީން ވިދާޅުވީ، ބެންކޮކްގައި ކުދި ބޮންތަކެއް ގޮއްވާލާއި ހަތަރު މީހަކަށް އަނިޔާވުމާއި ގުޅިގެން ތައިލެންޑްގެ ސަަރުކާރުން ސެކިއުރިޓީ ވަރުގަދަ ކުރަމުންދާ ކަމަށެވެ.\n"އެހެންކަމުން އަޅުގަނޑުމެން އިރުޝާދު ދެން ދިވެހިން ހާއްސަ ސަމާލުަކަމެއް ދީގެން ބެންކޮކްގައި އުޅެން، އެގޮތުން މީހުން ގިނަވާ ތަންތަނަށް އެއްނުވުމަށާއި، ޕާސްޕޯޓް ހިފައިގެން ބޭރުގައި އުޅުމަށް އަންގަން". ބެންކޮކްގައި ހުންނަ ދިވެހި އެމްބަސީން ވިދާޅުވިއެވެ.\nމި ހަމަލާތައް ދީފައިވަނީ ސަރުކާރުގެ އޮފީސްތައް ހުންނަ ސަރަހައްދުތަކުގައެވެ. މި ހަމަލާތަކާއި ގުޅިގެން ފުލުހުން ވަނީ އެ ސިޓީގެ ސެކިއުރިޓީ ވަރުގަދަކޮށްފައެވެ.\nއޮގަސްޓް 2, 2019 14:25\nދެން އެތަނުގައި ހުންނަ އރމްބަސީއަށް އެކޮޅުގަ އުޅޭ ދިވެހިން ރަޖިސްޓްރީ ކުރަން އަންގާ އޭރުން ގެއްލިފަ ތިބިމީހުނާ ކޯޓުތަކުން ހޯދަންބޭނުންވާ މީހުން އަންނާނެ. ލަންކާގަވެސް ވީ އެހެނެއްނު.\nއޮގަސްޓް 2, 2019 14:29\nތުނބުޅި ބާގަ ދޯ؟\nއޮގަސްޓް 2, 2019 19:09\nމުސްލިމުންނަށް ހެދިގެން އުޅޭ މުނާފިގު ޔަހޫދީ ތުބުޅި ބާގަ.\nއޮގަސްޓް 2, 2019 14:30\nރާއްޖެއަށް ތިއެތިފަހަރު އައުން ލަސްވެސް ވެއްޖެ\nއޮގަސްޓް 2, 2019 19:13\nއަދި މިރާއްޖެއަށް ވެސް 'ހައްދުފަހަނައަޅާފައިވާ މުސްލިމުންގެ ނަމުގައި އަންނާނެ ވަރަށް އަވަހަށް. އެކަން ކުރާނީ ދިވެހި ސަރުކާރުގެ އެއްބާރުލުމާއި އެކު އިންޑިއާގެ އިންޓެލިޖެންސް އެޖެންސީ 'ރޯ' މެދުވެރިވެގެން.\nއޮގަސްޓް 2, 2019 18:34\nޖަންބޯ އިއްސޭމެން ގެންނަންޖެހޭ ބޭންކް އުންލޯނުނަގައިގެން ފިލައިގެން ދިޔައީ


Dhonkeyo Thoshi Gandakun Vaani Kapoor Ah Akshay Dheyn Ulhunee Landeh - Vaguthu\nބޮލީވުޑުގެ އެކްޓަރ އަކްޝޭ ކުމާރަކީ އޭނާގެ މަޖާ އަދި ސަކަ މިޒާޖުން މީހުން ހެއްވާލުމުގައި ފާހަގަ ކޮށްލެވޭ އެކްޓަރެކެވެ. އޭނާގެ ސަޕޯޓަރުންނާއި ކޯ-ސްޓާރުންނަށް ވެސް ކުރާ މަޖާ ކަންތައްތަކަކީ ފާހަގަ ކޮށްލެވޭ ކަންތައްތަކެވެ.\nމިފަހަރު އަކްޝޭގެ މިފަދަ މަޖާ ލަނޑެއްގެ ޝިކާރައަކަށް ވީ ފިލުމު ''ބެލްބޮޓަމް'' ގެ ބަތަލާ ވާނީ ކަޕޫރެވެ. އަކްޝޭއާއި ވާނީގެ ''ބެލްބޮޓަމް'' ޕްރޮމޯޓް ކުރުމަށް ކަޕިލް ޝަރުމާގެ ޝޯގައި އަކްޝޭ ވަނީ ވާނީއަށް ލަނޑެއް ދިނުމަށް މަސައްކަތް ކޮށްފައެވެ.\nކަޕިލް ޝަރުމާ ޝޯ މެދުކެނޑިފައި އޮތުމަށްފަހު އަލުން ފަށައި، ފުރަތަމަ އެޕިސޯޑުގައި ބައިވެރިވެފައިވަނީ އަކްޝޭ ކުމާރެވެ. އޭނާގެ ފިލުމު ޕްރޮމޯޓް ކުރުމަށެވެ.\nމި އެޕިސޯޑުގެ ޝޫޓިންގެ ތެރެއިން ނަގާފައިވާ ވީޑިއޯއެއް ޝޯގެ ބައިވެރިއެއް ކަމަށްވާ އަރުޖަނާ ޕޫރަން ސިންގް ވަނީ އިންސްޓަގުރާމުގައި ހިއްސާ ކޮށްފައެވެ.\nމި ވީޑިއޯގައި ފެންނަނީ ވާނީ ކަޕޫރު ސްޓޭޖަށް އައުމަށް ތައްޔާރު ވެފައިވަނިކޮށް އެތާނގައި އޮތް ދޮންކެޔޮ ތޮށިގަނޑެއް ނެގުމަށްފަހު ވާނީ ވަންނަތާ ކުރިމަތީ އަކްޝޭ އެ ބާއްވާ ތަނެވެ.\nއަދި އަރުޖަނާ ވީޑިއޯ ކުރާކަން އެނގުމުން ވީޑިއޯ ކުރަނީ ކީއްވެތޯ އަކްޝޭ ސުވާލު ކުރެއެވެ. މި ސުވާލަށް ޖަވާބު ދެމުން އަރުޖަނާ ބުނެފައިވަނީ އަކްޝޭ އެ ކުރަނީ ކޮންކަމެއްތޯއެވެ.\nއެއަށްފަހު އަކްޝޭ ގޮސް ދޮންކެޔޮ ތޮށިގަނޑު ކައިރީގައި މަޑުކޮށްލައިގެން ވާނީ ވަންނަން ދެން ހުރެއެވެ. އަދި ތޮށިގަނޑަށް އަރައިގެން ވާނީ ވެއްޓިއްޖެ ނަމަ އޭނާ ހިފަހައްޓާނެ ކަމަށް ވެސް އަކްޝޭ ބުނެއެވެ.\nނަމަވެސް ވާނީ އެތެރެއަށް ވަނުމުގެ ކުރިން އޭނާއަށް އެ ތޮށިގަނޑު ފެނި އެއީ އަކްޝޭ ކުރި ކަމެއްކަން ވެސް އޭނާއަށް އެނގެއެވެ. އަދި އަކްޝޭއާއި ދިމާއަށް އިނގިލި ދިއްކޮށްފައި ހޭ މަންޒަރު ވެސް މި ވީޑިއޯއިން ދައްކައިދެއެވެ.\nއަކްޝޭ އާއި ޓްވިންކަލް ކަންނާ ޗުއްޓީއަށް ރާއްޖެއަށް އަތުވެއްޖެ


Dhuvaafaru Maguthakugai thaaru elhumuge masakkai anna mahu fashaane - Housing Minister Dhuvaafaru Maguthakugai thaaru elhumuge masakkai anna mahu fashaane - Housing Minister\nދުވާފަރު މަގުތަކުގައި ތާރުއެޅުމުގެ މަސައްކަތް އަންނަމަހު ފަށާނެ - ހައުސިންގ މިނިސްޓަރ\nރ. ދުވާފަރު / ދުވާފަރު މަގުތަކުގައި ތާރު އަޅަން އަންނަމަހު ފަށާނެ\nރ. ދުވާފަރު މަގުތަކުގައި ތާރު އަޅައިގެން ޒަމާނީ ފެންވަރަށް ހެދުމުގެ މަސައްކަތް އަންނަ ސެޕްޓެމްބަރުމަހުގެ ތެރޭގައި ފަށްޓަވާނެކަމަށް ހައުސިންގ މިނިސްޓަރ ޑރ. މުޙައްމަދު މުއިއްޒު ވިދާޅުވެއްޖެއެވެ.\nދުވާފަރުގައި ވާހަކަފުޅުދައްކަވަމުން ހައުސިންގ މިނިސްޓަރ ޑރ. މުޙައްމަދު މުއިއްޒު ވިދާޅުވީ، ދުވާފަރުގެ މަގުހެދުމުގެ މަސައްކަތް ކުރުމަށް ޓެކްނިކަލް ގޮތުން ކަންތައްތަކެއް ކުރިމަތިވިކަން ފާހަގަކުރައްވަމުން ހައުސިންގ މިނިސްޓަރ ވިދާޅުވީ، ދިމާވި މައްސަލަތައް ހައްލުކޮށް ދުވާފަރުގެ މަގުހެދުމުގެ އިންތިޒާމްތައް ރައީސް ޔާމީންގެ މަޝްވަރާއާއެކު މިހާރު ހަމަޖެހިފައިވާކަމަށެވެ. އަދި މިވަގުތު މާލޭގައި ހަދައި ނިމެމުންދާ ރިންގު ރޯޑުގެ މަސައްކަތުގައި ބޭނުކުރި ސާމާނު ކުރިއަށްއޮތް ހަފްތާއެއްހާ ދުވަހުގެތެރޭގައި ދުވާފަރަށް ގެންގޮސް ވަރަށް އަވަހަށް އެރަށުގެ މައިމަގުގައި ތާރުއަޅަން ފަށާނެކަމަށް މިނިސްޓަރ މުއިއްޒު ވިދާޅުވިއެވެ.\n"މިރަށުގައި ތާރުއެޅުމަށްޓަކައި ބޭނުންވާ ޕޭވަރާއި ރޯލަރުތަކާއި މިހުރިހާ އެއްޗިހި ގެނައުމައްޓަކައި އިންތިޒާމު މިހާރުވަނީ ރޭވިފައި. އިރާދަކުރެއްވިއްޔާ ކުރިއަށް މިއޮތް ހަފްތާގައި މިރަށަށް ގެނެވިގެންދާނެ މާލޭގައި ތާރުއެޅުމަށް ބޭނުންކުރަމުންއެދާ ހުރިހާ ވަސީލަތެއް. އެމަސައްކަތް ފެށުމަށް ދެން ބޭނުންވާ ވަސީލަތްތައްވެސް މިރަށަށް އެވަނީ ގެންނަން ފަށާފައި. އަދި މާލެއާ ދިއްދޫގައި ހުރި ތާރުއެޅުމަށް ބޭނުންވާ މެޓީރިއަލްސް މިރަށަށް ގެނެސް ސެޕްޓެމްބަރުމަހުގެ މެދުތެރެގައި ދުވާފަރުގައި ތާރުއަޅަން ފޭށޭނެ" މުއިއްޒު ވިދާޅުވިއެވެ.\nއިދިކޮޅު ފަރާތްތަކަށް ފާޑިވިދާޅުވެ ވާހަކަފުޅުދައްކަވަމުން ޑރ. މުއިއްޒު ވިދާޅުވީ މާޒީގައި ކަންކަން ވެފައިވާ ގޮތުން އިދިކޮޅު ފަރާތްތަކަށް، ޚާއްސަކޮށް އެމް.ޑީ.ޕީއަށް ވޯޓުދޭންޖެހޭ އެއްވެސް ސަބަބެއް ނެތްކަމަށެވެ.\nދުވާފަރުގައި ބޭއްވި ޖަލްސާގައި ސަރުކާރުގެ އިސްވެރިންނާއި، މަޖިލީހުގެ މެމްބަރުންނާއި ދުވާފަރުގެ ގިނަ އަދަދެއްގެ ރައްޔިތުން ބައިވެރިވިއެވެ.


TTM fair anna aharuge April mahu baahvanee TTM fair anna aharuge April mahu baahvanee\n3 ވަނަ ޓީޓީއެމް ފެއަރ އަންނަ އަހަރުގެ އެޕްރީލް މަހު ބާއްވަނީ\nމިއަހަރުގެ ޓީޓީއެމް ފެއަރގެ ތެރެއިން\nއަންނަ އަހަރުގެ ޓްރެވެލް ޓްރޭޑް މޯލްޑިވްސް ފެއަރ ބާއްވާނީ އެޕްރީލް މަހުގެ ތެރޭގައިކަމަށް މި އިވެންޓް އިންތިޒާމްކުރާ މޯލްޑިވްސް ގެޓަވޭސްއިން ބުނެފިއެވެ.\nމޯލްޑިވްސް ގެޓަވޭސްއިން ބުނީ، އަންނަ އަހަރުގެ ފެއަރ ބޭއްވުމަށް ވާންޖެހޭ ތައްޔާރުވުމުގެ މަސައްކަތް ފަށާފައިވާކަމަށެވެ. އަންނަ އަހަރުގެ ފެއަރވެސް ބާއްވާނީ މާލެއާއި ރާއްޖޭގެ ބައެއް ރިސޯޓްތަކުގައިކަމަށް މޯލްޑިވްސް ގެޓަވޭސްއިން ބުނެއެވެ. ޓީޓީއެމް ފެއަރގެ ގާލާ އޮންނާނީ އަންނަ އަހަރުގެ އެޕްރީލް މަހުގެ 22 ވަނަ ދުވަހެވެ.\nމޯލްޑިވްސް ގެޓަވޭސްއިން ވަނީ، މިއަހަރުގެ ޓީޓީއެމް ފެއާ، މިމަހުގެ3ވަނަ ދުވަހު2ކާމިޔާބުކަމާއިއެކު ނިންމާލާފައެވެ. މި ފަހަރުގެ ޓީޓީއެމް ފެއަރގެ ބައްދަލުވުންތަކުގެ ތެރޭގައި ޖުމްލަ 1.7 ބިލިއަން ޑޮލަރުގެ ވިޔަފާރީގެ އެއްބަސްވުންތަކާއި މެދު މަޝްވާރާކޮށްފައިވާކަމަށް މޯލްޑިވްސް ގެޓަވޭޒްއިން ބުނެއެވެ.\nމިއަހަރުގެ ފެއަރގައި 150 ރިސޯޓުން 400 ފަރާތުން ބައިވެރިވެފައިވާއިރު، 4،000 ވިޔަފާރި ބައްދަލުވުންތައް ވަނީ ބާއްވާފައެވެ. 2019 ވަނަ އަހަރުގެ ފެރއަރގައި މިއަދަދު އިތުރުކޮށް ރާއްޖެއަށް ފަތުރުވެރިން އެންމެ ގިނައިން ޒިޔާރަތްކުރާ 20 މާކެޓުން އެޖެންޓުން ގެނައުމަށް މަސައްކަތްކުރާނެކަމަށް މޯލްޑިވްސް ގެޓަވޭސްއިން ބުނެއެވެ.\nމިއަހަރުގެ ޓީޓީއެމް ފެއަރގައި މުޅިން އަލަށް ސަޕްލަޔަރ އެކްސްޕޯއެއް ބާއްވާފައިވާއިރު، އަންނަ އަހަރުވެސް މި އެކްސްޕޯ ބާއްވާނެއެވެ.